Dhagandey ge vote Ronaldo ah, Fadhuwa ge vote Loyd ah\nދަގަނޑޭގެ ވޯޓް ރޮނާލްޑޯ އަށް، ފަދުވާގެ ވޯޓް ލޯއިޑް އަށް\nއެންމެ މޮޅު އަންހެން ކުޅުންތެރިޔާގެ އެވޯޑް ގެންދިޔަ އެމެރިކާގެ ކާލީ ލޯއިޑް (ކ) އާއި އެންމެ މޮޅު ފިރިހެން ކުޅުންތެރިޔާގެ އެވޯޑް ގެންދިޔަ ޕޯޗްގަލްގެ ކްރިސްޓިއާނޯ ރޮނާލްޑޯ (ވ) ފަދުވާގެ އެއް ވަނަ ކުޅުންތެރިޔާގެ ވޯޓް ދިނީ ކާލީ ލޯއިޑް އަށް ދަގަނޑޭގެ އެއް ވަނަ ވޯޓޤ ދިނީ ރޮނާލްޑޯ އަށް ---\nފީފާ އިން މުޅިން އަލަށް ދޭން ފެށި ފީފާ "ދަ ބެސްޓް އެވޯޑް" ގެ މޮޅު ކުޅުންތެރިޔާ ހޮވަން ގައުމީ ޓީމުތަކުގެ ކެޕްޓަނުންނާއި ކޯޗުންނަށް ހުޅުވާލި ފުރުސަތުގައި ދިވެހި ގައުމީ ފިރިހެން ޓީމުގެ ކެޕްޓަން އަލީ އަޝްފާގް (ދަގަނޑޭ) ގެ އެއް ވަނަ ކުޅުންތެރިޔާގެ ވޯޓް އެވޯޑް ކާމިޔާބު ކުރި ޕޯޗްގަލްގެ ކްރިސްޓިއާނޯ ރޮނާލްޑޯ އަށް ދިން އިރު، ގައުމީ އަންހެން ޓީމުގެ ކެޕްޓަން ފަދުވާ ޒާހިރުގެ އެއް ވަނަ ކުޅުންތެރިޔާގެ ވޯޓް އެވޯޑް ކާމިޔާބު ކުރި އެމެރިކާގެ ކާލީ ލޯއިޑް އަށް ދީފި އެވެ.\nދަގަނޑޭގެ ދެވަނަ އަށް އެންމެ މޮޅު ކުޅުންތެރިޔާގެ އެވޯޑް އޭނާ ދީފައި ވަނީ އެވޯޑްގައި ވެސް ދެ ވަނަ ލިބުނު އާޖެންޓީނާގެ ލިއޮނަލް މެސީ އަށެވެ. އޭނާގެ ތިން ވަނަ އަށް އެންމެ މޮޅު ކުޅުންތެރިޔާގެ އެވޯޑް ދިނީ އުރުގުއޭގެ ލުއިސް ސުއަރޭޒް އަށެވެ.\nފަދުވާގެ ދެ ވަނަ އަށް އެންމެ މޮޅު ކުޅުންތެރިޔާގެ ވޯޓް އޭނާ ދީފައި ވަނީ ޖަޕާނުގެ ސާކީ ކުމަގައި އަށެވެ. އޭނާގެ ތިން ވަނަ އަށް އެންމެ މޮޅު ކުޅުންތެރިޔާގެ ވޯޓް ދީފައިވަނީ ބްރެޒިލްގެ މާތާ އަށެވެ.\nކޯޗުންގެ އެވޯޑުގައި ދަގަނޑޭގެ އެއް ވަނަ ކޯޗްގެ ވޯޓް އޭނާ ދީފައިވަނީ މިދިޔަ ސީޒަންގައި ބަޔާން މިޔުނިކަށް ކޯޗް ކޮށްދިން މިހާރު މެންޗެސްޓާ ސިޓީގެ ކޯޗް ސްޕެއިންގެ ޕެޕް ގާޑިއޯލާ އަށެވެ. ދެ ވަނަ އަށް އެންމެ މޮޅު ކޯޗްގެ ގޮތުގައި އޭނާ ވޯޓް ދީފައި ވަނީ ބާސެލޯނާގެ ކޯޗް ސްޕެއިންގެ ލުއިސް އެންރީކޭ އަށެވެ. ތިން ވަނަ އަށް އެންމެ މޮޅު ކޮޗްގެ އެވޯޑް ދީފައި ވަނީ ރެއާލް މެޑްރިޑްގެ ކޯޗް ޒައިނުއްދީން ޒިދާނަ ށެވެ.\nފަދުވާގެ އެންމެ މޮޅު ކޯޗްގެ އެވޯޑް އޭނާ ދީފައިވަނީ އެމެރިކާގެ ގައުމީ ޓީމުގެ ކޯޗް އެލިސް ޖިލް އަށެވެ. ދެ ވަނަ އަށް އެންމެ މޮޅު ކޯޗްގެ އެވޯޑް އޭނާ ދީފައިވަނީ މޮޅު ކޯޗްގެ އެވޯޑް ގެންދިޔަ ޖަރުމަންގެ ގައުމީ ޓީމުގެ ކޯޗް ސިލްވިއާ ނައިޑް އަށެވެ. އޭނާގެ ތިން ވަނަ އަށް އެންމެ މޯޅު ކޯޗްގެ ވޯޓް ދީފައި ވަނީ ފްރާންސްގެ ގައުމީ ޓީމުގެ ކޯޗް ފިލިޕޭ ބެރުޖޫރޫ އަށެވެ.\nކޯޗުންގެ ވޯޓް ދިނުމުގެ ފުރުސަތުގައި ގައުމީ ފިރިހެން ޓީމުގެ ކޯޗް އޮސްޓްރޭލިއާގެ ޑަރެން ސްޓްވާޓް އޭނާ އަށް އެންމެ މޮޅު އެއް ވަނަ ކުޅުންތެރިޔާގެ ވޯޓް ދީފައި ވަނީ ވޭލްސްގެ ގެރެތު ބޭލް އަށެވެ. ދެ ވަނަ ވޯޓް ދީފައި ވަނީ ރޮނާލްޑޯ އަށެވެ. ތިން ވަނަ ވޯޓް ދީފައި ވަނީ މެސީ އަށެވެ.\nމޮޅު ކޯޗްގެ އެވޯޑްގައި ސްޓްވާޓް އެއް ވަނަ ކޯޗްގެ ވޯޓް ދީފައި ވަނީ މޮޅު ކޯޗްގެ އެވޯޑް ގެންދިޔަ ލެސްޓާ ސިޓީގެ ކޯޗް އިޓަލީގެ ކްލައުޑިއޯ ރަނިއޭރީ އަށެވެ. ދެ ވަނަ ވޯޓް ދީފައި ވަނީ ލިވަޕޫލްގެ ކޯޗް ޖަރުމަންގެ ޔޯގަން ކޮލޮޕް އަށެވެ. ތިން ވަނަ ވޯޓް ދީފައިވަނީ ޒިދާން އަށެވެ.\nގައުމީ އަންހެން ޓީމުގެ ކޯޗް ޖަޕާނުގެ ނައޯކޯ ކަވަމޯޓާ (ރިއޯ ކޯޗް) އެއް ވަނަ ކުޅުންތެރިޔާގެ ވޯޓް ދީފައި ވަނީ ސާކީ ކުމަގައި އަށެވެ. ދެ ވަނަ ވޯޓް ދީފައިވަނީ ފްރާންސްގެ ކެމިލޭ އަބީލީ އަށެވެ. ތިން ވަނަ ވޯޓް ދީފައި ވަނީ ފްރާންސްގެ އެމެންޑީން ހެންރީ އަށެވެ.\nރިއޯ ކޯޗްގެ އެންމެ މޮޅު ކޯޗްގެ ވޯޓް ދީފައި ވަނީ ސިލްވިއާ ނައިޑް އަށެވެ. ދެ ވަނަ ވޯޓް ދީފައި ވަނީ ސްވިޑެންގެ ގައުމީ ޓީމުގެ ކޯޗް ޕިއާ ސުންހާގޭ އަށެވެ. ތިން ވަނަ އަށް އެންމެ މޮޅު ކޯޗްގެ އެވޯޑް ދީފައި ވަނީ ކެނެޑާގެ ގައުމީ ޓީމުގެ ކޯޗް ޖޯން ހާޑެމެން އަށެވެ.


ގްރަނާޑާ ބަލިކޮށް ޕޮއިންޓް ތާވަލުގެ އެއްވައަށް ރެއާލް މެޑްރިޑް\nސްޕެނިޝް ލަލީގާގައި ރެއާލް މެޑްރިޑާއި ގްރަނާޑާ ބައްދަލުކުރި މެޗު ފަސޭހަކަމާއި އެކު ރެއާލުން ކާމިޔާބު ކޮށްފިއެވެ. އާދީއްތަ ދުވަހުގެ ރޭ ގްރަނާޑާގެ ދަނޑުގައި ކުޅުނު މި މެޗު ރެއާލުން ކާމިޔާބު ކޮށްފައި ވަނީ 4-1 ގެ ތަފާތު ބޮޑު ނަތީޖާއަކުންނެވެ.\nރެއާލުންވަނީ މި ސީޒަންގެ ލީގުގައި އެ ޓީމުން ދައްކަމުން އަންނަ މޮޅު ކުޅުނު މި މެޗުގައި ވެސް ތަކުރާރު ކޮށްފައެވެ. ރެއާލުން މެޗުގައި ލީޑު ނަގާފައި ވަނީ 19 ވަނަ މިނެޓުގައި ޓޯނީ ކުރޫސް ތަނަވަސް ކޮށްދިން ފުރުޞަތެއްގައި މާކޯ އެސެންސިއޯއެވެ. މެޗުގައި ރެއާލުން ކާމިޔާބުކުރި ދެވަނަ ލަނޑު 25 ވަނަ މިނެޓުގައި ލިބުނު ކޯނަރަކުން ތަނަވަސް ކުރި ފުރުޞަތެއްގައި ކާމިޔާބު ކޮށްދީފައި ވަނީ ނަޗޯއެވެ. މެޗުގެ ފުރަތަމަ ހާފު ނިމުމުގެ ކުރިން ގްރަނާޑާއިން ވަނީ ލަނޑުޖަހައި ފަރަގު ކުޑަކޮށްފައެވެ. މި ލަނޑު 34 ވަނަ މިނެޓުގައި ކާމިޔާބު ކޮށްދީފައި ވަނީ ލުއިސް ސުއަރޭޒްއެވެ. ރެއާލްގެ އޭރިއާގެ ބޭރުގައި ހުރެ ސުއަރޭޒް ފޮނުވާލި ބާރު ހަމަލާ ރެއާލްގެ ގޯލަށް ވަދެފައިވަނީ އަލާބާގައިގައި ޖެހި މިސްރާބު ބަދަލުވެގެން ގޮސްފައެވެ.\nމެޗުގެ ދެވަނަ ހާފުގެ ކުރީކޮޅު ރެއާލުން ވަނީ ލަނޑުޖަހައި ދެވަނަ ފަހަރަށް ފަރަގު ބޮޑުކޮށްފައެވެ. މި ލަނޑު 56 ވަނަ މިނެޓުގައި މޮޑްރިޗް ތަނަވަސް ކޮށްދިން ފުރުޞަތެއްގައި ކާމިޔާބު ކޮށްދީފައި ވަނީ ވިނީސިއަސް ޖޫނިއާއެވެ. މެޗުގައި ގްރަނާޑާއަށް އިތުރު މައްސަލަތަކާއި ކުރިމަތި ވެފައި ވަނީ 67 ވަނަ މިނެޓުގައި އެ ޓީމްގެ މޮންޗޫއަށް ރަތްކާޑު ދެއްކުމުންނެވެ. ރެފްރީ އޭނާއަށް ރަތްކާޑު ދައްކާފައި ވަނީ ރެއާލްގެ ވިނީސިއަސްއަށް ގަސްތުގައި ކުރި ފައުލަކާއި ގުޅިގެންނެވެ.\nމެޗުގައި ރެއާލުން ކާމިޔާބުކުރި ހަތަރުވަނަ ލަނޑު 76 ވަނަ މިނެޓުގައި ކަސެމީރޯ ތަނަވަސް ކޮށްދިން ފުރުޞަތެއްގައި ކާމިޔާބު ކޮށްދީފައި ވަނީ ފާލަންޑް މެންޑީއެވެ.\nމި ނަތީޖާއާއިއެކު ރެއާލަށް ވަނީ ޕޮއިންޓް ތާވަލުގެ އެއްވަނަ ލިބިގެން ގޮސްފައެވެ. އެ ޓީމަށް 13 މެޗުން ލިބިފައި ވަނީ 30 ޕޮއިންޓެވެ. މެޗުން ބަލިވު ގްރަނާޑާ މިވަގުތު އޮތީ ޕޮއިންޓް ތާވަލުގެ 17 ވަނާގައެވެ. އެ ޓީމަށް 13 މެޗުން ލިބިފައި ވަނީ 11 ޕޮއިންޓެވެ.\nމިވަގުތު ޕޮއިންޓް ތާވަލުގެ ދެވަނާގައި އޮތް ރެއާލް ސޮސިއެޑާޑްއެވެ. އާދީއްތަ ދުވަހުގެ ރޭ ރެއާލް ސޮސިއެޑާޑްއާއި ވެލެންސިއާ ބައްދަލުކުރި މެޗު ކާމިޔާބު ކޮށްގެން ސޮސިއެޑާޑްއަށް ޕޮއިންޓް ތާވަލުގެ އެއްވަނަ ލިބެން އޮތްނަމަވެސް އެ މެޗު ނިމިފައި ވަނީ ދެ ޓީމުންކުރެ އެއްވެސް ޓީމަކަށް ލަނޑެއް ކާމިޔާބު ނުކުރެވިއެވެ.


ގްލީގެ ތަރި، ނާޔާ ރިވެރާގެ ހަށިގަނޑު ފެނިއްޖެ\nމިއީ ގްލީގެ މައި ތަރިއެއްކަމަށް ކޯރީ މޮންޓީތު މަރުވިތާ ހަތް އަހަރު ފުރުނު ދުވަސްކަން ފާހަގަ ކުރެވޭ\nހަށިގަނޑު ފެނިފައިވަނީ ޖުލައި 13 ގައި\n33 އަހަރުގެ ނާޔާ ގެއްލިގެން ހޯދަން ފަށާފައިވަނީ ޖުލައި 8ގައި\n14 ޖުލައި 2020 | އަންގާރަ 19:48\nނާޔާ ރިވެރާ އާއި ދަރިފުޅު، ޖޯޒީ\nގްލީގެ ތަރިއެއްކަމަށްވާ ނާޔާ ރިވެރާގެ ހަށިގަނޑު ފެނިއްޖެއެވެ.\nއޭނާގެ ހަތަރު އަހަރުގެ ދަރިފުޅު، ޖޯޒީއާއެކު ލޭކް ޕިރޫއަށް ގޮސްއުޅެނިކޮށް ގެއްލިގެން ހޯދާތާ ފަސް ދުވަސްވި ފަހުން ލޭކުން ހަށިގަނޑެއް ފެނިފައިވާއިރު، މިއީ ނާޔާގެ ހަށިގަނޑުކަން ފުލުހުން ވަނީ ކަށަވަރުކޮށްދީފައެވެ. 33 އަހަރުގެ ނާޔާ ގެއްލިގެން ހޯދަން ފަށާފައިވަނީ ޖުލައި 8 ގައެވެ.\nނާޔާ އާއި ޖޯޒީ ބޯޓެއް ހިފައިގެން ގޮސްފައިވާއިރު، ބޯޓު އަނބުރާ އަންނަން ލަސްވުމުން ހޯދަން ދިޔަ ބަޔަކަށް ފެނިފައިވަނީ ދަރިފުޅު އެކަނި ބޯޓުގައި ނިދިފައި އޮއްވައެވެ. އަދި ޖޯޒީއަށް މަންމަ އަޑިއަށް ދިޔަތަން ފެނިފައިވާކަމަށް ކުރިން ބުނެފައިވާއިރު، ކަމާބެހޭ ފަރާތްތަކުން ބުނީ ނާޔާ ދަރިފުޅު ސަލާމަތުން ބޯޓަށް އަނބުރާ ލުމަށްފަހު އޭނާ އަމިއްލައަށް ބޯޓަށް އެރުމުގެ ހިތްވަރު ނުލިބުނީކަމަށް ބެލެވޭ ކަމަށެވެ.\nނާޔާގެ ހަށިގަނޑު ޖުލައި 13 ގައި ފެނިފައިވާއިރު، މިއީ ގްލީގެ މައި ތަރިއެއްކަމަށް ކޯރީ މޮންޓީތު މަރުވިތާ ހަތް އަހަރު ފުރުނު ދުވަސްކަން ފާހަގަ ކުރެވެއެވެ. ލޭކް ޕިރޫ ކައިރިއަށް ގްލީގެ ގިނަ ތަރިންތަކެއް ވަނީ ހޯމަ ދުވަހު އެއްވެފައެވެ. ނާޔާގެ ހަށިގަނޑު ފެނުމާއެކު، ހޮލީވުޑްގެ ގިނަ ތަރިން ދަނީ އާއިލާއަށް ހަމްދަރުދީގެ މެސެޖް ފޮނުވަމުންނެވެ.\n2009 އިން 2015 އަށް ކުރިއަށް ދިޔަ މަޝްހޫރު ޝޯވ "ގްލީ" އިން ކާމިޔާބީ ހޯދި ނާޔާ މުނިފޫހިލުވުމުގެ ދާއިރާއިން ފުރަތަމަ ފެނިފައިވަނީ 1991 ވަނަ އަހަރު، އުމުރުން އެންމެ4އަހަރުގައެވެ.


ބ. ތުޅާދޫ ޞިއްޙީމަރުކަޒުގެ ސީނިއަރ އެޑްމިނިސްޓްރޭޓިވް އޮފިސަރ މަޤާމަށް ކުރިމަތިލުމުގެ ފުރުޞަތު ހުޅުވާލަމެވެ.\nބިޒްނަސް އެޑްމިނިސްޓްރޭޝަން،ބިޒްނަސް މެނޭޖުމެންޓް، ޕަބްލިކް އެޑްމިނިސްޓްރޭޝަން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 12 ޑިސެމްބަރ 2019ވާ ބުރާސްފަތި ދުވަހު 13.00 ގެ ކުރިން، ބ. ތުޅާދޫ ޞިއްޙީމަރުކަޒު އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected]މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ،15 ޑިސެމްބަރ 2019 އާއި 24 ޑިސެމްބަރ 2019 އާ ދެމެދު، ބ. ތުޅާދޫ ޞިއްޙީމަރުކަޒުގައެވެ.


Raajje in covidge3lakka test hadhaifi\nކޮވިޑް-19 އިގެ ބަލި މީހުން ދެނެގަތުމަށް ރާއްޖެއިން ތިން ލައްކައަށްވުރެ ގިނަ ޓެސްޓް ކޮށްފި އެވެ.\nރާއްޖެއިން ކޮވިޑްގެ ބަލީގެ މީހަކު ފެނުނުތާ މިއަދަށް 293 ދުވަސް ވެފައިވާއިރު މިހާތަނަށް ވަނީ 301،481 ޓެސްޓް ކޮށްފައެވެ. އޭގެ ތެރެއިން ޕޮޒިޓިވްވީ 13,583 ސާމްޕަލެވެ.\nރެންޑަމް ސާމްޕަލް ނަގާ ޓެސްޓް ކުރަން ފެށި ފަހުން ކޮންމެ ދުވަހަކު 1،200 އާ 15،00 ދެމެދުގެ އަދަދަކަށް ޓެސްޓް ކުރަމުން ގެންދެއެވެ. މި ފަހުން ގިނަ ދުވަސްދުވަހު 2،000 ވުރެ ގިނަ ސާމްޕަލް ނަގާ ޓެސްޓް ކުރެއެވެ.\nކޮވިޑް ޖެހުނު މީހުންގެ ތެރެއިން ގިނަ ބަޔަކު މިހާރު ވަނީ ރަނގަޅުވެފައެވެ. ކޮވިޑް ޖެހުނު 13,583 ވުރެ ގިނަ މީހުންގެ ތެރެއިން 13,026 މީހުން މިހާރު ވަނީ ކޮވިޑް ބަލިން ރަނގަޅުވެފައެވެ. އެއީ ބަލި ޖެހުނު މީހުންގެ ނިސްބަތުން ބަލާނަމަ 95.90 އިންސައްތަ މީހުންނެވެ. ކޮވިޑުން ރަނގަޅުނުވެ ތިބީ 502 މީހުންނެވެ. އޭގެ ތެރެއިން 36 މީހަކަށް ހޮސްޕިޓަލްގައި ދަނީ ފަރުވާ ދެމުންނެވެ.\nކޮވިޑް ޖެހުނު މީހުންގެ އަދަދު 13,583\nކޮވިޑުން ރަނގަޅު ނުވެ ތިބީ 502 މީހުން\nބަލިން ރަނގަޅުވީ 13,026 މީހުން\nހޮސްޕިޓަލްގައި އެޑްމިޓްކޮށްފައިވަނީ 36 މީހުން\nކޮވިޑް ޖެހުނު ދިވެހިންގެ އަަދަދަކީ 8,548\nކޮވިޑްގެ އެންމެ ގިނަ ޓެސްޓް ހަދާފައިވަނީ ސަރުކާރުގެ މައި ހޮސްޕިޓަލް އައިޖީއެމްއެޗުންނެވެ. އެ ހޮސްޕިޓަލުން ވަނީ ދެ ލައްކައަކަށްވުރެ ގިނަ ޓެސްޓް ހަދާފައެވެ. މީގެ އިތުރުން އޭޑީކޭ ހޮސްޕިޓަލާއި ފުލުހުންގެ ލެބުންވެސް ގިނަ އަދަދެއްގެ ޓެސްޓް ހަދާފައިވެއެވެ. މިހާރު ޓްރީޓޮޕް ހޮސްޕިޓަލާއި ރާއްޖޭގެ ފަސް ސަރަހައްދަކުންވެސް ކޮވިޑް ޓެސްޓް ހެދެއެވެ.\nކޮވިޑާއެކު ހޭދަކުރި 293 ދުވަހުގެ ތެރެއިން ރާއްޖޭގެ ހާލަތު އެންމެ ގޯސްވީ އޮގަސްޓް މަހުގެ ތެރޭގައެވެ. އެ މަހު އެކަނިވެސް 3،900 މީހުން ބަލިވިއެވެ. 12 މީހަކު މަރުވިއެވެ. ކޮވިޑުން ރައްކާތެރިވުމަށް އެ ދުވަސްވަރެއްގެ ހާލަތާ ގުޅޭގޮތުން ހަރުކަށި ފިޔަވަޅުތައް އެޅިއެވެ. މިސްކިތުގައި ޖަމާއަތުގައި ނަމާދު ކުރުން ހުއްޓާލިއެވެ. އޭގެ ފަހުން މިސްކިތްތައް ބަންދުވެސް ކުރިއެވެ. އެ ރަށުން އަނެއް ރަށަށް ދަތުރުކުރުން މުޅީން މަނާކުރިއެވެ. ރާއްޖޭގެ ބޯޑަރު ބަންދުކޮށް އިގްތިސާދުގެ މައި އިންޖީނު ކަމަށްވާ ޓޫރިޒަމް ވަގުތީ ގޮތުން ހުއްޓާލިއެވެ.\nނަމަވެސް ސެޕްޓެންބަރު މަސް ފެށުމާއެކު ޕޮޒިޓިވްވާ މީހުންގެ އަދަދު ދަށްވާން ފެށިއެވެ. އަދި ނޮވެންބަރު މަހުން ފެށިގެން އަދަދު ބޮޑުތަނުން ދަށްވިއެވެ. ޕޮޒިޓިވް އަދަދު މިހާރު ވަނީ 20 އިން ދަށުގައެވެ. އެއާއެކު ފިޔަަވަޅުތަކަށް ލުއިދީ ގިނަ ފިޔަވަޅުތަކެއް ވަނީ އުވާލާފައެވެ. މާލޭގައި ހިންގަމުންދިޔަ ކާފިއު ހަތް މަހަށްފަހު އުވާލާ، ކަރަންޓީން މުއްދަތު 14 ދުވަހުން 10 ދުވަހަށް ވަނީ ކުރުކޮށްފައެވެ.\nއައިޖީއެމްއެޗް އެޗްޕީއޭ މިނިސްޓްރީ އޮފް ހެލްތު + ކޮރޯނާ ވައިރަސް ކޮވިޑް-19\nރާއްޖޭގެ ކޮވިޑް މަރު 67 އަށް


Firumaaladheyshey, Episode 59\n5 ނޮވެންބަރ 20182ކޮމެންޓް\nސައިޑްޓޭބަލްމަތީގައި އޮތް ފޯނު ސްކްރީން އެ ނިވުނީ ހަމަދެންމެއެވެ. ރާނިޔާއަށް ބަލައިލެވުނުވަގުތެވެ. ދެފޯނު އޮތީ ދާދި ކައިރީގައިކަމަށްވާތީ ރާނިޔާ ފުރަތަމަ ހިއްލާލީ، ދެންމެ ސްކްރީން ނިވުނު ފޯނެވެ. ދެބުމަ ގޮއްޖަހައިލައިފައި ދެލޯ ކުޑަކޮށްލެވުނެވެ. ގިޔާދާގެ ފަސް ކޯލް، މިސްވެފައި އެބައޮތެވެ. ތުން އަނބުރާލާފައި، ކުރިއަށްވުރެންވެސް ބޮޑަށް ރާނިޔާ ލޯއަޅައިލިއެވެ. އެމަންޒަރު ބަލާނެ މީހަކުނެތަސް، ނިކަންގިނަ ވައްތަރު ޖެއްސިއެވެ.\n"މީނައަށް ޖެހޭތަ މަގޭ ފިރިމީހާއަށް ގުޅަން.." ލިބުނު ފުރުސަތުގައި އެ ކޯލްތަކުގެ ރެކޯޑްވެސް ރާނިޔާ ފޮހެލިއެވެ. އެއްވެސް ހާލެއްގައި އިންމަ ގިޔާދާއަށް ގުޅަން، ރާނިޔާ ބޭނުމެއްނޫނެވެ. ނިދާފައި އޮތް އިންމަގެ ނިއްކުރީގައި ކިސްކޮށްލުމަށްފަހު، ރާނިޔާ ހިނގައިގަތީ ކޮޓަރީން ނިކުންނާށެވެ. ނަމަވެސް ފަހަތް ބަލައިލެވުނީ، ހިތް އެކަމަށް އެދުނީތީއެވެ. ނަސީބުވެސް ރަގަޅެވެ. މިވަގުތު ކޯލެއް އެއަންނަނީ ރާނިޔާއަށެވެ. ހަލުވިކޮށް އައިސް ފޯނު ނެގީވަރަށް ޖޯޝުގައެވެ.\nސަޔަށް އޯޑަރުދިންތަކެތި މޭޒުގައި ނުބަހައްޓަނީސް، މާޔާގެ ފޯނު ރިންގްވާންފެށިއެވެ. އޮފީހުގެ ރަސްމީ ވަގުތުކަމަށްވާތީ، ފޯނު ނުނަގައެއްވެސް ނުކެރުނެވެ.\n"އަހަންނަށް އިނގޭ ކާކު ކުރިމަތީގައިކަން މިވަގުތު އިންނާނީ! އަހަރެން ބުންނަން ބޭނުމީ، އަހަރެން މާޔާދެކެ މިވާ ލޯތްބާއި ގާތަށްވެސް ތި ފިރިހެނާއަށް މާޔާ ދެކެ ލޯބިނުވެވޭނެ.. އަހަރެން ވަރަށް ލޯބިވޭ!" ޒިޔާންގެ ވާހަކަ އަޑުއެހުމުގެ އެއްވެސް ޝައުގުވެރިކަމެއް މާޔާގެ ނެތެވެ. ފޯނުކަނޑާލީ އެއަޑު އިވުނުކަން ނުވަތަ ނޫންކަންވެސް ބުނެނުލައެވެ. ރިންގް އޯފްކޮށްލުމަށްފަހު ބަންޑުން ފޯނުބޭއްވީ، ދެން އަންނަ ކޯލެއްގެ ހިލަމެއްވިޔަ ނުދިނުމަށެވެ.\n"ވަރަށް ބައިވަރު އެއްޗެހި އެނގެން ބޭނުން.. އީތަންއާއި ގުޅުންހުރި، ސަވާނާގެ ހުރިހައިކަމެއް، އަދި އޭނާ ކުރަން އެއުޅޭ ހުރިހައިކަމެއްގެ ވާހަކަ މިވަގުތު އެނގެންބޭނުން.." ލިބުނު ފޯނުކޯލްގެ ނުތަނަވަސްކަން ފޮރުވަން މަސައްކަތްކުރަމުން މާޔާ އެދުނީ ބޮޑުކަމަކަށެވެ.\nސަވާނާއާއި އީތަންއާއި ދެމެދު ހިނގާފައިވާ ކަންކަމަށްވުރެން ބޮޑަށް އީތަންއަށް މުހިއްމުވީ، މަންމައާއި ސަވާނާއާއި ދެމެދު ހިނގަމުންދާ ނުރައްކާތެރިކަންކަމުގެ ވާހަކަ މާޔާއަށް އޮޅުންފިލުވައިދިނުމެވެ. އެފަދަ ވަގުތެއްގައި ބުނެދެވެން އޮތް އެންމެ ތަފްސީލްކޮށް މާޔާއަށް އީތަން ކިޔައިދިނެވެ. ބުނާނެ އެއްޗެއް ނޭގިފައި މާޔާއަށް އިނދެވުނީ ހަރަކާތްހުއްޓިފައެވެ.\n"އައިއެމް ސޯ ސޮރީ ޕްރިންސެސް.. އަހަރެންގެ ފެމިލީއަކީ މާ ޕަރފެކްޓް ފެމިލީއެއްނޫން.. މިވާހަކަތައް ކިޔައިނުދިނީ، އެއްވެސް ކަމެއް ފޮރުވުމުގެ މަޤްޞަދަކުވެސް ނޫން.. އެކަމަކު މިކަންކަމުގެ ސަބަބުން އަހަރެންގެ ލޯބި ލޯބި ޕްރިންސެސް ބީވެދާނެކަމުގެ ބިރު އަބަދުވެސް ހިތުގައި އޮވޭ.. މިކަންކަމުގެ ސަބަބުން، މާޔާގެ އަބުރަށް ދެރައެއް ލިބޭކަށް ބޭނުމެއްނޫން.. ދުވަހަކުވެސް އެފަދަ ކަމެއް މެދުވެރިވާން ހިތެއް ނޭދޭ.. އެވަރުގެ ކަމެއް ގަސްތުގައި ނުވެސްކުރާނަން.. އެވަރުކަމެއް ކުރުމަށް އެހެންމީހަކަށް ފުރުސަތެއްވެސް ނުދޭނަން.. ޔޫ އާރ މައި ލައިފް" މާޔާގެ އަތުގެ އިނގިތަކުގެ ތެރެއަށް އީތަންގެ އަތުގެ އިނގިލިތައް ލައްވައި މަހައިލިއެވެ. ނުހަނު ލޯބިން އެއަތުގައި ފިރުމާލަމުން އެދުނީ އީތަންގެ މޫނަށް ބަލައިލުމަށެވެ.\n"ކަލޭ ދުނިޔެއިން މޮޔަވީތަ؟ މަގޭ ފިރިމީހާއަށް ކަލޭގެ ހިޔަނިއެޅުނަވެސް ނުދޭނަން.. ތިހެން އިނދެ ފަނާވަންދެން ގުޅިޔަސް، އިންމައެއް ކަލޭގެ ކޯލެއް ނުނަގާނެ.. މަކަރުވެރި ނަވީންގެ ބޯ، ކަލެއަށް ކައިލެވިދާނެ.. އެކަމަކު މަގޭ ފިރިމީހާއަކީ، ފުރިހަމަ ފިރިހެނެއް.. ނަވީންކަހަލަ ރަނޑެއް ނޫން" ގިޔާދާ ރުޅިއަރުވާލަން ރާނިޔާ ކުރި މަސައްކަތް ނުހަނު ކާމިޔާބެވެ. ނަމަވެސް ގިޔާދާގެ މަޖުބޫރު މިވަގުތު ނުހަނު ބާރުގަދައެވެ.\n"ރުޅިމަޑުކޮށްފައި މިވަގުތު އަހަންނާއި ވާހަކަދައްކަބަލަ.. ޕްލީޒް ރާނީ! ވެދިޔަ ހުރިހައި ކަމަކަށް މަޢާފު.." ގިޔާދާގެ ޖުމުލަ ނިމެންދެން އަޑުއެހުމުގެ ކުޑަވެސް ޝައުގުވެރިކަމެއް ރާނިޔާގެ ނެތެވެ.\n"މަޢާފޭ.. ކަލެއަށް އަހަރެންގެ ފަރާތުން ދޭނެ މަޢާފެއް ނޯންނާނެ.. މިގޭގައި ވަރަށް ނާޗަރަންގީ ޖެހިއްޖެކަން ޔަގީންކުރަންތަ މަށަށް ތިގުޅީ..! ބުނަން ވާހަކައެއް..! އަހަރެންގެ ލޯބިވާ ފިރިމީހާއާއި އަހަރެންގެ ދަރިފުޅު ހުރަސްކޮށްފައި އަހަރެންނާއި ހަމައަށް އާދެވޭނީ.. އެހައި ހިތްވަރު އެބަހުރިތަ؟ ކަލޭގެ އެހެރަ ގޮތްކުޑަ ނަހަލާލު އަންހެންދަރި ކައިރީގައިބުނޭ، މަގޭ ދަރިއާއި ވައި އެޅުނަސް ކުޅިދައްކާލާނަމޭ.. ދެން ސަވާނާއަށް މިގޭގެ ދޮރަކުން އެތެރެނުވެވޭނެ ދުވަހަކުވެސް" އަޑަށް ބާރުލާފައި ރާނިޔާ ވާހަކަދެއްކިއިރު އޭނާގެ ދެލޮލުން ކަރުނަ އަންނަމުންދިޔަކަމެއް ގިޔާދާއަށް ރެއަކާނުލައެވެ. ހިތާއި ދެކޮޅަށްވެސް ރާނިޔާ ވާހަކަދެއްކީ ވަރަށް ހިތްވަރުކޮށްގެންނެވެ.\n"މިވަރުގެ ކަންތައްގަންޑެއްގެ ސަބަބުން މާޔާ އަހަރެން ދޫކޮށްލިޔަސް، އަހަންނަށް ކުރެވޭނެ ކަމެއް ނޯންނާނެ.. އެކަމަށް، ޝަކުވާއެއްވެސް ނުކުރާނަން.. އެކަމަކު އަހަރެން...!! ވާނެ ގޮތެއްވެސް ނޭގެ..!! މިހިތް ވަރަށް ބިރުގަނޭ.. ބީވެއްޖެނަމަ އަހަރެން މޮޔަވެދާނެ.. ވަރަށް ވަރަށް ލޯބިވޭ.. ތިނޫން އަންހެނަކަށް މިހިތައް، ދުވަހަކުވެސް ވާޞިލްނުވެވޭނެ.. އައި ލަވް ޔޫ ސޯ މަޗް" ވަރަށް އުނދަގުލުން އީތަން ވާހަކަދެއްކިއެވެ.\n"ވަރަށް ދެރަވެއްޖެ، ތިޔަހައި ބާރު ދެރަ އިޙްސާސެއް އަހަރެންނާއިމެދު ކުރީތީވެ! އެވަރުގެ ފިނޑި އަންހެނެއްގެ ނާތަޙްޒީބު ޢަމަލެއްގެ ސަބަބުން އަހަރެންގެ ލޯބި ދޫކޮށްލާފައި، ފުރަގަސްދޭނެހެން ހީވަނީތަ؟" ވަރަށް އަސަރާއެކު މާޔާ އަހައިލިއެވެ. އިސްޖަހައިލެވުން ފިޔަވައި އިތުރު ޖަވާބެއް އީތަންއަށް ނުދެވުނެވެ. ދެލޮލުން ދިލަނަގަނީއެވެ.\n"ޔޫ އާރ ރޯންގ މައި ލަވް! އެއަށްވުރެން ދުނިޔެއަށް ލޯހުޅުވޭ އަންހެނެއް މިއީ! އެކަހަލަ މީހުންނަށް ރައްދު ދޭނެގޮތް އަހަންނަށް އެނގޭ!.. ގޮތްކުޑަ އަންހެނެއްގެ ފައިދަށުގައި ޗިސްކޮށްލެވޭ ވަރަށްވުރެން ހިތްވަރު އެބަހުރި! " މޭގައި އަތް ޖަހައިލަމުން މާޔާ ބުނެލިއެވެ.\nސީރިއަސް ބަލައިލުމެކެވެ. ލޯބިވެރިޔާއަށްޓަކައި އީތަން ފަޚްވެރިވި ކިތަންމެ ހާލަތެއް ފާއިތުވެއްޖެއެވެ. ނަމަވެސް މިއީ މާ ބާރުގަދަ އިޙްސާސެކެވެ. ބުނެދޭންވެސް ނޭގުނެވެ. މާޔާ ގެނެސް މޭގައި ޖައްސައި ބާރުކޮށްލަން ބޭނުންވިއެވެ. ނަމަވެސް ވަގުތާއި، ހާލަތު އެކަމަށް ތަނެއް ނުދެއެވެ. ގިނަބަޔަކު ހެނދުނުގެ ނާސްތާއަސް އިންސާފުކުރާންތިބި، އާންމުތަނެކެވެ. އީތަންގެ ލޮލުން ކަރުނައެއް ވެއްޓުމަށް މާޔާއަށް ކެތެއް ނުކުރެވޭނެއެވެ. ކިތަންމެ ބަޔަކު އެމަންޒަރު ބެލިޔަސް ފަރުވާލެއްނެތެވެ. ނުހަނު ލޯބިން ދެލޯ ފޮހެލައިދިނީ މާޔާއެވެ.\n"މިވަގުތުންފެށިގެން ތިކަމުގެ ޒިންމާ އަހަރެން ނަގާނަން.. ބްލެކްމެއިލްކުރުމާއި ބިރުދެއްކުމަކީ ކޮބައިކަން އޭނާއަށްވެސް އެނގެންޖެހޭ" ކޮފީތަށީގައި ތުންޖަހަމުން މާޔާ ބުނެލިއެވެ. އެންމެބޮޑު ހިތްހަމަޖެހުމެއް މާޔާއަށް ލިބުނީ ސަވާނާގެ ފޯނު ނަންބަރު ލިބުނީތީއެވެ. ކުރިއަށް ދާންވީ މަގު ވަރަށް ސާފުކޮށް މާޔާއަށް ފެނެއެވެ. ސަވާނާއަށްޓަކައި ހިތުގައި އުފެދުނު ހަމްދަރުދީގެ ކަންފުޅެއްވެސް މިހާރު ނެތްކަން ޔަގީނެވެ.\n"އަހަރެންގެ ދަރިފުޅުގެ ޚަބަރެއް ނުވެގެން މިއުޅެނީ.. ތިގެއަށް ދިޔަ އޭނަ! އެކަން އަހަންނަށް ޔަގީން.. ބުނޭ، ކަލޭމެން ސަވްއަށް ހެދިގޮތެއް.. ބުނަންވީ!" ވަރަށް އަސަރުކޮށްފައިވާ އަޑަކުން ގިޔާދާ ވާހަކަދެއްކިއެވެ. އެއަޑާއި، އެ އިހުސާސްގެ ސަބަބުން ރާނިޔާއަށް ލިބުނީ އިތުރު ހިތްވަރެކެވެ. ކުރެވުނީ މަލާމާތެކެވެ.\n"ކަލޭގެ ލޮލުން ލޭކަރުނަ އޮހޮރޭތަން ދުށުމަށްވުރެން ބޮޑު އެދުމެއް މިދުނިޔޭގައި އަހަންނަށް ނުފުދި ނުވޭ! މިވަގުތަކީ އަހަރެންގެ އަލަތު ލޯބި، ބީވެދިޔަފަހުން ލިބުނު އެންމެ އުފާވެރި ވަގުތުކޮޅު! ވޭނާއި ކަރުނައިގެ އާހްގައި ކަލެއާއި ނަވީން ލެއްވުން އެދި، އަހަރެންގެ ކޮންމެ ދުޢާއެއްގައި އެދެން.. އަހަރެންގެ ދުޢާ އިޖާބަކުރެއްވިކަމުގެ އުފާވެރި އިޙްސާސް މިވަގުތު އަހަންނަށް ކުރެވިއްޖެ.. އަދިވެސް ޖެހޭނީ ރޯން.. އުމުރަށްވެސް ޖެހޭނީ ރޯން.. އަހަރެންގެ ހަޔާތް، ފޭރިގަތްފައި ކަލެއަށް އޭގެމަތީގައި ގަނޑުވަރެއް ބިނާކުރާން ލާހިކެއް ނޫން.. އަހަރެންގެ އެންމެ ގާތްއެކުވެރިޔާގެ ގޮތުގައި ހުރެ، އަހަރެންގެ ހިތަށް ވިހަ ދޫކޮށްފައި، ކަލެއަށް އަބަދަކު އުފަލުގައި ނޫޅެވޭނެ.. އެކަމަކު މިއަދު އަހަންނަކީ ދުނިޔޭގެ އެންމެ އުފާވެރި އަންހެނުންގެ ތެރެއިން ގުނާލެވޭނެ އެކަކު.. އަހަރެންގެ ފިރިމީހާގެ ލޯބި، މިއޮތްހައި ދުވަހު އަހަންނަށް ބަލައިގަނެވިފައެއް ނެތް.. އެއީ އަހަރެންގެ ފުރާނަ.. އެފަދަ ލޯބި ފިރިޔަކު އެހެންމީހަކަށް ލިބިފައިވާނެކަމަށް މިއަދު އަހަރެން ގަބޫލެއްވެސް ނުކުރަން.. އުމުރުގެ ކޮންމެ ސިކުންތެއް، އަހަރެންގެ ފިރިމީހާއަށްޓަކައި އަހަރެން ހިބަކޮށްދޭނަން.. ނުދެވުނު ލޯބި، އޭނާއަށް އަދާކުރާނީ އަހަރެންގެ ހިތާއި ފުރާނައިން.." އެތައް އަހަރެއްވަންދެން ރާނިޔާގެ ހިތުގައި ބާއްވައިގެންއުޅުނު ރިހުން، ހިތުން ނެރި ބޭރުކޮށްލާން އޭނާ ބޭނުންވިއެވެ.\n"ރާނިޔާ ބޭނުން ކޮންމެ އެއްޗެއް އަހަންނާއި ދިމާއަށް ކިޔަންވީ! އެކަމަކު އަހަރެންގެ ސަވް ވީތަނެއް ބުނޭ.. އާދޭސްކޮށްފައި މިއެދެނީ ސަވްއަށް ވީ ގޮތެއް ބުނެތީ!" ވަރަށް ނިކަމެތިވެފައި ތަކުރާރުކޮށް ގިޔާދާ އެދެމުންދިޔައީ އެންމެ ކަމަކުއެވެ. އެކަމަށް އެދޭ ކޮންމެ ފަހަރަކު ރާނިޔާއަށް އެތައް ގުނައެއްގެ އުފާ އިޙްސާސްކުރެވެއެވެ.\n"ކަލޭގެ ނަހަލާލު ދަރި، ކޮންމެވެސް ތަނެއްގައި ހެޔޮވަރު ސައިޒެއްގެ ފުޅިޔަކާއެކު ދެމިފައި އޮންނާނެ.. ގެއްލިގެން މީހުން ހޯދުމަށް މި ގައުމުގައި އޮންނަ މުއައްސަސާއަކީ ޕޮލިސް ސަރވިސް.. އެތަނުން ކަލެއަށް އެހީވާނެ" ލިބިފައި ހުރި ހިތްވަރުގައި ނިކަން މަލާމާތުގެ ރާގުތަކަށް ރާނިޔާގެ ޖުމުލަތައް ހެޔޮވަރުކޮށްލިއެވެ.\nގިޔާދާގެ ގިސްލުމުގެ އަޑަކީ ރާނިޔާގެ ހިނިތުންވުމަށް މެދުވެރިވާ ވަޞީލަތެއްކަމުގައި ރާނިޔާއަށް އިޙްސާސްކުރެވުނެވެ. އާދޭސްކުރަމުން ގިޔާދާގެ އަޑު ސާފްނުވާ މިންވަރަށް ދާންދެން ރުއެވެ. މަލާމާތުގެ ހިނިތުންވުމަކާއެކު ފޯނު ކަނޑާލީ ރާނިޔާއެވެ.\nކުރިން އޮތްގޮތަށް، ޗާޖަށް ޖަހާފައި ފޯނު ބޭއްވީ ސައިޑްޓޭބަލް މަތީގައެވެ. ހިތުގައި ހުރި އެތައް ޝަކުވާއެއް ބޭރުކޮށްލެވުމުން ލިބުނު އުފަލުގައި، ކޮޓަރީން ނިކުތުމަށް ރާނިޔާ ހިނގައިގަތްއިރު އެތަނުގައި އެހެންމީހަކު ވެއްޖެކަން ހަނދާނެއްވެސް ނެތެވެ.\n"ލޯބިވާ! ދަނީތަ؟" އިންމަގެ އަޑު އިވުމުން ރާނިޔާ ދިޔައީ ސިއްސައިގެންނެވެ. ހައިރާންވެފައި ބަލައިލިގޮތުން އިންމަ ހިނިވެސް އައެވެ.\n"މީހަކު މިތާ އޮތްކަން އެނގޭވަރެއް ނޫނެއްނުން! ކުރުދޮށިން ދީފައި ތިހައިފަސޭހައިން ނުދެވިދާނެ އާދެބަލަ!"\nކުރުއަތް މައްޗަށް އޮށޯވެ އޮތް އިސްމާއިލް ބަލަން އޮތީ އިޝްގީ ބެލުމަކުންނެވެ. އިސްމާއިލްގެ ހުށަހެޅުމަކަށް ނޫނެކޭ ބުނުމުގެ ބާރެއް ރާނިޔާގެ އިޙްސާސްތަކަށް މިއަދު ލިބިފައި ނެތެވެ. ލަދުވެތި ބެލުމަކުން، ފިރިމީހާއަށް ބަލައިލަމުން ރާނިޔާ ގާތްވެލީ، ނުހަނު ލޯތްބާއެކުއެވެ.\n"ތިޔަށްވުރެން ރީތި އަންހެނަކު ނުދެކެން.. ހާދާ ރީއްޗޭ! ނިދާފައި ހޭލެވުނު ވަގުތު ތިޔަހެން ފިލައިގެން ނުދެވޭނެދޯ" ނުހަނު ލޯބިން ބައްދައިލަމުން އިންމަ ބުންޏެވެ. ނިއްކުރިއާއި މޫނުގެ އެތަން މިތަނުގައި ކިސްކޮށްލުމަށްފަހު، ލޯބީގެ އިތުރު ހަރުފަތަކަށް ގިރާކޮށްލުމުގެ އުފާވެރިކަން އިންމަ ލިބިގަތެވެ. ރާނިޔާގެ ޓީޝާޓް ބާލައި، އެއްލާލުމަށް އިންމަ ފަރިތައެވެ. ރާނިޔާގެ ދެލޯ މެރިގެންދިޔަ ވަގުތު ކަންފަތުގެ ފޫޅުގަނޑުގައި އިންމަގެ ތުންފަތް ބީއްސާލަމުން ވައިއަޑުން ބުނެލި އެއްޗަކުން ރާނިޔާގެ ހިނިގަނޑުދިޔައީ ފަޅައިގެންނެވެ.\n"ސާބަސް! ތިއީ މިކަހަލަ ވަގުތެއްގައި ބުނާކަހަލަ އެއްޗެއްތަ؟" ފިރިމީހާގެ މޫނުގައި ދެފަރާތުން ހިފަހައްޓާލާފައި ނޭފަތުގައި ރާނިޔާގެ ނޭފަތް ހާކައިލަމުން، ބުނެލިއެވެ.\n"ކީއްތަވީ؟ ބުނާކޮންމެ އެއްޗެއް ބުނަންވާނީ ލޯބިން.. ތިހައި ލޯބި އަންބަކަށް ނަސޭހަތްދޭން މިއަށްވުރެން އުފާވެރިގޮތެއް މަށަކަށް ނުވިސްނޭ.. ހެދުނު ގޯސް ތަކުރާރު ނުކުރާނެކަން ޔަގީންވީމައި ކިހައި އުފާވާނެ" އިންމަގެ ޖުމުލަ ނިންމާލަމުން ރާނިޔާގެ ތިރީތުންފަތުގައި މަޑުމަޑުން ދަތްއަޅައިލިއެވެ.\n"ދުވަހަކުވެސް ދެން، ބޭވަފާތެރިނުވާނަން! މިއީ ވަޢުދެއް! ދެން އެކަމަކު އެމީހުންގެ ވާހަކަ މިކަހަލަ ގަޑިއެއްގައި، އަދި އެވަރުގެ ރޮމެންޓިކް ވަގުތެއްގައި ބުނީމައި ހިނިއަންނާނެދޯ.." ރާނިޔާ ބުނެލިއެވެ.\n"އެމީހުންގެ ވާހަކައެއްވެސް، އެއްވެސް މީހެއްގެ ވާހަކައެއްވެސް ނުދައްކަން.. އަހަރެން ބުނިހައިވެސް އެއްޗަކީ، އެއްވެސް ދުޢާއެއްގައި އެއްވެސް ހާލަތެއްގައި އެއްވެސް މީހަކަށް ބަދު ދުޢާއެއް ނުކުރައްޗޭ.. ކިތަންމެ ބޮޑު އަނިޔާއެއްދިން މީހަކަށްވެސް މަޢާފުކުރައްޗޭ! ދޮގެއްތަ؟ މިނޫން އެއްޗެއް އެވަގުތު ނުބުނަމެއްނުން" ރާނިޔާގެ ކަނދުރާއާއި ކަރުދަށުގައި އިންމަ ލޯބިކޮށްލާ ކޮންމެފަހަރަކު، އެތައް މޭލެއް ދުރަށް ރާނިޔާއަށް ދަތުރުކުރެވެނީ ލޯބީގެ އާލަމަށެވެ. ހިތުގެ ކޮންޓްރޯލް ސިކުނޑިން ގެއްލިގެންދާ ހިނދުގައި އަމިއްލަ ނަފުސުގެ ދިފާއުގައި ކަންކުރާނެ ގޮތް ރާނިޔާއަށް ބުނެދިނީ، ލޯބީގެ އިންތިހާ އަރާމުން އެ ހިތް ފުރާލަދެމުންނެވެ.\nއޮފީހަށް ވަދެވުމާއެކު މާޔާ ހަމަޖެހިލިއެވެ. ކަންތައްތައް ކުރާނެގޮތެއް ސިކުނޑީގައި ރާވައިލިއެވެ.\nވަރައް ރީތި އިނގޭ\nހުހޫމްް!!،،😜 ހާދަ ރޮމެންޓިކްދޯ❤


Windows phone ufeddhun huttaalanee | Mihaaru\nވިންޑޯޒް ފޯނުތައް ދޫކޮށްލައި، އެންޑްރޮއިޑް ނުވަތަ އައިފޯނެއް ހޯދަން މައިކްރޮސޮފްޓުން އެދެފި\nމައިކްރޮސޮފްޓް ވިންޑޯޒް ފޯނުތައް ހުއްޓާލަނީ، އެންޑްރޮއިޑް ނުވަތަ އައިފޯނަކަށް ބަދަލުވާން އެ މީހުން ވަނީ އެދިފައި\nވިންޑޯޒް ފޯނުތައް ހުއްޓާލަން ޖެހުމުން މައިކްރޮސޮފްޓަށް ތަދުވާނެކަން އެނގެ އެވެ. ނަމަވެސް، ސްމާޓްފޯން މާކެޓްގައި ޝާމިލްވުމަށް އެ މީހުން ކުރި އެއްވެސް ކަމަކުން، ކަރުތާފެނުން އަރައިގަންނަ ގޮތް ވަނީ ނުވެފަ އެވެ. އެހެންކަމުން، ވިންޑޯޒް ފޯނުތައް ދޫކޮށްލުން ނޫން އެހެން ގޮތެއް އެ މީހުންނަށް ނެތީ އެވެ.\nސްމާޓްފޯން މާކެޓްގައި އައިފޯން، އެންޑްރޮއިޑް އަދި ބްލެކްބެރީ ވައްޓާލަން މައިކްރޮސޮފްޓުން ނިޔަތްގަތެވެ. އެ ކަމަށް ކުރި ޚަރަދުތަކުގެ ތެރޭގައި ނޮކިޔާ ގަތުން ހިމެނެ އެވެ. އެކަމަކު، ވިންޑޯޒް ފޯނުތައް ކޮނޑުއަަޅައިގެން ނިކުމެ ހިނގައިގަނެވޭ ގޮތެއް ނުވި އެވެ.\nވިންޑޯޒް ފޯނުތައް ހިންގަން މައިކްރޮސޮފްޓަށް ދަތިވި މައިގަނޑު ސަބަބަކީ، ވިންޑޯޒް ފޯނުތުގައި ބޭނުންކުރަން އެކަށީގެންވާ ފެންވަރުގެ އެޕްލިކޭޝަން ނުލިބުމެވެ. މާކެޓުގައި ވާދަވެރިންނާ ގާތަށް ވެސް މައިކްރޮސޮފްޓަށް އެޕްލިކޭޝަން އުފެއްދޭ ގޮތެއް ނުވި އެވެ. ވިންޑޯޒް ފޯނުތަކުގެ ޒަމާން ދިއުމަށް މެދުވެރިވި އެންމެ ބޮޑު ސަބަބކީ މިއީ ނަމަވެސް، އެޕްލިކޭޝަން އުފެއްދުމަށް އާދަޔާ ޚިލާފު ޕްރޮޖެކްޓެއް ހިންގާކަށް މައިކްރޮސޮފްޓަކަށް ނޭނގުނެވެ.\nވިންޑޯޒް ފޯނުތަކަށް ދިމާވި ހަގީގީ މައްސަލަ އަށް ހައްލެއް ހޯދުމުގެ ބަދަލުގައި މައިކްރޮސޮފްޓުން ވިސްނީ، އެހެން ބަޔަކު ނުކުރާ ކަމެއް ކޮށްގެން ފޯނުތައް ވައިގައި ހިއްޕޭތޯ އެވެ. އެކަމެއް ނުވި އެވެ.\nވިންޑޯޒް ފޯނުތައް ހުއްޓާލުމަށް މައިކްރޮސޮފްޓުން ދީފައިވާ ސުންގަޑި އަކީ ޑިސެމްބަރު 10 2019 އެވެ. އެ އަށް ފަހު ވިންޑޯޒް ފޯނުތަކަށް "ސެކިޔުރިޓީ އަޕްޑޭޓް" ނުފޮނުވާނެ ކަމަށް އެ ކުންފުނިން ބުނެ އެވެ. އަދި ވިންޑޯޒް ފޯނުތަކާ ގުޅުން ހުރި އެއްވެސް އެހީތެރިކަމެއް ފޯރުކޮށްނުދެވޭނެ ކަމަށް ވެސް ވަނީ ބުނެފަ އެވެ.\nއެންޑްރޮއިޑް މައިކްރޮސޮފްޓް ވިންޑޯޒް ފޯން އައިއޯއެސް ނޮކިއާ ވިންޑޯޒް ފޯން\nމާ ލައްވެސްޖެ ހުއްޓާލަން...


ބުރުގާއަޅައި ނިވާވެގެން ތިބުމަށް ދިން ނަސޭހަތަށް ޝަހިންދާ ފާޑު ކިޔައިފި - DhiDaily\nބުރުގާއަޅައި ނިވާވެގެން ތިބުމަކީ ރައްކާތެރި ގޮތްކަމަށް، ކޮންމެ މީހަކު ވެސް އެ މީހެއްގެ ދަރިންނަށް އަންގައިދިނުމަށް އައްޝައިޚް ސާޖިދު މުޙައްމަދު ވިދާޅުވުމުން ޝަހިންދާ އިސްމާޢީލް އެކަމަށް ފާޑު ކިޔައިފިއެވެ.\nބުރުގާއަޅައި ނިވާވެގެން ތިބުމަކީ ރައްކާތެރި ގޮތްކަމަށް، ކޮންމެ މީހަކު ވެސް އެ މީހެއްގެ ދަރިންނަށް އަންގައިދިނުމަށް އައްޝައިޚް ސާޖިދު މުޙައްމަދު ވިދާޅުވެފައިވާ ވާހަކައެއް ޓްވިޓާރގައި ހިއްސާކުރައްވައިފައިވަނީ ދީނީ ޢިލްމުވެރިޔާ ޑރ.މުޙައްމަދު އިޔާޟް ޢަބްދުއްލަޠީފެވެ.\n”އަގުބޮޑު ތަކެތި ހުންނަނީ ނިވާކޮށް ފޮރުވައިފައިކަމާއި، ނިވާކުރުމަކީ ރައްކަލެއްކަން ތިބާގެ އަންހެން ދަރިފުޅަށް ބުނެދޭށެވެ.“ އައްޝައިޚް ސާޖިދު މުޙައްމަދު ވިދާޅުވެފައިވެއެވެ.\nމިކަމާއި ގުޅިގެން ޑރ.އިޔާޟްގެ ޓްވީޓް ކޯޓް ކުރަމުން ޝަހިންދާ ބުނީ ތިމާގެ އަމިއްލަ އެއްޗެއްގައި ނޫނީވިއްޔާ ހުއްދަނެތި އަތްނުލީމައި ނިމުނީ ކަމަށެވެ.\n”ފޮށާ އޮޅާ ބޮޑު ފޮއްޓަށްލާކަށް ނުޖެހޭ.“ ޝަހިންދާ ބުންޏެވެ.\nޝަހިންދާ ބުނީ އެއްވެސް ދަރިއަކީ ”އެއްޗެއް“ ނޫން ކަމަށެވެ.\n”ތިއަށްވުރެ އިހުތިރާމާއެކު އިންސާނުންގެ ވާހަކަ ދައްކަވާށެވެ.“ ޝަހިންދާ ބުންޏެވެ.\nއައްޝައިޚް ސާޖިދު މުޙައްމަދުގެ ވާހަކައަށް ބަލާއިރު އޭގައި އިހުތިރާމު ގެއްލުވައިލައިފައެއް ނުވެއެވެ. އެ ޖުމްލައިގައި ޖައްސަވައިފައިވަނީ މަޖާޒީ މިސާލެކެވެ. ކުޑަކުދިންނަށް އެންމެ ފަސޭހައިން އެއްޗެއް އުނގަންނައިދެވޭނެ އެއް ގޮތަކީ މިސާލެއް ދެއްކުމެވެ. އެެހެންކަމުން އަގުބޮޑު އެއްޗެހި ހުންނަނީ ފޮރުވައި ރައްކާތެރިކޮށްފައިކަން އަންގަވައިދެއްވާން ޝައިޚް ސާޖިދު ވިދާޅުވީކަމަށް ބެލެވެން އެބައޮތެވެ. އަދި އެ މިސާލުން މިސާލު ނަގައިގެން އަގުބޮޑުވެގެންވާ ހަށިގަނޑު ރައްކާތެރިކުރަން ބާރު އެޅުއްވީކަމަށް ވެސް ބެލެވެއެވެ.\nކަންމިހެން ހުރިއިރު ”ފޮށާ އޮޅާ ބޮޑު ފޮއްޓަށްލާކަށް ނުޖެހޭ“ މިފަދަ މޭރުމަކުން ޝަހިންދާ ބުނުމުން ބުރުގާ އެޅުމަށް ފާޑުކިއީ ކަމަށް ވެސް ބެލެވޭނެ ޖާގަ އެބައޮތެވެ.\nEmiihaku kanthah kuran vaa gohyy egeyniiemiihakah\nބޮޑު ވެއްޖެ ކަމެއްނު ފެން މީ އެމީހަކު އުޅޭނެ ގޮތެއް އިނގޭނީ އެމީހަކަށް އޭނަ ބުރުގާ އެޅިޔަސް ނޭޅިއަސް ކޮންކަމެއް ބޮޑު ބަލާއެއް\nބޮޑުމުޑުދާރު އަންހެންގަޑެއް. މާތް ﷲ ގެގަދަފަދަވެގެން ވާ ކޯފާ އަކުން ނޫނީި މިކަލޭގެ މައިތިރި ނުވާނެ\nމީ މި ޤައުމަށް ޖެހިފަ ހުރި ބަލާއެއް\nމީނަ މީޖަނަވާރަކަށްވުރެ ވެސް ދަށު ދަރަޖައިގެ ނުބައި ޟުލަފާ މީހެއް\nތެރަސް ބަގުޑި says:\nމިލަދޫ ކުލަބް ސަހިންދާ މިވަގުތުވަަނީ އުފަލުގައި\nManje laarithah bank accountah alhaa foruvaafa nubahatt geydhorumathee bahattabala\nliyaa meehaa says:\nkureege namun nama shaheedha mihaaru ge namun shahindha kaleah heyovisnun dhevvaifaan dheyve\n77 ބައިން 1 ވަދެ ވޭނީ ޑައިރެކްޓް… ފަހު ޒަމާން\nދީނީ އިލްމު ވެރިން ބަހެއް ބުނާއިރަށް މިމީހުންނަށް މިއޮއްވާވަރެއް…😂😂😂😂\nއިބުރާ (މަންދު އިބުރާ އެއްނޫން) says:\nނަސީބެއްނު ސަހިންދާ އޭ ކިޔުނީ ނުވިސްނޭ ޖާހިލު އެއްޗަކު މިގައުމުގަ ނެތްކަން. ނޫންނަމަ ނުވާކަން ކުޑަކުރަންށޭ ކިޔާފައި ކޮންމެފަދަ ގޮތަކަށް ވެސް ނުކުމެދާނެ ވިއްޔާ\nމީނާއަކީ ހައްދުފަހަނައަޅާ ގޮސްފައިވާ އެއްޗެކެވެ. މީނާގެ ވާހަކަތައް ނޫސްތަކުން ނުގެނެސްދިނުމަށް ވަރަށް އާދޭހާއެކު އެދެމެވެ. މީނާއަކީ އިސްލާމުންނަށް ހުރި ބޮޑުވެގެންވާ ހުތުރެއް އަދި މުރުތައްދުވެ ކާފަރުންގެ ތެރެއަށް ނިސްބަތްވާ މީހެއް. ތިމާމީހާގެ ހަށިގަނޑަކީ ނަޖިހަކަށްވިއަސް އިސްލާމްދީނަށް އުޅޭ މީހުންގެ ހަށިގަނޑު ތާހިރެވެ. ވަކީން ކަނބަލުންގެ ހަށިތައް ސޭލް އަޅުވާކަށް ނުޖެހެ\nޝަހިންދާ އަކީފެށުނީއްސުރެން އިސްލާމްދީނުގެ ކޮއްމެ އަގީދާއަކަށްވެސް މަލާމާތްކޮށް ހަޖޫޖަހާމީހެއްކަން ދިވެހި ކޮއްމެމުސްލިމަކަށް ވެސްއެގޭ އެކަހަލަ ޖާހިލުންނަކީހުރިހާޒަމާނެއްގަ ވެސް އުޅުނުބައެށް.ޔާﷲ އެފަދުގެ މީހުންގެ ބަހުންނާއި އަމަލުން މިއިސްލާމީ އުއްމަތް ސަލާމަތްކުރަށް ވާށި އާމީން…..\nThi sahindhaamen intapoal medhuverikoh hoadhaigen gennan vehje ennu sarukaatah mikan nukurevigen ulhenee keehvetha.


Supreme Court ge lafa eh hoadhan majileehah garaareh hushahalhaifi\nސުޕްރީމް ކޯޓުގެ ލަފައެއް ހޯދަން މަޖިލީހަށް ގަރާރެއް ހުށަހަޅައިފި\nހަނިމާދޫ ދާއިރާގެ މެންބަރު އަބްދުލް ޣަފޫރު މޫސާ: ސުޕްރީމް ކޯޓުގެ ލަފައެއް ހޯދަން ހުށަހެޅި\nއާ ކައުންސިލަރުން އިންތިހާބު ކުރެވެން ދެން މިހާރު ތިބި ކައުންސިލަރުން މަގާމުގައި ތިބެވޭ ގޮތަށް ގާނޫނު އަސާސީ އިސްލާހު ކުރުމާ މެދު އުފެދިފައިވާ ހިޔާލު ތަފާތުވުންތަކާ ގުޅިގެން ރައްޔިތުންގެ މަޖިލީހުން ސުޕްރީމް ކޯޓުގެ ލަފައެއް ހޯދަން ރައްޔިތުންގެ މަޖިލީހުގެ ތަޅުމަށް ގަރާރެއް ހުށަހަޅުއްވައިފި އެވެ.\nޣަފޫރު ވިދާޅުވީ ގާނޫނު އަސާސީ އިސްލާހު ކުރަން މެންބަރުންނަށް އިއްތިފާގު ނުވެވޭ ކަމަށެވެ. ގާނޫނީ ހުސްކަން ފޫބެއްދެން އޮތް ގާނޫނީ ހަމައަކީ ކޮބައި ކަމާއި ގާނޫނު އަސާސީ އިސްލާހުކޮށް ކައުންސިލަރުންގެ ދައުރު ދިގުކުރުމުން އަންނާނެ ގާނޫނީ މައްސަލަތަކާ ގުޅޭ ގޮތުން ސުޕްރީމް ކޯޓުގެ ލަފައެއް ހޯދަން ހުށަހަޅާ ކަމަށެވެ.\nރައްޔިތުންގެ މަޖިލީހުގެ ސުޕަ މެޖޯރިޓީ އޮންނަ އެމްޑީޕީގެ ޕާލިމެންޓްރީ ގްރޫޕްގައި މި ކަމުގައި ވަރަށް ބޮޑަށް ހިޔާލު ތަފާތެވެ. ބައެއް މެންބަރުން މި ހާލަތުގައި ގާނޫނު އަސާސީ އިސްލާހު ކުރަން ވަރަށް ދެކޮޅެވެ. ބައެއް މެންބަރުން ބޭނުން ވަނީ ވެސް ގާނޫނު އަސާސީ އިސްލާހު ކުރުމަށެވެ.\nގާނޫނު އަސާސީ އިސްލާހު ކުރުމުގެ ބިލު ބަލައިގަނެ މަސައްކަތް ކުރިއަށް ގެންދަން އެމްޑީޕީގެ މެންބަރުންނަށް ތްރީލައިން ވިޕެއް ނެރުމަށް އެ ޕާޓީގެ ޕާލިމެންޓްރީ ގްރޫޕްގެ މެޖޯރިޓީން ރޭ ނިންމާފައިވެ އެވެ. ބެލެވޭ ގޮތުގައި ބިލު ފާސްކުރުމާ ގުޅޭ ގޮތުން އަދިވެސް މެންބަރުންގެ މެދުގައި ވަރަށް ބޮޑެތި ހިޔާލު ތަފާތުންތައް އެބަ އުޅެ އެވެ.\nއެމްޑީޕީ ރައްޔިތުންގެ މަޖިލިސް ސުޕްރީމް ކޯޓް + އެޓާނީ ޖެނެރަލް ލޯކަލް ކައުންސިލްތަކުގެ އިންތިހާބު އިބްރާހިމް ރިއްފަތު ޕޮލިޓިކްސް ފާތުމަތު ފިލްޒާ ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


Bernabéu gai Real balikohlai Barca final ah\nރެއާލް މެޑްރިޑްގެ ދަނޑު، ސެންތިއާގޯ ބެރުނަބެއު ސްޓޭޑިއަމްގައި، 3-0 ން ރެއާލް ބަލިކޮށްލުމަށް ފަހު ސްޕެނިޝް ކަޕުގެ ފައިނަލަށް، ޗެމްޕިއަން އެފްސީ ބާސެލޯނާ ދަތުރު ކޮށްފި އެވެ.\nސެމީ ފައިނަލުގެ ފުރަތަމަ ލެގް މެޗު ކުޅެފައި ވަނީ ބާސާގެ ކޭމްޕްނޯ ސްޓޭޑިއަމްގަ އެވެ. އެ މެޗު 1-1 އެއްވަރުވެގެން ނިމުމުން، ރޭ އަމިއްލަ ދަނޑުގައި މެޗަށް ނިކުތް ރެއާލް މެޑްރިޑަށް އެޑްވާންޓޭޖު އޮތެވެ. އެއީ ބާސާގެ ދަނޑުގައި ޖެހި ލަނޑާއެކު އަވޭ ގޯލްގެ ފައިދާ އެވެ.\nއެހެންނަމަވެސް، އެ ހިތްހަމަ ޖެހުމެއް އެޓީމަށް ނުހޯދުނެވެ. ފުރަތަމަ ހާފުގައި ދެ ޓީމުގެ ފަރާތުންވެސް ހަމަލާ އުފެއްދުމުގައި ފެނުނީ ހަމަހަމަ ކުޅުމެކެވެ. ފުރަތަމަ ހާފުގައި ލިބުނު އެންމެ ރަނގަޅު ފުރުސަތު ލިބުނީ، ރެއާލްގެ ޒުވާން ފޯވަޑް ވިނީސިއުސް ޖޫނިއާ އަށެވެ. ސާޖިއޯ ރެގްލެން ނަގައިދިން ބޯޅަ، ވިނީސިއުސް ފޮނުވާލުމުން އެ ބޯޅަ ދިޔައީ ހުރަސްދަނޑިއާ އިންޗިއެއްހައި މަތިން ބޭރަށެވެ.\nބާސާގެ ކެޕްޓަން، ލިއޮނަލް މެސީގެ ފަރާތުން އާދައިގެ ކުޅުމެއް ފެނުނަނަމަވެސް، ބާސާއިން ތަފާތު ގެނައީ ދެ ވަނަ ހާފުގަ އެވެ. ދެ ވަނަ ހާފު ފެށިގެން ފަސް ވަނަ މިނެޓްގައި، އުސްމާން ޑެމްބެލޭ އާއި ލުއިސް ސުއަރޭޒްގެ ކޮމްބިނޭޝަން ބޭނުންކޮށްގެން ސުއަރޭޒް ވަނީ ބާސާއަށް ލީޑް ނަގައި ދީފަ އެވެ.\nބާސާގެ ދެ ވަނަ ލަނޑަކީ، ރެއާލްގެ ޑިފެންޑަރު، ރަފޭލް ވަރާން އަތުން ބައިކޮޅަށް ވަން ލަނޑެކެވެ. ތިން ވަނަ ލަނޑަކީ، ލިބުނު ޕެނަލްޓީއަކުން ކާމިޔާބު ކުރީ ލިބުނު ޕެނަލްޓީއަކުން ސުއަރޭޒް އެވެ.\nމެއި މަހު 25 ގައި ކުޅެން ހަމަޖެހިފައިވާ ފައިނަލު މެޗުގައި، ބާސާއާ ދެކޮޅަށް ނިކުންނަން ޖެހޭ ޓީމެއް ޔަގީން ވަނީ ދެ ވަނަ ސެމީ ފައިނަލުގައި މިރޭ، ރެއާލް ބެޓިސް އާއި ވެލެންސިއާ ކުޅޭ މެޗުންނެވެ. މި ދެ ޓީމު ބެޓިސްގެ ދަނޑުގައި ކުޅުނު މެޗު ނިމުނީ 2-2 ން އެއްވަރު ވެގެންނެވެ.


Dharimai vumuga Uganda anhenaku dhuniye hairaan kollaifi - vNews.mv\nދަރިމައިވުމުގައި ޔޫގެންޑާގެ އަންހެނަކު ދުނިޔެ ހައިރާންކޮށްލައިފި\n01 May 2019, 01:13\nދަރިމައިވުމާއި ވިހެއުމުގައި ޔޫގެންޑާގެ 39 އަހަރުވީ އަންހެނަކު ދުނިޔެ ހައިރާންކޮށްލައިފިއެވެ.\nމިހާތަނަށް 15 ފަހަރު ބަލިވެއިނދެ 42 ކުދިން ވިހާފައިވާ މަރިޔަމް ނަބަތާންޒީ މަޝްހޫރުވެފައިވަނީ ޔޫގެންޑާގެ ދަރިމައިވުމުގެ ޗެމްޕިއަންގެ ގޮތުގައެވެ. އޭނާއަށް ލިބުނު 42 ކުދިންގެ ތެރެއިން 38 ކުދިން ދުނިޔޭގައި އެބަތިއްބެވެ.\nނަބަތާންޒީ ބުނީ އުމުރުން އެންމެ ބާރަ އަހަރުގައި ގަދަކަމުން މީހަކާ ދެވާފައި މައިންބަފައިން އޭނާ ގެއިން ނެރެލީ ކަމަށެވެ. ކުޑައިރާއި އަދި ޒަވާޖީ ހަޔާތަކީ ވޭނުން ފުރިފައިވާ ހަޔާތެއްކަން ފާހަގަކުރަމުން ނަބަތާންޒީ ބުނީ އުމުރުން އެންމެ ތޭރަ އަހަރުން ފެށިގެން ވިހެއުން ނޫން އެހެންކަމެއް އޭނާއަށް ނެތްކަމުގައެވެ.\nބަލިވެއިން 15 ފަހަރުގެ ތެރެއިން ފަސްފަހަރު ވިހެއީ ހަތަރު ކުދިންނެވެ. ހަތަރު ފަހަރު ތިންކުދިންނެވެ. ހަތަރު ފަހަރު ދެކުދިންނެވެ. ދެ ފަހަރު އެންމެ ކުއްޖެކެވެ.\nނަބަތާންޒީ ބުނީ މިހުރިހާ ކުދިން ދީފައި ފިރިމީހާވެސް އޭނާއާއި ކުދިން ދޫކޮށްލާފައި ފިލައިފިކަމަށާއި ކުދިންގެ ސްކޫލާއި އަންނައުނާއި ކެއުމުގެ ކަންތައް މިހާރު ހަމަޖައްސަނީ އޭނާ އަމިއްލަޔަށް މަސައްކަތްކޮށްގެން ލިބޭ ފައިސާކޮޅަކުން ކަމުގައެވެ. ފައިސާ ހޯދުމަށްޓަކައި އޭނާ ފަހައެވެ. ފަތްޕިލާވެލިން ބޭސް ތައްޔާރުކުރެއެވެ. ބޯކޮށައިދެއެވެ. ގޭގޭގައި ނޯކިރީ ކޮށްދެއެވެ.\nނަބަތާންޒީ ބުނިގޮތުގައި ދޭތެރެ ދުރުކުރެވޭތޯވެސް ކޮންމެވެސް ވަރަކަށް މަސައްކަތް ކުރެވުނެވެ. އެއްފަހަރު ދޭތެރެ ދުކުރުކުރުމަށްޓަކައި އިންޖެކްޝަނެއް ޖެހުމުގެ ސަބަބުން ލޭފައިބާތީ ހަސްފަތާލުގައި ހަމަސްދުވަހު އެޑްމިޓްކޮށްފައި އޮންނަންޖެހުނު ކަމަށްވެސް ބުންޏެވެ. ދޭތެރެ ދުރުކުރުމުގެ ވިސްނުން ދޫކޮށްލީ ޑޮކްޓަރުގެ ލަފާގެމަތިން ކަމަށާއި ދޭތެރެދުރުކުރަން އޭނާގެ ހޮރްމޯންސް ޖާގަނުދޭ ކަމަށް ޑޮކްޓަރު ބުނެފައިވާކަމަށްވެސް ނަބަތާންޒީ ބުންޏެވެ.


މޭގަންގެ ސްޓެޗޫ ވެސް ބަނޑުބޮޑުކޮށް – Ubufili\nComments Off on މޭގަންގެ ސްޓެޗޫ ވެސް ބަނޑުބޮޑުކޮށް\nމޭގަންގެ ސްޓެޗޫ ވެސް ބަނޑުބޮޑުކޮށް\nޕްރިންސް ހެރީގެ އަނބިކަނބަލުން މޭގަން މާކަލް ދެވަނަ ދަރިއަކަށް އާލާސްކަންފުޅާ އިންނެވިކަން އާދިއްތަ ދުވަހު އިއުލާންކުރެއްވުމާ ގުޅިގެން، އޮސްޓްރޭލިއާގެ ސިޑްނީގައި ހުންނަ މެޑަމް ޓްސޯޑްސް މިއުޒިއަމްގައި ބަހައްޓާފައި ހުރި މޭގަންގެ ސްޓެޗޫ ވެސް ބަނޑުބޮޑުކޮށް ދައްކާލައިފި އެވެ.\nއޭގެ ފޮޓޯތަކެއް އެތަނުން ވަނީ އިންސްޓަގްރާމްގައި ޕޯސްޓްކޮށްފަ އެވެ. “މޭގަން” ގެ ގާތުގައި ކެންގަރޫއެއް އަށް މަޑުކޮށްލައިގެން ހުންނަ ފޮޓޯތަކުގެ ކެޕްޝަނުގައި ބުނީ މިއީ މޭގަން ދެވަނަ ދަރިފުޅަށް އާލާސްކަންފުޅާ އިންނެވުން ފާހަގަކުރަން ވެކްސް ސްޓެޗޫ އަށް ގެނައި ބަދަލެއް ކަމަށެވެ.\n“އަދި އާޗީ ބޭބެއަކަށްވާން އުޅޭތީ އެކަމަށް ވެސް މަރުހަބާ ކިޔަން،” މެޑަމް ޓްސޯޑްސް ސިޑްނީން ބުންޏެވެ.\nމޭގަން އާއި ހެރީގެ ފުރަތަމަ ދަރިކަލުން އާޗީ ހެރިސަން މައުންޓްބެޓަން ވިންޑްސާޒް އަށް އަންނަ މެއި މަހުގެ6ގައި ދެ އަހަރު ފުރޭނެ އެވެ. މޭގަން އަލުން އާލާސްކަންފުޅާ އިންނެވިކަން އިއުލާނުކުރެއްވީ މިދިޔަ އަހަރު ދެވަނަ ދަރިފުޅަށް ބަލިވެއިނދެ ބައިގެންގޮސްފައި ވަނިކޮށެވެ.\nView this post on Instagram A post shared by Madame Tussauds Sydney (@tussaudssydney)\nހެރީ އާއި މޭގަން ޝާހީ ޒިންމާތަކާއި އިނގިރޭސިވިލާތް ވެސް ދޫކޮށްލައްވައި މިހާރު ދިރިއުޅުއްވަމުން ގެންދަވަނީ މޭގަން ނިސްބަތްވެވަޑައިގަންނަވާ އެމެރިކާގެ ލޮސް އެންޖެލިސްގަ އެވެ.\nދެ ބޭފުޅުން ޝާހީ ޒިންމާތައް ދޫކޮށްލައްވަން ނިންމެވުމާ ގުޅިގެން ލަންޑަންގެ މެޑަމް ޓްސޯޑްސް އިން އެތަނުގައި ބަހައްޓާފައި ހުންނަ ޝާހީ އާއިލާގެ މެމްބަރުންގެ ސްޓެޗޫތަކާ ހެރީ އާއި މޭގަންގެ ސްޓެޗޫ މިދިޔަ އަހަރު ވަކިކޮށްފައިވެ އެވެ.\nShaahee aailaa aa Prince Harry ge dhekanbalun vakikoffi\nComments Off on ތިލަފުށިން ދުން އެރުމުގެ މައްސަލަ އޮކްޓޯބަރުގެ ނިޔަލަށް ހައްލުކުރަނީ\nތިލަފުށިން ދުން އެރުމުގެ މައްސަލަ އ ...\nComments Off on ޒަވާޖީ ޙަޔާތް ބަރުބާދުވެގެންވާ އެންމެ ޢާންމު ސަބަބަށް ސަމާލުކަންދެމާ!\nޒަވާޖީ ޙަޔާތް ބަރުބާދުވެގެންވާ އެނ� ...\nComments Off on މައިލޯ ބްރެޑް\nComments Off on ކުށުގެ ތުހުމަތުވާ މީހުންގެ ވަނަވަރު އާންމުކުރުމުގައި ތަފާތެއް ނުކުރަން: މިނިސްޓަރު\nކުށުގެ ތުހުމަތުވާ މީހުންގެ ވަނަވަރ� ...\nComments Off on “ޓީޗަރސް ރަޖިސްޓްރޭޝަން ބޯޑު” އެކުލަވާލައިފި\n“ޓީޗަރސް ރަޖިސްޓްރޭޝަން ބޯޑު” ...\nComments Off on ޑީސީގެ ގިނަ ފިލްމުތަކެއް ހަދަން ސްނައިޑާ ބޭނުން\nޑީސީގެ ގިނަ ފިލްމުތަކެއް ހަދަން ސްނ ...\nComments Off on އަހަރެމެން އުޅެންވީ ގޮތް އެންމެ ފުރިހަމައަށް ބަޔާންކޮށްދޭ ބަސްފުޅު (1)\nއަހަރެމެން އުޅެންވީ ގޮތް އެންމެ ފުރ ...\nComments Off on އޭސީކޮށްފައި ހުންނަ ތަންތާނގައި މާ ގިނައިރު އުޅުމަކީ ރަނގަޅުކަމެއް ނޫން!\nއޭސީކޮށްފައި ހުންނަ ތަންތާނގައި މާ ...\nComments Off on ފޭސް ޓޫ ގައި ދެ ސްކޫލް އަޅަން އެއްބަސްވުމުގައި ސޮއިކޮށްފި\nފޭސް ޓޫ ގައި ދެ ސްކޫލް އަޅަން އެއްބަ ...\nComments Off on ﷲ ތަޢާލާ ދެކެ ލޯބިވެވޭކަން އެނގޭނީ ކިހިނެއް؟\nﷲ ތަޢާލާ ދެކެ ލޯބިވެވޭކަން އެނގޭނީ ...\nރާއްޖެއަށް އެންމެ ގިނަ ފަތުރުވެރިނ� ...


CMDA ge CEO ge magaamah Pension Office ge kureege CEO Maniku | Mihaaru\nސީއެމްޑީއޭގެ ސީއީއޯގެ މަގާމަށް ޕެންޝަން އޮފީހުގެ ކުރީގެ ސީއީއޯ މަނިކު\nސީއެމްޑީއޭގެ ސީއީއޯގެ މަގާމަށް އައްޔަން ކުރެއްވި މުހައްމަދު ހުސައިން މަނިކު-- ފޮޓޯ: ނިޝާން އަލީ/މިހާރު\nކެޕިޓަލް މާކެޓް ޑެވެލޮޕްމަންޓް އޮތޯރިޓީ (ސީއެމްޑީއޭ)ގެ ސީއީއޯގެ މަގާމު ހުސްކޮށް އޮންނަތާ އަހަރެއް ފަހުން އެ މަގާމަށް ޕެންޝަން އޮފީހުގެ ކުރީގެ ސީއީއޯ މުހައްމަދު ހުސައިން މަނިކު އައްޔަން ކުރައްވައިފި އެވެ.\nޕެންޝަން އޮފީސް އުފެދުނީއްސުރެ އެތަނުގެ ސީއީއޯގެ މަގާމުގައި ހުންނެވުމަށް ފަހު މަނިކު ވަކިވެވަޑައިގަތީ 2019 ވަނަ އަހަރުގެ ޑިސެމްބަރު މަހު އެވެ.\nއެސްޓީއޯގެ ކުރީގެ މެނޭޖިން ޑިރެކްޓަރުކަން ވެސް ކުރައްވާފައިވާ މަނިކު ސީއެމްޑީއޭގެ ސީއީއޯކަމަށް "ދިވެހިރާއްޖޭގެ މާލީ ސެކިއުރިޓީޒްއާ ބެހޭ ގާނޫނު"ގެ ދަށުން އައްޔަން ކުރެއްވީ ވަޒީރުންގެ މަޖިލީހުގެ މަޝްވަރާއާއެކު ރައީސް އިބްރާހިމް މުހައްމަދު ސޯލިހެވެ.\nމަނިކަކީ އެމެރިކާއަށް ކަނޑައަޅުއްވައިފައި ހުންނަވާ ދިވެހި ސަފީރުގެ މަގާމު ވެސް އަދާކުރެއްވި ބޭފުޅެކެވެ.\nމީގެ އިތުރުން ކުރީގެ ޑިޕާޓްމެންޓް އޮފް ފިނޭންސް މިހާރުގެ ފިނޭންސް މިނިސްޓްރީގެ އިސް މަގާމުތަކެއް ވެސް އޭނާ ވަނީ ފުރުއްވަވާފަ އެވެ.\nސީއެމްޑީއޭގެ ސީއީއޯގެ މަގާމުގައި ކުރިން ހުންނެވި ނާދިޔާ ހަސަން އިސްތިއުފާ ދެއްވީ 2019 ވަނަ އަހަރު އެވެ.\nރައީސް ވަނީ އެ އޮތޯރިޓީގެ ޗެއާޕާސްންގެ މަގާމަށް ވެސް ދާދި ފަހުން ބޭފުޅަކު އައްޔަން ކުރައްވައިފަ އެވެ. އެ މަގާމަށް އައްޔަން ކުރެއްވީ ކުރީގެ ޑެޕިއުޓީ ގަވަރުނަރު އައިޝަތު ޒާހިރާ އެވެ.\nސީއެމްޑީއޭގެ ބޯޑު މިހާރު އެތުރިފައިވާ ގޮތް:\n- އައިޝަތު ޒާހިރާ: ޗެއާޕާސަން\n- ޗީފް އެގްޒެކެޓިވް އޮފިސަރު: މުހައްމަދު ހުސައިން މަނިކު\n- އާއިޝަތު ނާދިޔާ: ސީނިއާ އެގްޒެކެޓިވް ޑިރެކްޓަރު، މޯލްޑިވްސް މަނިޓަރީ އޮތޯރިޓީ\n- އަހުމަދު ސިރާޖް: ސީނިއާ އެގްޒެކެޓިވް ޑިރެކްޓަރު، ސެކްރެޓަރީ ޖެނެރަލް/ ޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑު އަދި ފިނޭންސް މިނިސްޓްރީ\n- މަރްޔަމް ވިސާމް: ރެޖިސްޓްރާ އޮފް ކޮމްޕެނީޒް\n- ފާތިމަތު ޝަފްނީޒް: ޕްރައިވެޓް ސެކްޓާ ތަމްސީލުކުރާ މެމްބަރެއް\n- ރިފާއަތު ޖަލީލް: ޕްރައިވެޓް ސެކްޓަރު ތަމްސީލުކުރާ މެމްބަރެއް\nމިއީ ކަންބޮޑުވާން ޖެހޭ ބޮޑު މައްސަލައެއް، ރާއްޖޭގައި ގަވަރނަންސް ރަގަޅުކުރެވޭނެ އެއްވެސް މެކެނިޒަމް އެއް ކިހިނެތް ފެންނާނީ މިފަދަ މީހުން ސީއެމްޑީއޭ ހިންގުމަށާ އަދި ބޯޑަށް އައިސްގެން، ވަރަށް ދެރަ ރާއްޖޭގެ ޑައިރެކްޝަން މިދާގޮތާމެދު، އަޅުގަނޑުމެން އިބޫ ހޮވީ މި ކަހަލަ މީހުން ތަންތަނަށް ލުން ހުއްޓާލާ ތަޢުލީމީ ޤާބިލް ގަވަރނަންސް އެނގޭ މީހުން ލައްވާ ކަންތައްތައްކުރުވުމަށް.\nއެތައް ކުންފުންޏެއްގެ ބޯޑް މެމްބަރެއްގެ ގޮތުގައި އެކަކު. ހަމަ އެހެން މީހަކު ނެތީތަ؟\nބީއެމްއެލް، ޕެންޝަން އޮފީސް އަދި އެމްއޭސީއެލް ފަދަ ދައުލަތުގެކުންފުނިތަކުގެ ބޮޑުމުސާރަލިބޭ މަޤާމްތަކަށް ބިދޭސިން ގެންނަވާހަކަ ރައްޔިތުން ސޯޝަލްމީޑިއާގަ ދެއްކީމަ އެފަދަ ކުންފުނިތަކުންނާއި ސަރުކާރުންބުނަނީ "ތައުލީމީ ފެންވަރަށްބަލާފައި އެފަދަދިވެއްސަކު މަޤާމަށްއެދި ހުށަހަޅާފައިނުވާތީ" އެކަން އެގޮތަށް ކުރާންޖެހުނީ ކަމަށް. # އެކަމަކު ސަރުކާރު ބޭނުންވެއްޖެނަމަ އެފަދަ މަޤާމްތަކަށް އޯލެވަލް ނުވަތަ ޤުރޭޑް 8 ފެންވަރުގެ މީހުންވެސް ދަނީ އައްޔަން ކުރަމުން.\nމީ އަޅެ ދައުލަތަށް ބަލަދު އަރާފަ ތިބޭ މީހުންތަ؟\nއިންތި މެން ފޯޑިއަމަށް އަރާކިޔާނެ އުމްރުދުވަހަށް މަގާމްތަކުގަ ތިބޭގޮތަށް ފަޑިޔާރުން އަމިންލައަށް ގަވާއިދު ހަދާގެން އުޅޭވާހަކަ. އިންތިމެން ގެ ސަރުކާރުން އުމްރު ދުވަހު އެއްބަޔަކު ބޮނޑެތި މަގާމްތައް ދީފަ ބޭތިންބުން މަންސަލަ އަކަށް ނުވޭ ދޯ?\nއަބަދު އެއްބައެއްގެ ޖީބުތައް މިފުރަނި ބޮނޑެތި މަގާމްތައްދީފަ. ބޮނޑް މުސާރަ ދީފަ. މިދެން ކިހާ ދެރަކަމެއް. ކޮންމެ ވެރިކަމެއް އަޔަސް މިކަން ކަން ބަދަލެއް ނުވޭ.\nއަބަދު އެއްބަޔަކަށް ބޮނޑެތި މަގާމްތައް މިދެނީ. އެމްޑީފީން ކެންފޭނުތެރޭ ދަށްކާ ވާހަކައާއި ހާސް ތަފާތު ވެރިކަން ލިބުނީމަ އަމަލުކުރާގޮތް. ކިޔަވައިގެން ތިބި ޒުވާނުން މިގައުމްގަ ނެތީހޭ. ނޫނީ ތިމީހުން އުމްރުދުވަހު ބޮނޑެތި މަގާމް ތަކުގަ ބައިތިންބަށް އެއީ ލާޒިމް ކަމަކީތަ\nމިއޮތީވާ ގައުމެއް. މިކަހަލަ މީހުންނާ ހެދީ މުޅި ގައުމު ހަލާކު ވަނީ ، އެކަމަކުވެސް މިމީހުންނަ ކޮއްމެ ބަޔަކު ވެރިކަމަށް އައެސް މިޖެހެނީ ބޮޑެތި މަގާމުތައް ދޭން. މީނަ ވެދާނެކަން ނޭގޭ އާ ފޯމިއުލާ އުފައްދާ ގެލެކްސީ ސައިންޓިސްޓެއް ހެން ވެސް.\nދިވެހި ގައުމަށް ގިނަ ގުނަ ހިދުމަތްތައް ކޮށްދެއްވާފައިވާ ހަރު ބޭފުޅުން އެއްލާ ނުލާ އެބޭފުޅުންގެ ތަޖްރިބާ އެކިއެކި އިދާރާތަކަށް ލިބޭ ގޮތަށް ގައުމުގެ ކަންކަން އިންތިޒާމު ކުރުމަކީ ކޮށްމެހެން ކުރަންޖެހޭ ކަމެއް. އެމް.ބީ.އޭ ތަކާ ޑަކްޓަރ ކަމުގެ ފާސްތައް ނަގާފައިވާ ޒުވާނުން ވެސް ފުރަތަމަ ހިދުމަތުގެ މައިދާނަށް ނުކުންނަންޖެހޭނީ އެންމެ މަތީ ފަޑިޔަކަށް ނޫން. ތަޖްރިބާ އާއި އުމުރު އެއީ މުހިއްމު އެއްޗެއް ކަން ގަބޫލުކުރަންޖެހޭ.\nތިނޫން ބަޔަކު މިޤައުމުގައި ނެތީތޯ؟\nހެހެހެހެހެހ.... އެއްބަޔަކު މުޅިގައުމުގެ މަގާމުތަަަަަަަަަަަަަަަކުގަ މިއެބުރެނީ... މީތަންކޮޅެއްބޮޑުވަރު


Covid19 Aa Gulhigen Saarc Development Fund In5Million Dollar Dhenee\nކޮވިޑް19 އާ ގުޅިގެން ސާކް ޑިވެލޮޕްމަންޓު ފަންޑުން5މިލިއަން ޑޮލަރު ދެނީ\nސާކް މެންބަރު ގައުމުތަކުގެ ބޭފުޅުންތަކެއް--\nކޮވިޑް19 އާ ދެކޮޅަށް ސާކްގެ ގައުމުތަކުން ކުރާ މަސައްކަތްތަކަށް އެހީތެރިވުމުގެ ގޮތުން ސާކް ޑިވެލޮޕްމަންޓު ފަންޑުން ފަސް މިލިއަން ޑޮލަރު ދިނުމަށް ނިންމައިފިއެވެ.\nސާކް ޑިވޮލޮޕްމަންޓް ފަންޑްގެ ޗީފް އެގްޒެކިއުޓިވް ސުނިލް މޮޓިވާލް ވިދާޅުވީ އެ ފަންޑުން ސާކްގެ މެމްބަރު ގައުމުތަކަށް އެހީވެ އެގައުމުގެތަކުގެ އިގްތިސޯދަށް އަންނަ ލޮޅުންތައް ކުޑަކުރުމަށް އެހީތެރިވެދޭނެ ކަމަށެވެ. މި ޕްރޮޖެކްޓުގެ ދަށުން ގައުމުތަކުގެ ފަގީރުކަން ނައްތާލައި ތައުލީމާއި ސިއްހީ ދާއިރާގައި އިންސާނީ ވަސީލަތްތައް އިތުރުކޮށް ކުދި ވިޔަފާރިތައްް ކުރިއެރުވުމަށް އެހީތެރިވެދޭނެ ކަމަށް ސާކް އިން ބުންޏެވެ.\nމި އެހީތެރިކަމުގެ މައިގަނޑު ބޭނުމެއް ކަމަށް ސުނިލް މޮޓިވާލް ވިދާޅުވެފައި ވަނީ މާލީ ގޮތުން ޤައުމުތަކަށް ލިބޭ ގެއްލުމާއި، އިޖުތިމާއީ އަދި އިގްތިސާދީ ގޮތުން ކުރާ ނޭދެވޭ އަސަރު ކުރާ މިންވަރު މަދު ކުރުުން ކަމަށެވެ. ސާކުން މިހާރުވެސް ދަނީ 198 މިލިއަން ޑޮލަރުގެ 90 ޕްރޮޖެކްޓްތައް ހިންގަމުންނެވެ.\nނުރައްކާތެރި ކޮވިޑް19 ސާކްގެ 8 ގައުމަކުން ވަނީ ފެނިފައެވެ. އަދި މުޅި ޖުމްލަ މި ބައްޔަށް ސާކްގެ ގައުމުތަކުން ޕޮޒިޓިވްވި މީހުންގެ އަދަދު 82،000 އަށްވުރެ ގިނައެވެ.\nސާކް ޑިވެލޮޕްމަންޓު ފަންޑުން ކޮވިޑް-19 އަށް އެހީވުމަށް ނިންމިއިރު ދާދިފަހުން ސާކް ގައުމުތަކުގެ ވެރިންގެ މެދުގައި ބޭއްވި ޓެެލެކޮންފަރެންސް ބައްދަލުވުމެއްގައި ވަނީ ސާކުގެ ގައުމުތަކުން ބައިވެރިވެގެން ކޮވިޑް-19 އިމަޖެންސީ ފަންޑެއް އެކުލަވާލައިފައެވެ.


“އެލްކްލާސިކޯ”ގެ ޤަރުނަކަށް ވުރެން ދިގު ތާރީޚަށް އަވަސް ކަޅިއެއް! | Sandhaanu\n“އެލްކްލާސިކޯ”ގެ ޤަރުނަކަށް ވުރެން ދިގު ތާރީޚަށް އަވަސް ކަޅިއެއް!\nފުޓުބޯޅައަށް ލޯބި ކުރާ މީހެއް ނަމަ “އެލް ކްލާސިކޯ” އޭ ބުނެފިނަމަ އެއީ ކޯއްޗެއްކަން ނޭނގޭނެ މީހަކު ހަމަ ޔަގީނުންވެސް ވަރަށް މަދުވާނެއެވެ. ދުނިޔޭގެ ފުޓުބޯޅަައިގައި އެލްކްލާސިކޯ ނިސްބަތް ކުރެވެނީ، ކްލަބް ފުޓުބޯޅައިގެ ގަދަ ދެބާރު ކަމުގައިވާ ބާސެލޯނާ އާއި ރިއާލް މެޑްރިޑްގެ ކުރިމަތިލުން ތަކަށެވެ. މިއީ އެލްކްލާސިކޯ ފެށުނީއްސުރެން މިއަދާއި ހަމަޔަށްވެސް ކޮންމެ އަހަރަކުވެސް އެންމެ ގިނަ ބަޔަކު އިންތިޒާރުކުރާ އެއް މެޗަށް ހަމަ ގައިމުވެސް ވާނެއެވެ.\n“އެލްކްލާސިކޯ” މި ނަން ފުރަތަމަ ބޭނުން ކުރަން ފެށުނީ ހަމަ އެކެނި ސްޕެނިޝް ޗެމްޕިއަންޝިޕްގައި މި ދެޓީމު ކުޅޭ މެޗްތަކަށް އެކެންޏެވެ. ނަމަވެސް ފަހަކަށް އައިސް މިދެޓީމުގެ މެދުގައި ކުޅެވޭ ކޮންމެ މެޗަކަށް ވެސް “އެލްކްލާސިކޯ”ގެ ނަން ބޭނުންކުރެވެއެވެ. މިދެޓީމުގެ ކުރިމަތިލުންތައް އާއްމުކޮށް ފެނިގެންދަނީ ޔޫއެފާ ޗެމްޕިއަންސް ލީގާއި، ލަލީގާ އަދި ކޮޕަ ޑެލްރޭ ފަދަ ބޮޑެތި މުބާރާތްތަކުންނެވެ. އަދި މީގެ އިތުރުން އެކުވެރިކަމުގެ އެލްކްލާސިކޯ މެޗްތައްވެސް ކުޅެވިފައި އެބަ ހުއްޓެވެ.\nއެލްކްލާސިކޯގެ މެޗެއް އެންމެ ފުރަތަމަ ކުޅެފައިވަނީ 1902 ވަނަ އަހަރުގެެ މެއި މަހުގެ 13 ވަނަ ދުވަހުގައެވެ. އެއީ “ކޮޕާ ޑެލަ ކްރޮނޭޝަން” މުބާރާތުގެ މެޗެއްގައެވެ. އެމެޗް 3-1 ގެ ނަތީޖާއިން ކާމިޔާބުކުރީ ބާސާއިންނެވެ. އެންމެ ފަހުން މިދެޓީމު ބައްދަލު ކުރި މެޗް ރޭ ލަލީގާގައި ކުޅެވިގެން ދިޔައިރު މިމެޗް 3-1 އަކުން ކާމިޔާބުކުރީ ރިއާލް މެޑްރިޑުންނެވެ. އެލްކްލާސިކޯގެ މެޗެއް ދެން އެންމެ އަވަހަށް އޮތީ އަންނަ އަހަރުގެ އެޕްރީލް މަހުގެ 11 ވަނަ ދުވަހުއެވެ.\nމިހާތަނަށް އައިއިރު އެލްކްލާސިކޯގެ ޖުމްލަ 278 މެޗް ކުޅެފައި ވާއިރު، އޭގެ ތެރެއިން 245 މެޗަކީ މުބާރާތްތަކުގައި ކުޅުނު މެޗްތަކެވެ. އަދި ބާކީ 33 މެޗަކީ އެކުވެރި ކަމުގެ މެޗްތަކެވެ. މީގެ ތެރެއިން ވާދަވެރި މެޗްތަކުން އެންމެ ގިނައިން މޮޅުވެފައިވަނީ 97 މޮޅާއިއެކު މެޑްރިޑެވެ. އަދި ޖުމްލަ މޮޅަށް ބަލާއިރު 115 މޮޅާއި އެކު އެންމެ ގިނައިން މޮޅުވެފައިވަނީ ބާސެލޯނާއިންނެވެ. ބާސެލޯނާއިން ވަނީ އެކުވެރިކަމުގެ މެޗްތަކުން 19 މެޗް ކާމިޔާބުކޮށްފައެވެ.\nއެލްކްލާސިކޯގެ މެޗްތަކުގައި އެންމެ ގިނައިން ކުޅުނު ކުޅުންތެރިޔަކީ މެޑްރިޑްގެ ޑިފެންޑަރ ސާޖިއޯ ރާމޯސްއެވެ. އޭނާވަނީ 45 މެޗްގައި ކުޅެފައެވެ. އަދި އެލްކްލާސިކޯގައި އެންމެ ގިނަ ގޯލް ކާމިޔާބު ކުރި ކުޅުންތެރިޔާގެ މަޤާމުގައި 26 ގޯލާއިއެކު އޮތީ ބާސާގެ ތަރި ލިއޮނެލް މެސީ އެވެ.\nމި ދެޓީމުގެ ކުރިމަތިލުންތަކުގެ ތެރެއިން އެންމެ ބޮޑު ތަފާތަކުން މެޗް ނިމުނީ 1943 ގެ ކޮޕާޑެލްރޭ ގެ މެޗެއްގައެވެ. މިމެޗް 11-1 ގެ ނަތީޖާއިން ކާމިޔާބުކުރީ މެޑްރިޑުންނެވެ.\nއެލްކްލާސިކޯއަށް ޤަރުނަކަށް ވުރެން ގިނަ ދުވަސްވެފައި ވާއިރު އަދިވެސް އޭގެ ފޯރިއަކަށް ބަދަލެއް ނާދެއެވެ. ރޫހަށް ފަނޑުކަމެއް ނާދެއެވެ. ފުޓުބޯޅައަކީ އޭގެ ޒާތުގައި ވެސް ރޫހެކެވެ. ޖަޒުބާތެކެވެ.!


ތަތާރުންގެ އެރުމާއި ވެއްޓުން (ނުވަވަނަ ބައި)\n17 ޖޫޏް 2019, 9:11 |\nބަޣުދާދަށް ހަމަލާދިނުމަށް ހުލާގޯ އޭނާގެ ލަޝްކަރު ތިންބަޔަކަށް ބަހާލިއެވެ. އޭގެތެރެއިން ފުރަތަމަ ލަޝްކަރު ސީދާ ހުލާގޯގެ ބެލުމުގެ ދަށުން ބަޣުދާދުގެ އިރުން ހަމަލާދިނުމަށް ތައްޔާރުވިއެވެ. މިއީ ތަތާރުންގެ ލަޝްކަރުގެ ހިތެވެ.\nދެވަނަ ލަޝްކަރު ހަމަލާދިނުމަށް ތައްޔާރުކުރީ ބަޣުދާދުގެ ދެކުނުންނެވެ. އަދި ތިންވަނަ ލަޝްކަރު ހަމަލާދިނުމަށް ނިންމީ ބަޣުދާދުގެ ހުޅަނގު އުތުރުންނެވެ.\nތަތާރުން ބަޣުދާދު ހަމަލާދޭން ތައްޔާރުވެފައިވާ ޚަބަރު ޚަލީފާއަށް ލިބުމާއިއެކު ލިބުނީ ކުއްލި ސިހުމެކެވެ. އަދި ހާސްވެގޮތް ހުސްވިއެވެ. އެއާއިއެކު ކުއްލި ބައްދަލުވުމަކަށް ހުރިހާ ބޮޑުންނަށް ގޮވާލިއެވެ. ކުއްލި ބައްދަލުވުމުގައި ހުރިހާ ބާރުތަކެއް މުށުތެރެއަށް ލައިގެން ހުންނެވި ބޮޑު ވަޒީރު އިބުނު އަލްގަމީ ހުށަހެޅީ ތަތާރުންނާއި ވާހަކަ ދެއްކެމަށެވެ. ނަމަވެސް، ހިތްވަރާއި ސާބިތުކަމާއިއެކު ދެވަޒީރަކު ޖިހާދަށް ނިކުތުމަށް ކުރުނުކޮށް ހުށަހަޅާންފެށިއެވެ. އަދި މިއީ ޖިހާދަށް ނިކުތުމަށް ލިބޭ އެންމެފަހު ފުރުސަތުކަމަށްވެސް ދެންނެވިއެވެ. ޚަލީފާއަށްވެސް މިދެވަޒީރުންގެ ހުށަހެޅުމަކީ އެންމެ ރަގަޅު ހުށަހެޅުންކަމަށް ގަބޫލުކުރެވެއެވެ. މިހާތަނަށް އެއްވެސް ވަރަކަށް ޖިހާދަށް އެއްވެސް ލަޝްކަރެއް ނެރެފައިނުވާތީ ޚަލީފާއަށް މިއީ މުޅިންއާ ކަމެކެވެ. ނަމަވެސް، އެ ވަޒީރުންގެ އެދިލެއްވުމަށް ޖިހާދަށް ނިކުތުމުގެ އިޒުނު ޚަލީފާދެއްވިއެވެ.\nތަތާރުންނާއި ކުރިމަތިލުމަށް3މިލިއަން މީހުން އާބާދުވެފައިވާ މުސްލިމުންގެ ވެރިރަށް ބަޣުދާދުން ނެރެވުނީ އެންމެ 10 ހާހެއްހާ މީހުންގެ ލަޝްކަރެކެވެ. މި ލަޝްކަރުގެ ވެރިންނަކީ މުޖާހިދުއްދީން އައިބަކު އާއި ފަތުހުއްދީން ދާއޫދެވެ. ހަގުރާމަތައް ކުރުމުގެ ތަޖުރިބާމަދު މުސްލިމުންގެ މިލަޝްކަރުގެ އެއްލީޑަރު ކަމަށްވާ ފަތުހުއްދީން ދާއޫދު ފަދަ ހަގުރާމައިގެ ތަޖުރިބާހުރި ހިތްވަރުގަދަ ފަހުލަވާނުން މިލަޝްކަރުގައި މަދެވެ. މުސްލިމުންގެ ލަޝްކަރާއި ތަތާރުންގެ ލަޝްކަރު ބައްދަލުވެ ހަގުރާމަފެށި ފަސޭހަކަމާއިއެކު ތަތާރުންގެ ލަޝްކަރު ބަލިވިއެވެ. ތަތާރުންގެ ލަޝްކަރު އެހާ ފަސޭހައިން ބަލިވެގެން ދިއުމުގެ ސަބަބުން ތަތާރުންގެ ލަޝްކަރުގެ ފަހަތުން ނުދިއުމަށް ފަތުހުއްދީން ހުށަހެޅި ނަމަވެސް ތަޖުރިބާ މަދު މުޖާހިދުއްދީން ނިންމެވީ ތަތާރުންގެ ފަހަތުން ކުރިއަށް ދިއުމަށެވެ. މުސްލިމުންގެ ލަޝްކަރު ތަތާރުންގެ ފަހަތުން ހަމަލާދިނުމަށް ކުރިއަރާއިގެން ދިއުމުގެ ނަތީޖާއަކަށްވީ ތަތާރުން ފަހަތަށް ޖެހި މުސްލިމުންގެ ލަޝްކަރު ވަށާލުމެވެ. އެއާއިއެކު ބައިމަދު މުސްލިމުންގެ ލަޝްކަރަށް ތަތާރުންގެ ބިޔަ ލަޝްކަރުގެ ޝިކާރައަކަށްވިއެވެ. ފަތުހުއްދީން ޝަހީދުވެ މުސްލިމުންގެ ލަޝްކަރުގެ ބޮޑުބައެއް ޝަހީދުވިއެވެ. އެއާއިއެކު މުޖާހިދުއްދީން އަބުރާ ބަޣުދާދަށް ވަޑައިގަތެވެ. މިހަގުރާމަ ހިގާފައިވަނީ ހިޖުރީ ސަނަތުން 656 ވަނަ އަހަރު މުހައްރަމް މަސްތެރޭގައެވެ.\nދެފަރާތުގެ ވާހަކަތައް ފެށުން\nމުސްލިމުންގެ ލަޝްކަރު ބަލިވުމާއިއެކު ޚަލީފާއަށް ގޮތްހުސްވިއެވެ. އަދި އިބުނު އަލްގަމީގެ ލަފާގެ މަތިން ވާހަކަދައްކައިގެން ހައްލެއް ހޯދުމަށް ޚަލީފާ އެއްބަސްވެވަޑައިގަތެވެ. އެއާއިއެކު ޚަލީފާގެ ފަރާތުން ވާހަކަދެއްކުމަށް އިބުނު އަލްގަމީ އާއިއެކު ދެވަނަ ފަރާތެއްގެ ގޮތުގައި ނަސާރާ ފާދިރީއެއް އައްޔަންކޮށް ވާހަކަތައް ފެށުނެވެ.\nވިސްނާލުން މުހިންމެވެ. މުސްލިމުންގެ ޚަލީފާ މުސްލިމުންގެ ފަރާތުން ވާހަކަދެއްކުމަށް ފޮނުއްވާފައިވަނީ ހައްދުފަހަނަޅާފައިވާ ޝިއައީ އަކާއި ނަސާރާ ފާދިރީއެކެވެ. މުސްލިމުންގެ ހައްގުގައި މިދެފަރާތުން ދެއްކޭނީ ކޮން ވާހަކައެއްތޯއެވެ.\nތަތާރުންގެ ލީޑަރު ހުލާގޯ އާއި ކުރެވުނު މަޝްވަރާގައި ހުލާގޯ ހުށަހެޅީ މުސްލިމުންގެ ތެރެއިން މަސްލަހަތު ނަގާލުމަށް މަސައްކަތްކުރާ މީހުން ހަވާލުކުރުމަށާއި ދިފާއީ ހުރިހާ ކިއްލާތައް ސުންނާފަތިކޮށް ބިމާއި ހަމަކުރުމާއި ހުރިހާ ހަތިޔާރުތަކެއް ތަތާރުންނާއި ހަވާލުކުރުމަށެވެ. އަދި ބަޣުދާދު ވެރިކަން ކުރިއަށް ގެންދެވޭނީ ތަތާރުންގެ ބެލުމުގެ ދަށުންނެވެ. މިކަމަށް އެއްބަސްވާނަމަ ބަޣުދާދުގެ ވެރިއަކަށް ޚަލީފާ ބެހެއްޓުމާއި، ބަޣުދާދުގެ އާންމު ރައްޔިތުންނަށް ރައްކާތެރިކަން ދިނުމާއި ޚަލީފާގެ ފިރިހެން ދަރިއަކާއި ހުލާގޯގެ އަންހެން ދަރިއަކު ކާވެނިކޮށްދޭން ހުލާގޯ އެއްބަސްވިއެވެ.\nތަތާރުން މަސްލަހަތު ނަގާލާމީހުންގެ ގޮތުގައި ސިފަކޮށްފައިވަނީ ޖިހާދަށް ނިކުތް މީހުންނަށެވެ. އަދި ތަތާރުންނާއި ދެކޮޅަށް ޖިހާދުކުރުމަށް ގޮވާލި ހުރިހާ ފަރާތްތަކަކީ މަސްލަހަތު ނަގާލާމީހުންގެ ގޮތުގައި ސިފަކުރިއެވެ. ތަތާރުން ސިފަކުރި ގޮތުގައި ގައުމުގެ ދިފާއުގައި ތެދުވާ ކޮންމެ މީހަކީ މަސްލަހަތު ނަގާލާ ނުރައްކާތެރި މީހެކެވެ. މިހާރު ޓެރަރިޒަމް ސިފަކުރާ ގޮތާއި އެއްވެސް ތަފާތެއް އެބަހުރިތޯއެވެ. އެމެރިކާއަށް ނުވަތަ އިޒުރޭލުގެ ލާއިންސާނީ ވާހަކަދައްކަން ކެރިގެން ނިކުންނަ ކޮންމެ މީހަކީ، ޖަމާއަތަކީ ޓެރަރިސްޓުންނެވެ. އެބައިމީހުންގެ ވަސްދުނިޔެއިން ދުއްވާލަންޖެހެއެވެ. އެއީ މިއަދުވެސް އަދިއޭރުގެވެސް ހަގީގަތެވެ.\nދެވަނަ ކަމަށް ހުލާގޯ ހުށަހެޅީ ހުރިހާ ހަތިޔާރުތައް ހަވާލުކޮށް ދިފާއީ ކިއްލާތައް ތަޅާލުމަށެވެ. ހުރިހާ ހަތިޔާރެއް ހަވާލުކޮށް ދިފާއީ ކިއްލާތައް ތަޅާލުމުން މުސްލިމުންގެ ހުރިހާ ބާރެއް ކެނޑުނީއެވެ. ތަތާރުން ބޭނުންގޮތަކަށް ހެދިދާނެއެވެ. މިހާރުގެ ހާލަތާއިމެދުވެސް ވިސްނާލުން ބުއްދިވެރިއެވެ. ހުޅަނގުން ހިތްނުރުހޭ ގައުމެއްނަމަ ހަތިޔާރު ވިއްކުން މަނާކުރާނެއެވެ. ދަތިކުރުމުގެ ފިޔަވަޅު އަޅާނެއެވެ. އެގައުމެއް ނިކަމެތި ކުރާނެއެވެ. ހުޅަނގުގެ ބާރުތަކަށް ފަސޭހައިން ބަލިކުރެވޭ މިންވަރަށް ބާރުތައް ކަނޑުވާލާނެއެވެ.\nހުލާގޯގެ މިހުށަހެޅުން ބަލައިގަތުމަށް ޚަލީފާއަށް ވަގުތެއް ދޭކަށް ހުލާގޯ ބޭނުމެއްނުވިއެވެ. ސަބަބަކީ ފިނި މޫސުމުގެ ފިނި ގަދަވާން ފެށިފައިވުމުން އިތުރަށް ފިނިގަދަވެއްޖެނަމަ ހަގުރާމަކުރަން އުދަގޫވާނެތީއެވެ. އެހެންކަމުން، ޖަވާބެއްވެސް ނާންނަނީސް ހަމަލާ ދިނުމަށް ދުނިދަނޑިވެރިންނަށް ހުލާގޯ އިރުޝާދުދިނެވެ.\nދުނިދަނޑިވެރިންގެ ދުންޏެއް ދިފާއީ ފާރު ހުރަސްކޮށް ޚަލީފާގެ މުނިފޫހިފިލުވުމުގައި ހަރަކާތްތެރިވަމުން ދިޔަ ބާންދީއެއްގެ ކަަރަށް ހެރުނެވެ. އެކަމާ ޚަލީފާ ކޯފާއިސްކުރައްވާ ހަމަލާ ދިނުމަށް އިރުޝާދުދިނެވެ. ނަމަވެސް، މުސްލިމުންނަށް ތަތާރުންނާއި ކުރިމަތިލެވޭ ގާބިލުކަމެއް ހިތްވަރެއް ނެތެވެ. އޭގެ ހަތަރު ދުވަސް ފަހުން ހުލާގޯގެ ހުށަހެޅުމަށް ޚަލީފާ އެއްބަސްވެލެއްވިއެވެ. އެއީ ހިޖުރީ ސަނަތުން 656 ވަނަ އަހަރުގެ ސަފަރު މަހުގެ 1 އިން4ކަމަށް ޝެއިޚް އިސްލާމް ރަޖަބު ހާމަކުރައްވައެވެ.\nހުލާގޯ އާއި ވާހަކަ ދެއްކުމަށް ޚަލީފާ ދާން ނިންމުމާއިއެކު ހުލާގޯ ހުށަހެޅީ ޚަލީފާ އާއިއެކު ހުރިހާ ވަޒީރުންނާއި ބޮޑުންނާއި އިލްމުވެރިންނާއި ވިޔަފާރިވެރިންވެސް އައުމަށެވެ. ހުލާގޯގެ މިހުށަހެޅުމަށް ޚަލީފާއާއިއެކު ގާތްގަޑަކަށް 700 އެއްހާ މީހުން ހުލާގޯ އާއި ބައްދަލުކުރުމަށް ދިޔައެވެ. ނަމަވެސް، މި 700 އެއްވާ މީހުންގެ ތެރެއިން ހުލާގޯގެ ދަރުބާރަށް ވަނުމުގެ އަމުރު ދިނީ އެންމެ 17 މީހުންނަށެވެ. ބާކީ ތިބި އެންމެން މި 17 މީހުން އެތެރެއަށް ވަނުމާއިއެކު އެކިގޮތްގޮތުން ޝަހީދުކޮށްލިއެވެ. އަދި މި 17 މީހުން އެތެރެއަށް ވަނުމާއިއެކު ވަކިވަކިކޮށްލިއެވެ. އަދި ހުލާގޯ އަރިހަށް ފޮނުވީ ހަމައެކަނި ޚަލީފާއެވެ. ބާކީ ތިބި 16 މީހުން އަނެއްކާވެސް ޝަހީދުކޮށްލިއެވެ. ޚަލީފާއަށް މިއެންމެން ޝަހީދުވެއްޖެކަމުގެ މައުލޫމާތު ލިބުނުއިރު ވަގުތު އޮތީ ފާއިތުވެފައެވެ.\nޚަލީފާ ހާޒިރުވުމާއިއެކު ހުލާގޯ އޭނާގެ އަމުރު ބަޣުދާދަށް ހިންގަންފެށިއެވެ. އެގޮތުން، ހުރިހާ ހަތިޔާރެއް ބެހެއްޓުމުގެ އަމުރުނެރުނެވެ. އަދި ޚަލީފާ ބަދެގެން ބަޣުދާދަށްވެއްދިއެވެ. ޚަލީފާގެ ދެދަރިން ކަމަށްވާ އަހުމަދާއި އަބްދުއްރަހުމާން ޚަލީފާގެ ކުރިމަތީ ޝަހީދުކުޅައެވެ. ރަސްމަތިފުށުގެ އަންހެން ކަނބަލުން ހުރަގެއަށް ވެއްދިއެވެ. އަދި އިބުނު އަލްގަމީ ތައްޔާރުކޮށްފައިވާ ލިސްޓެއްގައިވާ މުހިންމު މީސްމީހުން ހާޒިރުވުމުގެ އަމުރު ނެރުނެވެ. އެއަމުރުގައި އިބުނު ޖައުޒީގެ ދަރިކަލުންވެސް ހިމެނިވަޑައިގަންނަވައެވެ.\nމިހިސާބަށްކަންތައް ހިގާދިޔައިރު ބަޣުދާދުގައި އެއްވެސް ލީޑަރެއް ހަރުމީހެއް ނުވަތަ ނުފޫޒެއް ހުރި މީހެއްނެތެވެ. ހުރިހާ އެންމެން މިވަނީ ޝަހީދުވެފައެވެ. ނޫނީ ހުލާގޯގެ ބެލުމުގެ ދަށުގައެވެ. އެއަށްފަހު ހުލާގޯ ސިފައިން ބޭނުންކަމެއް ކުރުމުގެ ހުއްދަ ސިފައިނަށް ދިނެވެ. އެއާއިއެކު ލާއިންސާނީއެތަކެއް ކަންތައްތަކެއް ފެށިގެންދިޔައެވެ. މުސްލިމުންތައް ޝަހީދުކުރަންފެށިއެވެ. ލޭގެ ކޯރުތައް ބަޣުދާގުގައި ދެމެންފެށުނެވެ. މިއަމަލުތައް ހިންގަމުން ގެންގޮސްފައިވަނީ ޚަލީފާގެ ކުރިފުޅުމަތީގައެވެ. އަދި ބަޣުދާދުގެ ހުރިހާ ޚަޒާނާއެއް ޚަޒާނާއަަކަށްފަހު ޚަޒާނާއެއް ޚަލީފާގެ އަތުން ފޭރެމުންދިޔައެވެ. އެންމެފަހުން ޚަލީފާގެ ބޭނުން ކެނޑުމުން ފޮތިގަނޑަކުން ޚަލީފާ އޮޅާލުމަށްފަހު ބިންމައްޗަށްވައްޓާ ތަޅަންފެށިއެވެ. ޚަލީފާ އަވަހާރަވީ މިއަނިޔާތަކުގައެވެ. އޭރު ތަތާރުންގެ ގަތުލުއާންމު މެދުނުކެނޑި ކުރިއަށްދާތާ 10 ދުވަސްވެއްޖެއެވެ. އެއީ ހިޖުރީ ސަނަތުން 14 ސަފަރު 636 އެވެ.\nދުނިޔޭގައި އެވަގުތު ހުރި އެންމެ ބޮޑު އެންމެ ފޮތްތަކުން މުއްސަދި ލައިބުރަރީ ކަމަށްވާ ބަޣުދާދުގެ ލައިބުރަރީ ތަޅާ ސުންނާފަތިކުރިއެވެ. އަދި ފޮތްތައް ތިގުރީސް ކޯރަށް އުކާލިއެވެ. ބުނެވޭ ގޮތުގައި ތިގުރީތު ކޯރަށް އުކާލެވިފައިވާ ފޮތްތަކުގެ ގިނަ ކަމުން އެފޮތްތަކުގެ މަތިން ތަތާރުންގެ އަސްތައް އެކޯރު ހުރަސްކުރިއެވެ. ބަޣުދާދުގެ ލައިބުރަރީ 636 ވަނަ އަހަރު ސުންނާފަތިކުރުމުގެ ބަރާބަރު 20 އަހަރުކުރިން ގުރުތުބާގެ މަޝްހޫރު ލައިބުރަރީ ސުންނާފަތި ކުރެވުނެވެ.\nތަތާރުންގެ ލާއިންސާނީ ގަތުލު އާންމު 40 ދުވަސްވަންދެން މެދުނުކެޑި ކުރިއަށް ގެންދިޔައެވެ. މުސްލިމުންނަށް ކުރެވުނު އެއްވެސް ކަމެއްނެތެވެ. ތަތާރުންގެ ގަތުލު އާންމުސިފަކުރަމުން ރަޖަބު ވިދާޅުވަނީ އެއްފަހަރަކު ތަތާރުންގެ އަންހެނަކަށް މުސްލިމު ފިރިހެނުންތަކަކާއި ދިމާވިއެވެ. އެހިނދު އެމީހުންކައިރީ އެމީހުން ތިބިތަނުން ނުދިއުމަށް އެއްގުމަށްފަހު ޚަންޖަރެއް ގެނެސް އެހުރިހާ އެންމެން ޝަހީދުކުޅައެވެ.\nޝަހީދުވެފައިވާ މުސްލިމުންގެ ގިނަކަމުން އެބައިމީހުން ވަޅުލުމަކީ ތަތާރުންނަށް ފަސޭހަކަމަކަށް ނުވާނެތީއާއި ޝަހީދުވެފައިވާ ފަރާތްތައް ވަޅުނުލެވި ގިނަ ދުވަސްވެއްޖެނަމަ އާންމު ބައްޔެއް ފެތުރިދާނެ ކަމުގެ ބިރަށް އަމާންކަން މުސްލިމުންނަށް ދިނެވެ. އޭރު މިލިއަނަކަށްވުރެ ގިނަ މުސްލިމުން ވަނީ ޝަހީދުވެފައެވެ. ޝަހީދުވީ މުސްލިމުންގެ އަދަދު ކަމަށް ބައެއް ރިވާތަކުގައި 1 މިލިއަން އަނެއްބައި ރިވާތަކުގައި 1.5 މިލިއަންކަމަށްވެސް ބުނެވެއެވެ. މިކަމާއި ގުޅިގެން ތަފާތު ބަލިތައް ބަޣުދާދުގައި ފެތުރުނެވެ.


Vaccine jehiyas fiyavalhuthah alhuvvaa: Dr. Nazla - vNews.mv\nވެކްސިން ޖެހިޔަސް ފިޔަވަޅުތައް އަޅުއްވާ: ޑރ. ނަޒްލާ\nޠާހިރާ އަޒްހާރު 22 February 2021, 14:22\nދިވެހިރާއްޖޭގައި ގިނަ ބަޔަކަށް ކޮވިޑް-19 ވެކްސިން ދެމުންދިޔަނަމަވެސް ބަލި އިތުރަށް ފެތުރުން ކޮންޓްރޯލްކުރުމަށް އަޅަންޖެހޭ ފިޔަވަޅުތައް އެޅުންމަތީ ދެމިތިބުން މުހިންމުކަމަށް ޑރ. ނަޒްލާ ވިދާޅުވެއްޖެއެވެ.\nހެލްތް އިމަރޖެންސީ އޮޕަރޭޝަން ސެންޓަރުގައި ރޭ ބެއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އެ ސެންޓަރުގެ ތަރުޖަމާނު ޑރ. ފާތިމަތު ނަޒްލާ ރަފީގު ވިދާޅުވީ އެތަނެއްގައި ހަލުވިކަމާއެކު ބަލި ފެތުރޭ ކަމަށްވާނަމަ ވެކްސިންއިން ލިބޭ ރައްކާތެރިކަން ނުވަތަ ވެކްސިންގެ އިފެކްޓިވްނެސް ކުޑަވާކަމަށެވެ.\nއެހެންކަމުން ވެކްސިނުން ލިބޭ ރައްކާތެރިކަން އިތުރުކުރުމަށާއި، އަދި ކުރިއަށް އޮތްތަނުގައި އިތުރު ވޭރިއެންޓްތައް ފެތުރުމުގެ ފުރުސަތު ހަނިކުރުމަށްވެސް ބަލި ކޮންޓްރޯލްކުރުން މުހިންމު ކަމަށް ޑރ. ނަޒްލާ ވިދާޅުވިއެވެ.\nމީގެ އިތުރުން ޒުވާން އުމުރުފުރާތަކުގެ މީހުން މި ބައްޔާމެދު މާބޮޑު ސަމާލުކަމެއް ނުދީ، މި ބައްޔަކީ ނުރައްކާތެރި ބައްޔެއް ކަމުގައި ގަބޫލުނުކުރާކަން ވަރަށް ބޮޑަށް ފާހަގަކުރެވިފައިވާކަންވެސް ޑރ. ނަޒްލާ ވަނީ ފާހަގަކުރައްވާފައެވެ. ޑރ. ނަޒްލާ ވިދާޅުވީ ކޮވިޑް-19 ޖެހިއްޖެނަމަ އެންމެ ފުރަތަމަ ބަލީގެ އަލާމާތްތައް ވަރަށް ކުޑަކޮށް ފެނުނުނަމަވެސް، ފަހުން ވަރަށް ދިގު މުއްދަތަކަށް މި ބަލީގެ އަލާމާތްތައް ދެމިގެންދާކަން މިހާތަނަށް ފާހަގަކުރެވިފައިވާ ކަމަށެވެ.\nބައެއް ޒުވާން ބޭފުޅުންނަށް ފާހަގަކުރެވިފައި އެބަ އޮވޭ ތިމަންނަމެންނަށް ބަލި ޖެހުނަސް މާބޮޑު ކަމެއް ނުވާނެޔޭ. އެކަމަކު މީގަ ދެކަމެއް އަޅުގަނޑުމެން ފާހަގަކޮށްލަން ބޭނުން. ފުރަތަމަ ކަމަކަށް މިހާރު ރާއްޖޭގައިވެސް އެބަ ފާހަގަކުރެވޭ ޒުވާން އުމުރުގެ މީހުންނަށްވެސް ހޮސްޕިޓަލުގައި އެޑްމިޓުކޮށްގެން ފަރުވާ ދޭންޖެހޭ މިންވަރު ކުރިއަށްވުރެ އިތުރުވަމުންދާކަން. ދެވަނައަށް ކޮވިޑަކީ އެންމެ ފުރަތަމަ ބަލީގެ އަލަމާތްތައް ވަރަށް ކުޑަކޮށް ފެނުނުނަނަމަވެސް ފަހުން މި އަލާމާތްތައް ވަރަށް ދިގު މުއްދަތަކަށް ދެމިގެންދާ ބައްޔެއް. އާންމު ދިރިއުޅުމުގައި އުޅޭއިރު ވަރަށް ގިނަ ދަތިތަކަކާ ކުރިމަތިލާންވެސް ޖެހޭ މިފަދަ އަލާމާތްތަކުގެ ސަބަބުން.\nޑރ. ފާތިމަތު ނަޒްލާ ރަފީގު\nމީގެ އިތުރުން ކޮވިޑް ބަލިން ރައްކާތެރިވެ ތިބުމަށް އެޅެންހުރި ހުރިހާ ފިޔަވަޅެއް އެޅުމަށް ޑރ. ނަޒްލާ ވަނީ ތަކުރާރުކޮށް އިލްތިމާސްކުރައްވާފައެވެ. އެގޮތުން މާސްކު އަޅަން އޮންނަ ގޮތަށް މާސްކު އެޅުމަށާއި، ތިމާއާއި ތިމާގެ ވަށައިގެންވާ އެންމެން ބަލިން ރައްކާތެރިކުރުމަށް މަސައްކަތްކުރުމަށް ޑރ. ނަޒްލާ ވަނީ އިލްތިމާސްކުރައްވާފައެވެ.\nކޮވިޑް-19 ޑރ. ނަޒްލާ ރަފީގު އެޗްއީއޯސީ އެޗް.ޕީ.އޭ ރާއްޖެ


vnews - Hamza bin Laden America ge terrorist kalhu list ah\nހަމްޒާ ބިންލާދިންގެ ނަން އެމެރިކާގެ ޓެރަރިސްޓް ކަޅުލިސްޓްގައި ހިމަނައިފި\nއުސާމާ ބިންލާދިން (ވ)، އަދި އޭނާގެ އެންމެ ހަގު ފިރިހެން ދަރިފުޅު ހަމްޒާ ބިންލާދިން ވަރަށް ކުރިން ނަގާފައިވާ ފޮޓޯތަކެއް:\nއަލްގައިދާ ޖަމާއަތުގެ ވެރިޔާ އުސާމާ ބިންލާދިންގެ ހަގު ފިރިހެން ދަރިފުޅު ހަމްޒާ ބިންލާދިން، އެމެރިކާއިން ގެންގުޅޭ ޓެރަރިސްޓުންގެ ކަޅުލިސްޓަށް ލައިފިއެވެ.\nމިކަން އެމެރިކާ ސަރުކާރުން ހާމަކުރީ މިއަދުއެވެ.\nހަމްޒާ ބިންލާދިންގެ އުމުރުކަމަށް ލަފާކުރެވިފައިވަނީ 23 ނުވަތަ 24 އަހަރެވެ.\nއެމެރިކާއިން ބުނެފައިވަނީ އެމެރިކާ ސިފައިންގެ ޚާއްސަ ގްރޫޕަކުން 2011 ވަނަ އަހަރު ޕާކިސްތާނުގައި ހިންގި ސިއްރު އޮޕަރޭޝަނެއްގައި އުސާމާ ބިންލާދިން އަވަހާރަ ކޮށްލިފަހުން އަލްގައިދާ ޖަމާއަތުގައި ހަމްޒާ ގެންދަނީ ވަރަށް ހަރަކާތްތެރި ދައުރެއް އަދާކުރަމުން ކަމަށެވެ.\nއެހެންވެ، އެމެރިކާގެ ޚާރިޖިއްޔާއިން ގެންގުޅޭ ދުނިޔޭގެ އެންމެ ނުރައްކާތެރި ޓެރަރިސްޓުންގެ ކަޅުލިސްޓްގައި ހަމްޒާ މިއަދު ހިމަނާފައިވާއިރު، މިލިސްޓްގައި ހިމެނޭ އެއްވެސް މީހަކާ އެއްވެސް މުއާމަލާތެއް އެމެރިކާގެ ރައްޔިތުން ކުރުމަކީ ގާނޫނީ ވަރަށް ބޮޑު ކުށެކެވެ. އަދި އެ ލިސްޓްގައި ހިމެނޭ މީހެއްގެ ފައިސާއާއި މުދާ އެމެރިކާގެ ބާރުފޯރާ އެއްވެސް ހިސާބެއްގައި ހުރިނަމަ ގަނޑުކުރެވެއެވެ.\nއެމެރިކާއިން ބުނެފައިވަނީ، އުސާމާ ބިންލާދިން އަވަހާރަ ކޮށްލުމަށްފަހު އޭނާ ޕާކިސްތާނުގައި ފިލާހުރި ގެއިން ވަރަށް ގިނަ ލިޔެކިއުންތައް ފެނުނު ކަމަށެވެ. އޭގެ ތެރޭގައި ހަމްޒާ ބިންލާދިން 2009 ވަނަ އަހަރު އުސާމާ ބިންލާދިންއަށް ފޮނުވާފައި ހުރި ސިޓީތަކެއްވެސް ފެނުނު ކަމަށް ބުނެފައި ވެއެވެ.\nއެސިޓީތައް ތަހްލީލުކުރި ސީއައިއޭގެ އޮފިޝަލަކު އޭއެފްޕީއާ ވާހަކަ ދައްކަމުން ބުނެފައިވަނީ، ހަމްޒާ އުސާމާ ބިންލާދިން ފޮނުވާފައިވާ އެއް ސިޓީގައި ބައްޕަ ހިނގާމަގުން ހިނގުމަށްޓަކައި ތަމްރީނު ލިބުމަށް ބޭނުންވާކަން ހަމްޒާ ހާމަކޮށްފައިވާ ކަމަށެވެ. އޭރު ދެފަބައިން ބައްދަލުނުވާތާ 8 އަހަރު ވެފައިވާ ކަމަށާއި އެސިޓީ ފޮނުވި ދުވަސްވަރު ހަމްޒާ ހުރީ އީރާނުގައި ގޭބަންދުގައި ކަމަށްވެސް ސީއައިއޭގެ އޮފިޝަލް ބުނެފައި ވެއެވެ.\nއުސާމާ ބިންލާދިން އަވަހާރަކޮށްލެވުނު ފަހުން އުސާމާ ބިންލާދިންގެ ނާއިބަކަށް ހުންނެވި މިސްރުގެ އައިމަން އައްޒަވާހިރީ އަލްގައިދާގެ ލީޑަރުގެ ޒިންމާތަކާ ހަވާލުވިނަމަވެސް، ހަމްޒާގެ ނުފޫޒު އެ ޖަމާއަތުގެ ތެރޭގައި ވަރަށް ފުޅާވެފައިވާ ކަމަށް ތަޖުރިބާކާރުން ވިދާޅުވެއެވެ. އަލްގައިދާގެ ނަމުގައި އަމުރުމައުރޫފްވެސް ހިންގަނީ ހަމްޒާކަމަށް ވެއެވެ.\nއެމެރިކާގެ ޖާސޫސީ އޮފިޝަލުން ވިދާޅުވަވަނީ، އުސާމާ ބިންލާދިންއަށްފަހު އަލްގައިދާގެ ލީޑަރުކަމާ ހަވާލުވާނެ ކަމަށް އެންމެ ބޮޑަށް ބެލެވެނީ ހަމްޒާ ބިންލާދިން ކަމަށެވެ. ހަމްޒާއަކީ އުސާމާ ބިންލާދިންގެ އެންމެ މަގްބޫލް ފިރިހެން ދަރިފުޅު ކަމަށްވެސް އެމެރިކާއިން ބުނެއެވެ.\nމިދިޔަ އަހަރުގެ އޮގަސްޓްމަހު ހަމްޒާ ބިންލާދިން ނެރުނު އޯޑިއޯ ބަޔާނެއްގައި އެމެރިކާގެ ނުފޫޒުތަކުން ސައުދީ އަރަބިއްޔާ ސަލާމަތް ކުރުމަށްޓަކައި ސައުދީ ރަސްކަން ވައްޓާލުމަށް ސައުދީ ރައްޔިތުންނަށް ގޮވާލާފައިވެސް ވެއެވެ.\nސައުދީ ޒުވާނުންނަށް އޭނާ ގޮވާލާފައިވަނީ ރަސްކަން ވައްޓާލުމަށްޓަކައި މަސައްކަތްކުރުމަށް ބޭނުންވާ ތަޖުރިބާތައް ހާސިލްކުރުމަށްޓަކައި ޔަމަންގައި ގާއިމްވެފައިވާ އަރަބި ބައްރުގެ އަލްގައިދާ ޖަމާއަތާ ގުޅުމަށެވެ. ޔަމަންގައި ހަރަކާތްތެރިވާ "އަލްގައިދާ އަރަބިއަން ޕެނިންސޫލާ - އޭކިޔޫއޭޕީ" އަކީ އަލްގައިދާ ޖަމާއަތުގެ އެންމެ ނުރައްކާތެރި ގްރޫޕްކަމަށް އެމެރިކާއިން ބުނެއެވެ.\nސައުދީ ރަސްކަން ވައްޓާލުމަށް ހަމްޒާ ބިންލާދިން ގޮވާލިއިރު، ސައުދީ ޝާހީ ޚާންދާނާއި އެމެރިކާއާ ދެކޮޅަށް އުސާމާ ބިންލާދިން ފަތުވާތަކެއް ނެރުއްވި މައްސަލާގައި ސައުދީ ސަރުކާރުން އުސާމާ ބިންލާދިންގެ ސައުދީ ރައްޔިތެއްކަމުގެ ހައްގު 1994 ވަނަ އަހަރު ނިގުޅައިގަތެވެ.


BREAKING: Yameen ge shareeaiy TV in live kuranee\nރައީސް އަބްދުﷲ ޔާމީން: ޝަރީއަތް ލައިވް ކުރުމަށް ވަނީ ހަމަޖެހިފަ -- ފޮޓޯ: އަހުމަދު ޝުރާއު | އަވަސް\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް އުފުލާފައިވާ ދައުވާގެ ޝަރީއަތް ޓީވީއިން ލައިވް ކުރުމަށް ހަމަޖެހިއްޖެ އެވެ. މާދަމާއަށް ރައީސް ޔާމީންގެ ޝަރީއަތުގެ އަޑުއެހުމެއް ކުރިމިނަލް ކޯޓުގައި ވަނީ ތާވަލުކޮށްފަ އެވެ. އަޑުއެހުން އޮތީ މެންދުރު ކުރި 11:30ގަ އެވެ.\nމިއީ ރާއްޖޭގައި ޝަރީއަތެއް ޓީވީއިން ލައިވް ކުރާ ފުރަތަމަ ފަހަރެވެ. މީގެކުރިން ނޮވެމްބަރު ތިނެއްގެ ހަމަލާއާ ގުޅޭ ޝަރީއަތް ރޭޑިއޯއިން ލައިވް ކުރި އެވެ.\nކުރިމިނަލް ކޯޓުން މިހާރު ގެންދަނީ މާދަމާގެ ޝަރީއަތް ލައިވް ކުރުމަށް ތައްޔާރުވަމުންނެވެ. ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ)ގެ މީޑިއާ އޮފިޝަލް ފައިސަލް އާދަމް ވިދާޅުވީ މާދަމާ ރައީސް ޔާމީންގެ ޝަރީއަތް ޓީވީއެމްއިން ލައިވް ކުރާނެ ކަމަށާއި ލައިވް ފީޑް އެހެން މީޑިއާތަކަށް ވެސް ދޭނެ ކަމަށެވެ. ޝަރީއަތުގެ މަޖިލީހަށް ޓީވީއެމް ފިޔަވައި އެހެން މީޑިއާތަކުގެ ކެމެރާއެއް ނުވެއްދޭނެ އެވެ.\nރައީސް ޔާމީންގެ ޝަރީއަތް ލައިވް ކުރުމަށް ހަމަޖެހިފައިވާއިރު ޕްރޮސިކިއުޓާ ޖެނަރަލްގެ ފަރާތުން ވެސް އަދި ރައީސް ޔާމީންގެ ފަރާތުން ވެސް އެކަމަށް ޝަރީއަތުގައި އެދިފައެއް ނުވެ އެވެ. މީގެކުރިން ބައެއް މައްސަލަތަކުގައި ޝަރީއަތް ލައިވް ކުރުމަށް އެދިފައިވީނަމަވެސް އެކަން ކޮށްފައެއް ނުވެ އެވެ.\nޖިނާއީ އިޖުރާއަތުގެ ގާނޫނުން ޝަރީއަތްތައް ލައިވް ކުރުމަށް ފުރުސަތު ލިބެ އެވެ.\nރައީސް ޔާމީންގެ މައްޗަށް އުފުލާފައިވާ މަނީ ލޯންޑްރިންގެ ދައުވާގައި މިހާރު ކުރިއަށް ދަނީ އިބްތިދާއީ އަޑުއެހުންތަކެވެ. އެންމެ ފަހުން މައްސަލާގައި އަޑުއެހުމެއް ބޭއްވީ މިދިޔަ އޭޕްރީލް މަހުގެ 25 ވަނަ ދުވަހު އެވެ.\nއެ ދަވަހު ދައުލަތުން ވަނީ ރައީސް ޔާމީންގެ މައްޗަށް އިއްވައި، ހެކިން ވެސް ހުށަހަޅާފަ އެވެ. އެމަނިކުފާނާ ދެކޮޅަށް ހުށަހެޅި ހެކިންގެ ތެރޭގައި އެމަނިކުފާނުގެ ޓޫރިޒަމް މިނިސްޓަރުކަން ކުރެއްވި އަހުމަދު އަދީބާއި މޫސާ ޒަމީރު ހިމެނެ އެވެ.\nރައީސް ޔާމީންގެ މައްޗަށް ދައުވާ ކޮށްފައި ވަނީ އެމްއެމްޕީއާރްސީގެ ކޮރަޕްޝަން އެންމެ ބޮޑަށް ތުހުމަތުވާ އެސްއޯއެފް ކުންފުނީގެ އެކައުންޓުން ދެ ޗެކަކުން އެއް މިލިއަން ޑޮލަރު އިސްލާމިކް ބޭންކްގައި އޮންނަ ޔާމީންގެ ސޭވިން އެކައުންޓަށް ވަނީ ޖަމާކުރި މައްސަލާގަ އެވެ. އެ އެއް މިލިއަން ޑޮލަރު އޭގެ ފަހުން ވަނީ އިސްލާމިކް ބޭންކްގައި އޮންނަ ރައީސް ޔާމީންގެ ޖެނެރަލް އިންވެސްޓްމެންޓް އެކައުންޓަކަށް ޓްރާންސްފާކޮށްފަ އެވެ.\nއޭގެ ފަހުން އެންޓި ކޮރަޕްޝަން ކޮމިޝަން، އޭސީސީއާއެކު ރައީސް ޔާމީން ވަނީ އެސްކޮރޯ އެކައުންޓެއް ހެދުމަށް އެއްބަސްވުމެއް ހަދާފަ އެވެ. އެގޮތަށް އެއްބަސްވީ އެ މައްސަލާގެ ތަހުގީގު ނިމެންދެން އެ އެކައުންޓްގައި އެ ފައިސާތައް ބެހެއްޓުމަށެވެ. އެކަމަކު، ޔާމީން ވަނީ އެ އެއްބަސްވުމާ ހިލާފުވެފަ އެވެ. އެސްކޮރޯ އެކައުންޓަށް ޔާމީން ޖަމާކުރީ އެސްއޯއެފްއިން ލިބުނު ފައިސާ ނޫން ކަމަށާއި އެ އެކައުންޓަށް ޖަމާކުރީ މޫސާ ޖަމީރުގެ ފަރާތުން ހޯދި، ފައިސާތަކެއް ކަމަށް ދައުލަތުން ވަނީ ބުނެފަ އެވެ. އެސްކޮރޯ އެކައުންޓަށް ފައިސާ ޖަމާކޮށްފައިވަނީ ޒަމީރުގެ އެކައުންޓުންނެވެ.\nދައުލަތުން ބުނި ގޮތުގައި އެ އަމަލަކީ އެ ފައިސާތައް ފޮރުވައި، ކޮރަޕްޝަނުން ހޯދާފައިވާ ފައިސާތަކެއް ކަމަށް ޝައްކު ކުރެވޭ ފައިސާތަކެއް ބަދަލު ކުރަން އުޅުމުގެ އަމަލެކެވެ. އެހެންވެ، އެއީ މަނީ ލޯންޑްރިންގެ ކުށަށް ވެގެންދާ ކަމަށް ދައުލަތުން ފާހަގަކުރި އެވެ. އެ ކުށް ޔާމީންގެ މައްޗަށް ސާބިތުވެއްޖެނަމަ، ފަސް އަހަރާއި 15 އަހަރާ ދެމެދުގެ ޖަލު ހުކުމެއް އަންނާނެ އެވެ.\nރައީސް އަބްދުﷲ ޔާމީން ކްރިމިނަލް ކޯޓް މޯލްޑިވްސް ޕޮލިސް ސާވިސް + ޕްރޮސެކިއުޓާ ޖެނެރަލްގެ އޮފީސް އެމްއެމްޕީއާރުސީ އޮޑިޓު ރިޕޯޓް ޝަރުއީ ދާއިރާ ކުށްކުރުން


Iran ge khaarijee vazeeraa dhekolhah America in dhathi kurumuge fiyavalhu alhaifi | Mihaaru\nއީރާނުގެ ޚާރިޖީ ވަޒީރު ޖަވާދު ޒަރީފް. --ފޮޓޯ:ރޮއިޓާސް\nއީރާނުގެ ޚާރިޖީ ވަޒީރާ ދެކޮޅަށް އެމެރިކާ އިން ދަތިކުރުމުގެ ފިޔަވަޅު އަޅައިފި\n01 އޯގަސްޓް 2019 - 10:399comments\nޓްރެޝަރީން އެޅި ފިޔަވަޅުތަކުގެ ތެރޭގައި އެމެރިކާގައި ނުވަތަ އެމެރިކާގެ ބާރުގެ ދަށުގައިވާ އެއްވެސް ތަނެއްގައި ޒަރީފުގެ މުދަލެއް ހުރި ނަމަ ހިފެހެއްޓުން ހިމެނެ އެވެ. ޓްރެޝަރީ ސެކްރެޓަރީ ސްޓީވަން މަނޫޗިން ވިދާޅުވީ ޒަރީފަކީ އީރާނުގެ ރޫހާނީ ލީޑަރު އާޔަތުﷲ އަލީ ޚާމަނާއީގެ އެޖެންޑާ ތަންފީޒް ކުރައްވާ ފަރާތް ކަމަށެވެ.\nމަނޫޗިން ވިދާޅުވީ ޒަރީފަކީ މުޅި ދުނިޔޭގައި އީރާނުގެ ބަސް އިއްވާ ތަރުޖަމާން ކަމަށެވެ.\n"އެމެރިކާ އިން އީރާނަށް ދޭން ބޭނުންވާ މެސެޖަކީ އެ ގައުމުން ދާދި ފަހުން އަމަލުތައް ބެހެއްޓި ގޮތް ބަލައިނުގަނެވޭނެކަން،" މަނޫޗިން ވިދާޅުވި އެވެ.\nއޭނާ ވިދާޅުވީ އީރާނުގެ ރައްޔިތުން ސޯޝަލް މީޑިއާ ބޭނުން ކުރުން ހުއްދަ ނޯންނަ އިރު އެ ގައުމުގެ ޕްރޮޕަގެންޑާ މުޅި ދުނިޔެ އަށް ފަތުރާ ބޭފުޅަކީ ޒަރީފް ކަމަށެވެ.\nޒަރީފް ކުރެއްވި ޓްވީޓެއްގައި ވިދާޅުވީ އެމެރިކާ އިން އޭނާއާ ދެކޮޅަށް ދަތިކުރުމުގެ ފިޔަވަޅު އެޅީ އެމެރިކާ އިން އޭނާ ދެކެ ޖެހިލުންވާތީ ކަމަށެވެ. އަދި އެމެރިކާ އިން އެޅި ފިޔަވަޅުން އޭނާ އާއި އާއިލާގެ އެއްވެސް މީހަކަށް ކުރާނެ އަސަރެއް ނެތް ކަމަށް ވިދާޅުވި އެވެ. ސަބަބަކީ އޭނާގެ އެއްވެސް މުދަލެއް އީރާނުން ބޭރުގައި ނުހުންނާނެތީ ކަމަށް ވެސް ޒަރީފް ވިދާޅުވި އެވެ.\nއީރާނާއި އެމެރިކާގެ ގުޅުން ގޯސްވާން ފަށާފައި ވަނީ 2015 ވަނަ އަހަރުގެ ނިއުކްލިއާ އެއްބަސްވުމުން އެމެރިކާ އިން މިދިޔަ އަހަރު ވަކިވެ އީރާނާ ދެކޮޅަށް ދަތިކުރަން ފެށި ހިސާބުންނެވެ. ނިއުކްލިއާ އެއްބަސްވުމުގައި ދެން ހިމެނޭ ޗައިނާ، ފްރާންސް، ޖަރުމަން، ރަޝިޔާ އަދި އިނގިރޭސި ވިލާތުން ވަނީ އެމެރިކާގެ ރައީސް ޑޮނަލްޑް ޓްރަމްޕުގެ ނިންމެވުމަށް ފާޑު ކިޔައިފަ އެވެ.\nއީރާނުން ވެސް ވަނީ ނިއުކްލިއާ އެއްބަސްވުމުގައި ކަނޑައަޅާފައިވާ މިންވަރަށް ވުރެ އިތުރަށް ޔުރޭނިއަމް ފައްކާކުރަން ފަށައިފަ އެވެ.


ހެޕަޓައިޓިސް އޭ | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ހެޕަޓައިޓިސް އޭ\nވައިރަސްގެ ސަބަބުން ފުރަމޭ ދުޅަވުން = ހެޕަޓައިޓިސް އޭ\nހެޕަޓައިޓިސް އޭ (Hepatitis A) އަކީ ފުރަމޭ ނުވަތަ މޭގަނޑަށް ޖެހޭ ގައިންގަޔަށްއަރާ ވަރަށް ނުރައްކާތެރި ބައްޔެކެވެ. މިއީ މޭގަނޑު ދުޅަކުރާ ވައިރަސް ތަކުގެ ތެރެއިން ހެޕަޓައިޓިސް އޭ ވައިރަސް(Hepatitis virus A) ގެ ސަބަބުން މޭގަނޑު ދުޅަވުމެވެ. މޭގަނޑު ދުޅަވުން އެންމެ އާންމުކޮށް ކުރިމަތިކުރުވާ3ވައިރަހުގެ ތެރޭގައި ހެޕަޓައިޓިސް އޭ ވައިރަސް ހިމެނެއެވެ. ހެޕަޓައިޓިސް ބީ އަދި ހެޕަޓައިޓިސް ސީ އާއި ޚިލާފަށް ހެޕަޓައިޓިސް އޭ ގެ ސަބަބުން ދާއިމީގޮތެއްގައި މޭގަނޑު ދުޅަވުން ކުރިމައްޗެއް ނުކުރުވައެވެ. މޭގަނޑު ދުޅަވެ ބޮޑުވިޔަސް، ދާއިމީ ބައްޔަކަށް ބަދަލުނުވެ ފަސޭހަވެދެއެވެ. ހެޕަޓައިޓިސް ޖެހުމުން އެމީހެއްގެ ހަށިގަނޑުގައި ދިފާޢީ ބާރު އުފައްދައި މުޅި އުމުރަށް އެބަލިން ރައްކާތެރިކޮށް ދެއެވެ. މިއީ ފަސޭހަ ކަމާއެކު ފެތުރޭ ބައްޔަކަށްވުމާއެކު، ހެޕަޓައިޓިސް އޭ ބައެއް ފަހަރު ހަލުވިކަމާއެކު އާބާދީގެ ތެރޭގައި ފެތުރިގެންދިއުމަކީ އެކަށީގެންވާ ކަމެކެވެ.\nތަރައްގީވަމުން އަންނަ ގައުމުތަކުގައި މިބަލި ކުޑަކުދިންގެ ތެރޭގައި އާންމުއިރު، ތަރައްގީވެފައިވާ ގައުމުތަކުގައި މިބަލި ބޮޑަށް އާންމުވެފައިވަނީ ބޮޑެތި މީހުންގެ ތެރޭގައެވެ. މިއީ ދެޖިންސްގެ މީހުންނަށް ވެސް ހަމަހަމަ އުސޫލަކުން ޖެހޭ ބައްޔެއްކަން ފާހަގަ ކުރެވެއެވެ. އަދި ތޮށްޖެހިފައިވާ އާބާދީތަކާއި، ރައްކާތެރިކަމާއެކު ސާފުބޯފެން ނުލިބޭ ހިސާބުތަކުގައި ބަލި ފެތުރޭ މިންވަރު އަވަހެވެ.\nހެޕަޓައިޓިސް އޭ ޖެހޭ ސަބަބު އަދި ފެތުރޭގޮތް\nހެޕަޓައިޓިސް އޭ ވައިރަސް(Hepatitis A virus) އަކީ ހެޕަޓައިޓިސް އޭ ޖައްސާ ވައިރަހެވެ. މިއީ ޕައިކޮނަވައިރަސް އެކެވެ. މާނައަކީ މިވައިރަހުގެ ވިރާސީ ބަހާގެ ގޮތުގައި ހިމެނެނީ " ރައިބޯނިއުކްލިކް އެސިޑް"(Ribonucleic acid) އެވެ. ހެޕަޓައިޓިސް އޭ ވައިރަހަކީ ހޫނު، ކްލޮރިން، އަދި ފޯމަލީން ފަދަ ކެމިކަލްތަކުން މަރާލެވިދާނެ ވައިރަހެކެވެ.\nވައިރަސް ހަށިގަނޑަށް ވަންނަނީ އަނގަ އަދި ހަޖަމުކުރާ ނިޒާމުގެ ބަތާނަ ފުށުގެ ތެރެއިންނެވެ. އެއަށްފަހު 6-2 ހަފްތާގެ މުއްދަތެއްގެ ތެރޭގައި މޭގަނޑަށް ވާޞިލްވެއެވެ. ބަލީގެ އުދަނގޫތައް ފެންނަން ފަށަނީ މޭގަނޑުގެ ތެރޭގައި މިވައިރަސްތައް ގިނަވެ، އިތުރުވާން ފެށުމުންނެވެ. މޭގަނޑުގެ ތެރޭގައި މިވައިރަސް އިތުރުވެ ގިނަވުމަށް މޭގަނޑުގެ ސެލްތަކުގައި ހުންނަ ރައިބޯސޯމް ގެ ބޭނުން ހިފައެވެ. ހަޖަމުކުރާ ނިޒާމުގެ ތެރެއަށް މިވައިރަސްތައް ދޫކުރަނީ މޭގަނޑުން އުފައްދައި ދޫކުރާ ބައިލްގެ ތެރެއިންނެވެ. ބަލިޖެހޭ ގިނަމީހުންގެ މޭގަނޑަށް މާބޮޑު ގެއްލުމެއް ނުލިބި ފަސޭހަވެދެއެވެ.\nހެޕަޓައިޓިސް އޭ ވައިރަސް މައިގަނޑު ގޮތެއްގައި ފެންނަނީ ބަލިޖެހިފައިވަ މީހާގެ ބޮޑުކަމު ނަޖިހުންނެވެ. ބަލިގައިންގަޔަށް އަރަނީ ބަލިޖެހިފައިވާ މީހާގެ ބޮޑުކަމު ނަޖިހާއި ތަޣައްޔަރުވެފައިވާ އަތް، ނުވަތަ އިގިލި ސަލާމަތުންހުރި މީހާގެ އަނގަޔަށްލުމުންނެވެ. މިގޮތަށް ބަލި ފެތުރުމަށް ކިޔަނީ "ބޮޑުކަމުން ނަޖިހުން-އަގަޔަށް ބަލިފެތުރުން"(Faeco-oral transmission) މިހެންނެވެ.\nހެޕަޓައިޓިސް އޭ ފެތުރޭ ބައެއް ގޮތްތައް ތިރީގައި މިވަނީ އެވެ.\n• ބަލިޖެހިފައިވާ މީހާގެ ބޮޑު ނަޖިހާއި ތަޣައްޔަރުވެފައިވާ ކާބޯތަކެތިން : މިސާލަކަށް ވައިރަސްހުރި ބޮޑުކަމު ނަޖިހާއި ތަޣައްޔަރުވެފައިވާ ކާބޯތަކެތި ކައިބޮއި ހަދައިފިނަމަ އެމީހަކަށް ބަލިޖެހިދާނެއެވެ. ފާޚާނާ ކުރުމަށް ފަހު ރަގަޅަށް އަތްނުދޮވެ، ކާތަކެތީގައި އަތްލުމުން ކާތަކެތި ވައިރަހާއި ތަޣައްޔަރު ކުރުވައެވެ. އަދި އެކާތަކެތި އެހެންމީހަކު ކައިފިނަމަ އެމީހަކަށް ބަލިޖެހިދާނެއެވެ.\n• ބަލީގެ ޖަރާސީމާއި ތަޣައްޔަރުވެފައިވާ ފެންބުއިން\n• ބަލިޖެހިފައިވާ ނަޖިހާއި ތަޣައްޔަރުވެފައިވާ ކޯރަކުން ހިފާފައިވާ ފަރުމަސް ފަދަ ތަކެތި ރަގަޅަށް ނުކައްކައި ނުވަތަ ރޮލާ ކައިފިނަމަ އެމީހަކަށް ބަލިޖެހިދާނެ އެވެ.\n• ބަލީގެ ޖަރާސީމާއި ތަޣައްޔަރުވެފައިވާ ލޭއެޅުން\n• ބަލިޖެހިފައިވާ މީހަކާއެކު އަނގަ، ނުވަތަ ފުރަގަސްފަރާތް ބޭނުންކޮށްގެން ޖިންސީގުޅުން ހިންގުން\nބަލީގެ ވައިރަސް ހަށިގަނޑަށް ވަންނަތާ 1 ހަފްތާ ފަހުން އެމީހެއްގެ ފުށުން ބަލިފަތުރަން ފަށާނެ އެވެ. އަލާމާތްތައް ނުފެނުނަސް އެމީހެއްގެ ފުށުން ބަލި ފަތުރާނެކަން ހަދާންކުރަން ޖެހޭނެ އެވެ.\nހެޕަޓައިޓިސް އޭ ޖެހުމުގެ ފުރުޞަތު ބޮޑު ފަރާތްތައް\n• ހެޕަޓައިޓިސް އޭ ޖެހިފައިވާ މީހަކާ އެއްގެއެއްގައި އެކުގައި އުޅޭމީހުން\n• ހެޕަޓައިޓިސް އޭ ޖެހިފައިވާ މީހުންނާއެކު ޖިންސީގުޅުންހިންގާ މީހުން\n• ތަރައްގީވަމުން އަންނަ ގައުމުތަކަށް އާންމުކޮށް ދަތުރުކުރާ މީހުން\n• އެއްޖިންސުން ގުޅުން ހިންގާ މީހުން\n• މަސްތުވާ ތަކެތި ބޭނުންކުރާ މީހުން\n• މަސައްކަތުގެ މާހައުލުގައި ބަލިޖެހިފައިވަ މީހަކާ އެކު އުޅޭމީހުން\nހެޕަޓައިޓިސް އޭ އަލާމާތްތައް\nބަލީގެ އުދަނގޫތައް ފެންނަން ހޭދަވާ މުއްދަތު (Incubation period): ބަލީގެ ޖަރާސާމް ހަށިގަނޑަށް ވަނުމަށްފަހު، ހަށިގަނޑުގައި ގިނަވެ، އިތުރުވެ، އޭގެ ސަބަބުން ބަލީގެ އުދަނގޫތައް ބަލިމީހާ އަށް ކުރިމަތިކުރުވުމަށް ވަކި މުއްދަތެއް ބޭނުން ވެއެވެ. އެގޮތުން ހެޕަޓައިޓިސް އޭ ވައިރަސް ބަލިމީހާގެ ހަށިގަނޑަށް ވަނުމާއި، އަލާމާތްތައް ފާޅުވުމާއި ދެމެދު 40-15 ދުވަހާއި ދެމެދުގެ މުއްދަތެއް ހޭދަވެއެވެ.\nހެޕަޓައިޓިސް އޭ ޖެހޭ ގިނަ މީހުންގެ ފުށުން އެއްވެސް އަލާމާތެއް ނުފެންނާނެއެވެ. ބައެއް ފަހަރު ވަރަށް ކުޑަކޮށް އުދަގޫތައް ފެނިލާފައި އެއީ ހެޕަޓައިޓިސް އޭ ކަން ފާހަގަ ނުވެވެސް ހިގައިދާނެ އެވެ. ކުޑަކުދިންނަށްވުރެ ބޮޑެތި މީހުންގެ ފުށުން ބަލީގެ އަލާމާތްތައް ފެނުމުގެ ފުރުޞަތު ބޮޑެވެ. ބަލީގެ އަލާމާތްތައް ނުފެނުނު ނަމަވެސް އެމީހާގެ ފުށުން ބަލީގެ ޖަރާސީމު އަދި ބަލި ފަތުރަމުން ގެންދާނެއެވެ. އާންމު ގޮތެއްގައި ހެޕަޓައިޓިސް އޭގެ އުދަނގޫތައް ދެމިހުންނަނީ ގާތްގަނޑަކަށް2މަސް ދުވަހުގެ މުއްދަތަށް ކަމަށްވިޔަސް ބައެއް ފަހަރު މިމުއްދަތު9މަސްދުވަހުގެ މުއްދަތަށް ދިގުދެމި ދިއުމަކީ ވެދާނެ ގޮތެކެވެ.\nހެޕަޓައިޓިސް އޭ ޖެހުމުން ފެންނަ އަލާމާތްތަކުގެ ތެރޭގައި:-\n• ވަރުބަލިވެ ވާޅުވުން\n• ގައިން ބިހިނެގުން، ގައިކެހުން\n• މީހާ ރީނދޫވުން : ގައިގެ ހަމުގެ ކުލަޔާއި ލޯ ރީނދޫވެފައިހުރުން\n• ބަނޑުގައި ރިހުން : ރިހުން ހުންނާނީ ބަނޑުގެ ކަނާތް ފަރާތުން މަތިން މޭގަނޑު އޮންނަ ހިސާބުގައެވެ.• ބޮޑުކަމުދާ ތަކެތީގެ ކުލަ ފަނޑުވުން\n• މޭގަނޑު ގުރުޑުވެ ހުލިވުން• މޭގަނޑުގައި ލަކުނުލުން • ހަށިގަނޑުން ފެންހުސްވުން : މިއީ އާދަޔާ ޚިލާފަށް ހޮނޑުލައި ބޭރަށްހިންގުމުން މެދުވެރިވާ ކަމެކެވެ. އެގޮތުން ފެނިދާނެ އަލާމާތްތަކުގެ ތެރޭގައި:-• ވަރަށް ބޮޑަށް ކަރުހިއްކުން• ކުޑަކަމު ފާހާނާކުރަންޖެހޭލެއް މަދުވުން،ނުވަތަ ކުޑަކަމުދެވޭލެން މަދުވުން،• ހަންގަނޑު ހިކި،ދޫވެ، ނިކަމެތިވުން،• އަނގަޔާއި ދޫ ހިކިފައި ހުރުން• ލޯވަޅުވަނުން • ވަރުބަލިކަން އިހްސާސްވުން، • ބޯއެނބުރުން، ބޮލުގައ ރިހުން• ކުޑަކަމުދާތަކެތީގެ ކުލަ ގަދަކޮށް ހުރުން • އަވަސް އަވަހަށް ފުންކޮށް ނޭވާލުން• ވިންދު ބަލިވުން / ލަސްލަހުން ވިންދު ޖެހުން • ލޭދަށްވުން / ލޭގެ ޕްރެޝަރު ދަށްވުން• ވާނުވާ ނޭގުން\nހެޕަޓައިޓިސް އޭ ޖެހިފައިވާ މީހަކު ކޮންމެހެން ޑޮކްޓަރަށް ދައްކަންޖެހޭ ބައެއް ޙާލަތްތައް\nހެޕަޓައިޓިސް އޭ ދެނެގަތުން\nހެޕަޓައިޓިސް އޭ ޖެހިފައިވާ ކަން ދެނެގަތުމަށް ލޭގެ ޓެސްޓެއް ހެދެއެވެ. މިޓެސްޓުގެ އެހީގައި ހެޕަޓައިޓިސް އޭ އެންޓިޖަން، އަދި ހެޕަޓައިޓިސް އޭ އާއި ދެކޮޅަށް ހަށިގަނޑުގައި ދިފާޢީ ބާރު (ހަށިދަމަނަތައް) އުފެދިފައިވާ ވޭތޯ ދެނެގަނެވޭނެ އެވެ. އަދި މީގެ އިތުރުން ލޭގެ ޓެސްޓުގެ އެހީގައި މޭގަނޑުގެ މަސައްކަތް ހުރިނެތްގޮތް ބަލައި ދެނެގަނެވެއެވެ. މާބޮޑަށް ހޮނޑުލެވި ބޭރަށްހިންގުން ކުރިމަތިވެފައިވާނަމަ، ހަށިގަނޑުގައިވާ ލޮނުގެ ބަޔަށް ބަދަލު އައިސްފައިވޭތޯ ވެސް ބަލާނެއެވެ.\nހެޕަޓައިޓިސް އޭގެ ފަރުވާ\nހެޕަޓައިޓިސް އޭ ޖެހުމުން ބަލީގެ ކުރީކޮޅު ގިނައިން އަރާމުކުރުމާއި ދިޔާތަކެތި ގިނައިން ބުއިން މުހިއްމެވެ. ކަސްރަތު ކުރުމާއި، ފުރިހަމައަށް ނިދުމާއި، ރަގަޅުކާނާ ބޭނުންކުރުމަކީ ވެސް ސަމާލުކަން ދޭންޖެހޭ ކަންކަމެވެ. ގިނައިން ދިޔާތަކެތި ބުއިމަކީ ހަށިގަނޑުން ފެސްހުސްވުމަށް ހުރަސްއަޅާނެ ކަމެކެވެ. މޭގަނޑަށް ގެއްލުން ދެނިވި ކަންތައްތަކާއި ދުރުހެލިވާން ޖެހެއެވެ. އެގޮތުން ބަނގުރާ ބުއިން މަސްތުވާތަކެތި ބޭނުންކުރުން ފަދަ އަމަލުތަކާ ދުރުހެލިވާން ޖެހެއެވެ. ޕެނަޑޯލް ފަދަ ބޭސްތައް ހެޕަޓައިޓިސް ޖެހިފައި ތިބޭ މީހުން ބޭނުންކުރުމަކީ ރަގަޅު ކަމެއް ނޫނެވެ. ހޮނޑުލެވި ބޭރަށްހިންގާނަމަ ބައެއް ފަހަރު އެދުމަތިކޮށްގެން ފަރުވާދޭން ޖެހެއެވެ. އަދި ކުރިމަތިވާ އުދަނގޫތައް ކުޑަކުރުމަށް ބޭސް ދެވެއެވެ.\nހެޕަޓައިޓިސް އޭ އިން ރައްކާތެރިވުން\nހެޕަޓައިޓިސް އޭ އިން ރައްކާތެރިވުމަށް ވެކުސިނެއް ތައްޔާރު ކުރެވިފައިވެއެވެ. މީގެ އިތުރުން ވެސް ހެޕަޓައިޓިސް އިން ރައްކާތެރިވުމަށް އަންނަނިވި ކަންތައްތަކަށް ސަމާލުކަން ދެވިދާނެ އެވެ.\n(ހ) - ގިނަގިނައިން އަތްދޮވުން : ސައިބޯނި ބޭނުންކޮށްގެން އަތްދޮވެ ހެދުމަކީ އަތުގައި ހަރުލައި ތަތްވެފައި ހުންނަ ލޮލަށް ނުފެންނަ ކުދިކުދި ޖަރާސީމްތައް ނެތިކޮށްލާނެ ކަމެކެވެ. އަތަށް ފެންކޮޅެއް އަޅައިލުމުން އަތްދޮވެވުނީ ކަމަށް ބަލައިގެން ނުވާނެއެވެ. އޭގެ ބަދަލުގައި އެންމެ މަދުވެގެން 20 ސިކުންތު ވަންދެން ފެންއަޅައި ސައިބޯނި ލައިގެން އަތްދޮންނަށް ވާނެއެވެ.\nބައެއް ތަރުކާރީ އާއި މޭވާފަދަ ކާނާ ބޭނުން ކުރާއިރު ރަގަޅަށް ދޮވެގެން ނުވަތަ ހޫނު ފެނުން ދޮވެގެން ބޭނުން ކުރާށެވެ. އަނެއްބައި ތަރުކާރީ ފެނުކައްކައިގެން ވަރަށް ރަގަޅަށް ރޯ ފިލުވައިގެން ކާށެވެ. ގެރިމަސް ނުވަތަ ކަނޑުމަސް ވެސް ގިނައިރު ކެއްކުމަށްފަހު ތާޒާކަންމަތީ ހުއްޓާ ކާށެވެ. ފެން ނުވަތަ ކައްކާ ތަކެތި 85 ޑިގްރީ ސެލްޒިއަސް އަށް ހޫނުކޮށްފިނަމަ، އޭގައި ހެޕަޓައިޓިސް އޭ ވައިރަސް ހުރި ނަމަވެސް މަރުވެދާނެ އެވެ.\n(ނ) - ރައްކާތެރި ގޮތުގައި ބޯފެން ބޭނުންކުރުން\n- ކައްކައިގެން ބޯފެން ބޭނުންކުރުން: ބޯފެން ކައްކައިގެން ބޭނުންކުރުމަކީ ފެނުގައި ހުރެދާނެ ބެކްޓީރިޔާ ވައިރަސް ފަދަ ޖަރާސީމްތައް މަރާ ނައްތާލާނެ ކަމެކެވެ.- ފުޅީގައި ބަންދުކުރި ފެން ބޭނުންކުރުން އަދި ގަނޑުފެންވެސް ކެއްކިފެނުގައި ތައްޔާރުކޮށްގެން ބޭނުންކުރާށެވެ.- ސާފު ބޯފެން ލިބޭނޭ ވަޞީލަތެއް ހަމަޖެހިފައި ހުރުން- ފެންވަރާށާއި، އެހެނިހެން ކަންކަމުގައި ބޭނުންކުރެވޭ ފެންވަޅުތަކަށް ކްލޮރިން އެޅުން: މިގޮތަށް ކްލޮރިން އެޅުމުން ފެނުގައި އެކުލެވޭ ޖަރާސީމްތަކުގެ ދިރުން ނައްތާލައެވެ.\n(ރ) - ޢާންމު ސާފުތާހިރު ކަމަށް ރައްކާތެރިވުން : އާންމު ސާފު ތާހިރުކަމަށް ރައްކާތެރިވުމުގެ ގޮތުން ކުރެވިދާނެ ކަންތައްތަކުގެ ތެރޭގައި ކުނިބުނި އެކަށޭނަ ގޮތެއްގައި ނައްތާލުން ، އަދި ނަޖިސް އެކަށޭނަ ގޮތެއްގައި ނައްތާލެވޭނެ ނިޒާމެއް ގާއިމްކުރުން ހިމެނެއެވެ. މިސާލަކަށް އަތިރިމައްޗަށް ބޮޑުކަމު ނުދިއުން، ގޯތިތެރެއަށް ވެސް ކުޑަކުދިން ބޮޑުކަމުދިޔަ ނުދިނުން ފަދަ ކަންތައް ކުރެވިދާނެ އެވެ. އެއީ މިފަދަ ކަންކަމަކީ ތަފާތު ބަލިތައް ފެތުރުމަށް އެހީތެރިވެދޭ ކަންކަމަށްވާތީ އެވެ.\n(ބ) – އެހެނިހެން ކަންތައްތައް : އެގޮތުން އަންނަނިވި ކަންތައްތަކަށް ސަމާލުކަން ދެވިދާނެ އެވެ.\n• ލޭއެޅުމުގެ ކުރިން އަބަދުވެސް ހެޕަޓައިޓިސް އޭ ޓެސްޓުކޮށްފައިވާ ލޭއެޅުން : ދިވެހިރާއްޖޭގައި ޞިއްޙީ ޚިދުމަތްދޭ ހުރިހާ މަރުކަޒުތަކުން ވެސް ލޭއަޅަނީ ޓެސްޓުކޮށްފައެވެ. ދިވެހިރާއްޖެއިން ބޭރުން ބޭސްފަރުވާއާއި އޮޕަރޭޝަން ކުރަން ދާނަމަ، މިފަދަ ވަޞީލަތްތައް ލިބެންހުންނަ ތަންތަނުން ނޫނީ ލޭއެޅުމަކީ ރަގަޅު ކަމެއް ނޫނެވެ.\n• ބަލިޖެހިފައިވާ މީހުންނާއެކު ރައްކާތެރި ގޮތުގައި އަނބިފިރިކަމުގެ ގުޅުންހިންގުން : ޖިންސީ ގުޅުން ހިންގާއިރު ހުރަސް ބޭނުންކުރުމުން އެކަކު ގައިން އަނެކަކު ގަޔަށް ބަލިއެރުން ކުޑަކުރެވެއެވެ.\nހެޕަޓައިޓިސް އޭ އިން ރަައްކާތެރިކޮށްދޭ ވެކްސިން\nހެޕަޓައިޓިސް އޭ އިން ރައްކާތެރިވުމަށް ހެޕަޓައިޓިސް އޭ ވެކްސިން(Hepatitis A vaccine) ގެ ނަމުގައި ވެކުސިނެއް އުފައްދާފައި ވެއެވެ. އަދި މިހާރު ހެޕަޓައިޓިސް އޭ އަދި ހެޕަޓައިޓިސް ބީ އިން ރައްކާތެރިވުމަށް ދެބައްޔަށް ބޭނުންކުރެވޭނެ އެއް ވެކުސިނެއް ވެސް ތަޢާރަފްކޮށްފައި ވެއެވެ. ހެޕަޓައިޓިސް އޭ ވެކްސިން ގެ ދެޑޯޒު ދެވެއެވެ. ދެވަނަ ޑޯޒު ދޭނީ ފުރަތަމަ ޑޯޒު ދިންތާ 18-6 މަހުގެ މުއްދަތެއް ހޭދަވުމަށްފަހު ގައެވެ. އެހެން ވެކްސިންތަކާ އެކުވެސް މިވެކްސިން ދެވިދާނެ އެވެ. ވެކްސިން ދޭތާ 4-2 ހަފްތާއި ދެމެދުގެ މުއްދަތެއްގެ ތެރޭގައި ހަށިގަނޑުގައި ބައްޔާއި ދެކޮޅަށް ދިފާޢީ ބާރު އުފައްދައެވެ. ވެކްސިންގެ ސަބަބުން ގާތްގަނޑަށް 20 އަހަރު ދުވަހުގެ މުއްދަތަށް ހަށިގަނޑުގައި އުފެދޭ ދިފާޢީ ބާރު ދެމިހުރެއެވެ. މިވެކްސިން ވައިރަސް އަށް ހުށަހެޅުމުގެ ކުރިން ދިނުން މުހިއްމެވެ. ވައިރަސް ހުށަހެޅުމަށްފަހު ދިން ނަމަވެސް މިވެކްސިން އިން ފައިދާ އެއް ނުކުރާނެ އެވެ. އެއް އަހަރުން ދަށުގެ ކުދިންނަށް މިވެކްސިން ދިނުމަކީ އެދެވިގެންވާ ކަމެއް ނޫނެވެ.\nއެމެރިކާގެ ސީޑީސީ އިން އަންނަނިވި ފަރާތްތަކަށް މިވެކްސިން ދިނުމަށް ލަފާދީފައި ވެއެވެ.\n• އުމުރުން އެއް އަހަރުން މަތީގެ ކުޑަކުދިން\n• މަސައްކަތުގެ ގޮތުން ވައިރަސް ހުށަހެޅިދާނެ ފަދަ ތަންތަނުގައި މަސައްކަތްކުރާ މީހުން\n• ތަރައްގީވަމުން އަންނަ ގައުމުތަކަށް ދަތުރުކުރާ ފަރާތްތައް\n• އެއްޖިންސުން ގުޅުންހިންގާ ފިރިހެނުން\n• މަސްތުވާތަކެތި ބޭނުންކުރާ މީހުން\n• ލޭގަނޑުކުރާ މާއްދާ މަދުވުމުގެ ސަބަބުން ލޭއަޅާމީހުން\nއިމިޔޫން ސީރަމް ގްލޯބިޔުލިން\nކުރިން ބަލިޖެހިފައިނުވާ މީހަކު ވައިރަސް އަށް ހުށަހެޅިއްޖެނަމަ، އިމިޔޫން ސީރަމް ގްލޯބިޔުލިން ދެވިދާނެއެވެ. މީގައި ވައިރަސް އަށް ހަލާކުކޮށްލުމުގެ ބާރު އެކުލެވޭ ހަށިދަމަނަތައް ހުރެއެވެ. މިމާއްދާ ދެނީ އިންޖެކްޝަނެއްގެ ގޮތުގައި އެންމެ ފަހަރަކު އެވެ. ވައިރަސް އަށް ހުށަހެޅޭތާ އެންމެ ލަސްވެގެން2ހަފްތާގެ ތެރޭގައި މިމާއްދާ ދޭންވާނެ އެވެ.2އަހަރުން ދަށުގެ ކުދިންނަށް ވެސް ރައްކާތެރިކަމާއެކު ދެވިދާނެއެވެ. މާބަނޑު މީހުންނާއި ގާތުންކިރުދޭ މައިންނަށް ވެސް ދެވިދާނެ އެވެ. އިމިޔުނޯގްލޯބިޔުލިން ގެ ސަބަބުން އުފެދޭ ދިފާޢީ ރައްކާތެރިކަން، ދެމިހުންނަނީ ގާތްގަނޑަކަށް3މަސް ދުވަހުގެ މުއްދަތަށެވެ.\n· އިންޓަނެޓްގެ ބައެއް މެޑިކަލް ވެބްސައިޓްތައް


Afaal vidhaalhuvee emme kuda ageh gai Covid test hadhanee ADK gai kamah | Mihaaru\nއަފްއާލް ވިދާޅުވީ، އެންމެ ކުޑަ އަގެއްގައި ކޮވިޑް ޓެސްޓު ހަދަނީ އޭޑީކޭގައި ކަމަށް\n09 ޖޫން 2020 - 01:47 14 comments\nކޮވިޑް-19 އަށް ޓެސްޓު ކުރަން އޭޑީކޭ ހޮސްޕިޓަލުން ނަގަނީ ވަރަށް ކުޑަ އަގެއް ކަމަށް އެ ހޮސްޕިޓަލުން ރޭ ބުނެފި އެވެ.\nނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) ން ބޭއްވި މީޑިއާ ބްރީފިންގައި ނޫސްވެރިއެއްގެ ސުވާލަކާ ގުޅިގެން އޭޑީކޭ ހޮސްޕިޓަލްގެ މެނޭޖިން ޑިރެކްޓަރު އަހުމަދު އަފްއާލް ވިދާޅުވީ، އެ ހޮސްޕިޓަލުން ކޮވިޑް-19 ގެ ޓެސްޓަކަށް ނަގަނީ 675ރ. ކަމަށެވެ. އިތުރު އަގުތަކެއް ނޫޅޭނެ ކަމަށް އޭނާ ވިދާޅުވި އެވެ.\nރާއްޖޭގެ ފުރަތަމަ އަމިއްލަ ހޮސްޕިޓަލުން ވަނީ ކޮވިޑް-19 އަށް ޓެސްޓު ކުރުމަށް ޕީސީއާރު މެޝިނެއް ގެނެސް މިދިޔަ މަހުގެ ފަހުކޮޅުން ފެށިގެން ޚިދުމަތް ފަށައިފަ އެވެ. އެއާ އެކު، ސަރުކާރުން އަންނަނީ އޭޑީކޭ ހޮސްޕިޓަލުގެ ލެބޯރެޓަރީ ވެސް ބޭނުންކުރަމުންނެވެ.\nއެ ހޮސްޕިޓަލުގައި ހަދާ ކޮވިޑް-19 ގެ ހުރިހާ ޓެސްޓަކަށް ސަރުކާރުން ފައިސާ ދޭނެ އެވެ.\nއަފްއާލް ވިދާޅުވީ، ކޮވިޑް-19 ގެ ޓެސްޓަށް އޭޑީކޭ ހޮސްޕިޓަލުން ޗާކްކުރަނީ މިވަގުތު ރާއްޖޭގައި އެ ޓެސްޓު ހަދައިދޭ އެންމެ ހެޔޮ އަގުކަން ޔަގީންކަމާ އެކު ވިދާޅުވާން ކެރިވަޑައިގަންނަވާ ކަމަށެވެ.\n"ޔުނިޓް ކޮސްޓެއް މީގައި ހަދައިފި ކަމަށް ވަންޏާ ޓެކްސް ޕޭއާއެކު ދައްކާނެ ހަމަ އެންމެ ކުޑަ އަގޭ އަޅުގަނޑުމެން މި ނަގަނީ،" އަފްއާލް ވިދާޅުވި އެވެ.\nއޭނާ ވިދާޅުވި ގޮތުގައި ޕީސީއާރު މެޝިން ހޯދަން އެ ހޮސްޕިޓަލުން އޯޑަރުކުރީ މިދިޔަ ފެބްރުއަރީ މަހު އެވެ. ނަމަވެސް އެ މެޝިނަށް ދުނިޔޭގެ އެކި ގައުމުތަކުގައި އޮތް ޑިމާންޑާ އެކު، ރާއްޖެއަށް އެ ލިބުނީ މިދިޔަ މަހުގަ އެވެ.\nއެންއީއޯސީން ރޭ ބޭއްވި މީޑިއާ ބްރީފިންގައި އަފްއާލް ނޫސްވެރިއެއްގެ ސުވާލު އަޑުއައްސަވަނީ.\nއަފްއާލް ވިދާޅުވީ، ކޮވިޑް-19 ގެ ޓެސްޓެއް ހަދާއިރު، ލެބޯރެޓަރީގައި، ފުލް ކިޓުގައި ތިން މީހުން ތިބެން ޖެހޭ ކަމަށާއި ރައްކާތެރިވުމަށް ބޭނުންވާ ތަކެއްޗާ އެކު، ޓެސްޓު ހަދައިދޭން ނަގަނީ ހަގީގަތުގައި ކުޑަ އަގެއް ކަމަށެވެ.\nއެހާ ކުޑަ އަގެއްގައި އެ ޓެސްޓު ހަދަނީ އަފްއާލް ވިދާޅުވި ގޮތުގައި، މިފަދަ ހާލަތެއްގައި ސަރުކާރަށް އެހީތެރިކަން ފޯރުކޮށްދިނުމުގެ މަގުސަދުގަ އެވެ. އޭނާ ވިދާޅުވީ، ބައިވަރު ޓެސްޓުތަކެއް ހަދައިގެން ފައިދާއެއް ހޯދުމަކީ އޭޑީކޭގެ މަގްސަދެއް ނޫނެވެ. މިހާރު ކުރިމަތިވެފައިވާ ބަލިމަޑުކަމުން ސަލާމަތްވި ނަމަވެސް ކުރިއަށް އޮތް ތަނުގައި ކޮވިޑް-19 އިން ރައްކާތެރިކަން ކަށަވަރުކޮށްދޭން ޓެސްޓުތައް ހެދޭނެ ކަމަށް އޭނާ ވިދާޅުވި އެވެ.\nއޭޑީކޭ ހޮސްޕިޓަލް ތިން ބާވަތެއްގެ ޓެސްޓު ހަދަ އެވެ. އެއީ ކޮވިޑް-19 ޖެހިފައިވާކަން ކަށަވަރުކުރަން ހަދާ ޓެސްޓާއި އެންޓި ބޮޑީ ޓެސްޓް އަދި ރެޕިޑް ޓެސްޓެވެ. އެ ޓެސްޓުތައް ހަދަނީ ސަރުކާރުން ފޮނުވާ ސާމްޕަލްތަކާއި އެޑްމިޓުކޮށްގެން ފަރުވާ ހޯދާ މީހުންގެ ތެރެއިން ޓެސްޓު ހަދަންޖެހޭ މީހުން އަދި އެ ނޫން ހާލަތެއްގައި ވެސް ސަރުކާރުން ހުއްދަ ދޭ މީހުންގެ އެވެ.\nއަފްއާލް ވިދާޅުވި ގޮތުގައި އެ ހޮސްޕިޓަލުން 2018 ވަނަ އަހަރު ބޭނުންކުރަން ފެށި ޑރ. އާރުޖޭސީ ޕާންޑިއަން ވިންގު ވެސް ހުރީ ކޮވިޑް-19 ގެ ބަލި މީހުންނަށް ފަރުވާ ދިނުމަށް ތައްޔާރީ ހާލަތުގަ އެވެ.\n"ކޮވިޑް ފެސިލިޓީއެއްގެ ގޮތުގައި، ކޮންޓިންޖެންސީ އަށް ތައްޔާރީ މަސައްކަތްތަކެއް ސަރުކާރާ އެކު އޭޑީކޭ ހޮސްޕިޓަލުން ކުރި. އެގޮތުން 58 އެނދުގެ އެއް ފެސިލިޓީ، ޑރ. ޕާންޑިއަން ވިންގް. އެއީ ކޮވިޑް ޓްރީޓްމަންޓް، ކޮންޓިންޖެންސީގައި އެ ހާލަތުގައި ފެސިލިޓީ ބޭނުންކުރަން ޖެހިއްޖެ ހާލަތެއްގައި ބޭނުންކުރުމަށް އެތަނުގެ 58 އެނދާއި ކަރަންޓާއި ފެނާއި ފްރީ އޮކްސިޖަނާއި އަދި އެހެނިހެން އާލަތްތަކާއެކު ދިނުމަށް ތައްޔާރުވި،" އަފްއާލް ވިދާޅުވި އެވެ.\nއަފްއާލް ވިދާޅުވީ، ކޮވިޑް ނޫން ބަލިތަކަށް ފަރުވާ ދިނުމަށް ވަރަށް ބޮޑަށް ތައްޔާރުވި ކަމަށާއި އޮންލައިންކޮށް ޑޮކްޓަރަށް ދެއްކޭނެ އިންތިޒާމުތައް ހަމަޖައްސައި އެކަން ވަރަށް ފުޅާކޮށް ގެންދިޔަ ކަމަށެވެ.\nއިތުރު ލިޔުންތައް އޭޑީކޭ ހޮސްޕިޓަލް އޭޑީކޭ އަހުމަދު އަފްއާލް ސިއްހަތު ބަލިތައް\nކޮވިޑް ޓެސްޓުތައް ހަދާނީ އުސޫލުގެ ތެރެއިން: އޭޑީކޭ


Priyanka Nick Aa Kaiveni Kurumun Enme Ufaa Vanee Nick Ge Firihen Kokko - Vaguthu\nޕްރިޔަންކާ ނިކްއާ ކައިވެނި ކުރުމުން އެންމެ އުފާވަނީ ނިކްގެ ފިރިހެން ކޮއްކޮ\nފިލްމީ ތަރި ޕްރިޔަންކާ ޗޯޕްރާ ލަވަކިޔުންތެރިޔާ ނިކް ޖޮނާސްއާ ކައިވެނި ކޮށްފައިވާއިރު، އެކަމާ ނިކްގެ އާއިލާއިން އެންމެ އުފާވެފައި ހުރީ ނިކްގެ ފިރިހެން ކޮއްކޮ، ޖޯ ޖޮނާސްކަމަށް ޚަބަރު ފަތުރާ ވަސީލަތްތަކުން ބުނެފިއެވެ.\nއިންޑިޔާގެ ނޫސްތަކުން ބުނެފައިވާ ގޮތުގައި، އެންމެ "ލޯބި" ކޮށް ޕްރިޔަންކާ އަށް ނިކްގެ އާއިލާ މެންބަރުންގެ ތެރެއިން މަރުޙަބާ ކިޔާފައިވަނީ ޖޯ އެވެ. ހަމައެހެންމެ، ޕްރިޔަންކާ އަށް މަރުޙަބާ ކިޔާ، ޖޯ ވަނީ މީސް މީޑިޔާގައި ގިނަ އަދަދެއްގެ ޕޯސްޓުތަކެއްވެސް ކޮށްފައެވެ.\nބޮލީވުޑުގެ ޚަބަރުތައް ގެނެސްދޭ ނޫސްތަކުން އިތުރަށް ބުނެފައިވާ ގޮތުގައި ޖޯ، ޕްރިޔަންކާ އަށް ނިސްބަތްކޮށް ކިޔަނީ "ޕްރީ" އެވެ. އަދި، މިއީ އެތައް ބައެއްގެ ހިތުގައި އަޅައިގަނެފައިވާ ކަމެއްކަމަށްވެސް ބޮލީވުޑުގެ ޚަބަރުތައް ގެނެސްދޭ އިންޑިޔާގެ ނޫސްތަކުން ބުނެފައިވެއެވެ.\nނޫހަކަށް މައުލޫމާތު ދެމުން ޖޯ ބުނެފައިވަނީ މި ކައިވެންޏާ ގުޅިގެން އޭނާ ވަރަށް އުފަލުން ހުރިކަމަށާއި މިއީ އޭނާއަށް ފެނުނު އެންމެ ރީތި ކައިވެނި ޙަފްލާކަމުގައެވެ.\nޕްރިޔަންކާ އާއި ނިކް ކައިވެނި ކޮށްފައިވަނީ މިދިޔަ ހޮނިހިރު ދުވަހު ބޭއްވި ކުލަގަދަ ޙަފްލާއެއްގައި، އިންޑިޔާގެ ޖޯދުޕޫރުގައެވެ.\nއަހަންނަކަށް ކައްކާކަށް ނޭނގެ، އިނުމުގެ ކުރިން ވެސް ނިކް ގާތު ބުނިން- ޕްރިޔަންކާ\nޑިސެމްބަރު 7, 2018 18:21\nކޮބާ ޖޯގެ ފޮޓޯ؟\nޑިސެމްބަރު 8, 2018 09:08\nކޮއްކޮ އެއްނޫން ބޭބެ. ޖޮނާސް އެއް ވެސް ނޫން ޖޯނަސް.\nޑިސެމްބަރު 8, 2018 18:01\nޜީތި ފަހަރިއެއް ލިބުނީމަ އެންމެންވެސް އުފާވާނެ....


ކޮލަމް ސުމެއް: މާލެއަށް ބަދަލުވުމުގެ ދައުވަތު ގަބޫލުކޮށްފިން އަވަހަށް ފްލެޓް ދެއްވާ! :: މިކަލް ނޫސް\nކޮލަމް ސުމެއް: މާލެއަށް ބަދަލުވުމުގެ ދައުވަތު ގަބޫލުކޮށްފިން އަވަހަށް ފްލެޓް ދެއްވާ!\n13 އޮކްޓޫބަރ 2016 10:07\nފުވައްމުލައް ސިޓީއަކަށް ބަދަލުވެ ފުވައްމުލަކު ރައްޔިތުންނާއި ރާއްޖޭގެ ރައީސުލްޖުމްހޫރިއްޔާ ބައްދަލުކުރައްވާ ދެއްވި މުހިންމު އެއް ދައުވަތަކީ މާލެއަށް ނުވަތަ ހުޅުމާލެއަށް ބަދަލުވުމަށެވެ. އެއީ މާލެއަށް ބަދަލުވާން ބޭނުންވާ އަޅުގަނޑުމެންފަދަ ނިކަމެތިންނަށް ލިބުނު ހިތްވަރެކެވެ. ލިބޭ މުސާރަ ކޮޅުން މާލެއިން ނުވަތަ ހުޅުމާލެއިން ފްލެޓް ނުގަނެވޭވަރުގެ ރައްޔިތުމީހާ އަށް ލިބުނު އުފާވެރި ކަމެކެވެ. އަޅުގަނޑުމެން މިތިބީ އެދައުވަތު ގަބޫލު ކޮށް ފުވައްމުލަކު ރައްޔިތުންނަށް މާލެ އިން ނުވަތަ ހުޅުމާލެ އިން ފޯރުކޮށް ދެއްވާ ގެދޮރުގެ އިންތިޒާރުގަ އެވެ.\nރައީސް މިދެއްވި ފަދަ ދައުވަތެއް މީގެ ކުރިން ވާވު އަތޮޅު ރައްޔިތުންނަށް ވެސް ދެއްވިއެވެ. ނަމަވެސް، މިހާތަނަށް ވާވު އަތޮޅު ރައްޔިތުންނަށް ވެސް މާލެ ނޫނީ ހުޅުމާލެ އިން ބޯހިޔާވަހި ކަމެއް ފޯރުކޮށް ދީފައެއް ނުވެއެވެ. ރައީސް މިދެއްވަނީ ކޮންކަހަލަ ދައުވަތެއްތޯ އެވެ. އަމިއްލަ އަށް މާލެ އަށް ނުވަތަ ހުޅުމާލެ އަށް ބަދަލުވެ މާލޭގެ ގެދޮރުވެރިން ނަށް ކުލި ދީގެން އުމުރު ނަގާލުން ތޯއެވެ. އެފަދަ ބަދަލެއް ނަމަ އަޅުގަނޑުމެން ރައީސް ދެއްވި ދައުވަތު ބަލައެއް ނުގަންނަމެވެ. އެއީ ދައުވަތެއްނޫނެވެ. ފުވައްމުލަކު ރައްޔިތުން ބިކަ ކޮށްލުމެވެ. އެފަދަ ދައުވަތަކީ ރައީސްމީހާ ދެއްވާ ފަދަ ދައުވަތެއް ނޫނެވެ. އެފަދަ ދައުވަތު އަޅުގަނޑު ވެސް ދީފާނަމެވެ.\nސުވާލު އުފެދެނީ، އިގްތިސާދީ ބިޔަ މަޝްރޫއުތަކެއް ފުވައްމުލަކުގައި ފައްޓަވާ ދެއްވުމަށްފަހު ފުވައްމުލައް ދޫކޮށް މާލެ އަށް ނޫނީ ހުޅުމާލެ އަށް ބަދަލުވުމަށް ދައުވަތު ދެއްވުމުންނެވެ. ސިޓީ އަކަށް ހެއްދެވުމަށްފަހު ސިޓީއިން މީހުން ބާލަނީ ހެއްޔެވެ. މިއީ ކޮންކަހަލަ ސިޓީއެއް ހެއްޔެވެ. ދުވަސް ކޮޅަކުން (މިހާރު ތިބި 12 ހާހެއްމީހުންގެ ތެރެއިން ދެތިން ހާސް މީހުން މާލެ ބަދަލުވުމުން) ސިޓީ އަތޮޅަކަށް ބަދަލު ވެދާނެއެވެ. ރައީސް މިއުޅުއްވަނީ ފުވައްމުލައް ސިޓީ އަތޮޅަކަށް ބަދަލު ކުރަންތޯއެވެ.\nސަރުކާރުގެ ދިގުރާސްތާ ޕްލޭނާއި މެދު ވެސް ސުވާލު އުފެދެއެވެ. ބިލިއަނުން ޚަރަދު ކުރުމަށް ފަހު ފުވައްމުލަކު ގައި ތިބި ގިނަ ރައްޔިތުން ރަށުން ބޭލުމަށް އަނެއްކާ ވެސް ބިލިއަނުން ޚަރަދު ކުރަނީ ބާވައެވެ. ނަރުދަމާ އާއި ފެނާއި ބަދަރާއި ރަށް ގިރުން ހައްލު ކުރުމަށް ކުރަން ހުރި ޚަރަދު ތަކުން ފުވައްމުލަކު ގައި ތިބި 14 ހާހެއްހާ މީހުންނަށް ހުޅުމާލެ އިން ބޯހިޔާވަހިކަން ފޯރުކޮށް ނުދޭންވީ ކީއްވެ ހެއްޔެވެ. ސަރުކާރުގެ އަމާޒަކީ ކޮބައިތޯއެވެ.\nދައުވަތު ދެއްވިއަސް އެދައުވަތުގެ އިޚްލާސްތެރިކަމާއި އެކަމާއިއެކު އަމަލުކޮށްފާނެ ކަމާއިމެދު ގިނަ ސުވާލުތަކެއް އަދިވެސް އެބަ އުފެދެއެވެ. ނަމަވެސް، އަޅުގަނޑުމެން މިތިބީ އެއިންތިޒާރު ގައެވެ. އިންތިޒާރު އޮތީ ކުރިއަށެވެ. ފުލެޓް ދެއްވާށެވެ. އަހަރެމެން މިދަނީ މާލެއަށެވެ.\nދުވަސްކޮޅުަކުން ރައީސް މީހާ ބުނާނެ ފުވައްމުލަކަކީ ފަޅުރަށެކޭ. މީހުން ނޫލެޔޭ! ދެނޯ؟ ގާދޫއަށް އަށް ވެސް އެގޮތް ދިމާވި އެކަމަކު ނަސީބަކުން ރައީސް މީހާ ހަނދާން އާވެއްޖެ!


Coach Badhalu Viyas Spain Ah Asareh Nukuraane - Ramos - Vaguthu\nއަދަދުތައް ދަށަށް ނުގޮސް އަދިވެސް ނުރައްކަލުގައި! -5މިނެޓް ކުރިން\nކޯޗު ބަދަލުވިޔަސް ސްޕެއިން އަށް އަސަރެއް ނުކުރާނެ - ރާމޯސް\nކޯޗު ބަދަލުވިޔަސް ސްޕެއިންގެ ޓީމަށް އެކަމާ ގުޅިގެން އަސަރެއް ނުކުރާނެ ކަމަށް އެޓީމުގެ ކެޕްޓަން ސާޖިއޯ ރާމޯސް ބުނެފިއެވެ.\nވޯލްޑް ކަޕްގެ ފުރަތަމަ މެޗުގައި ސްޕެއިން މިރޭ ޕޯޗުގަލްއާ ދެކޮޅަށް ނިކުންނައިރު ސްޕެއިންގެ ފުޓްބޯޅަ އިދާރާ އިން ވަނީ މިދިޔަ ބުދަ ދުވަހު އެޓީމުގެ ކޯޗުކަމުގެ މަގާމުގައި ހުރި ޖޫލިއެން ލޮޕެޓެގީ މަގާމުން ވަކިކޮށްފައެވެ. އޭނާ މަގާމުން ވަކިކުރީ ސްޕެއިންގެ ފުޓްބޯޅަ އިދާރާ އަށް އެންގުމެއް ނެތި ވޯލްޑް ކަޕަށްފަހު ހުސްވެފައިވާ ރެއާލް މެޑްރިޑްގެ ކޯޗުކަމާއި ހަވާލުވާން އޭނާ ނިންމުމާއި ގުޅިގެން އުފެދުނު ދެބަސްވުމެއްގެ ސަބަބުންނެވެ.\nލޮޕެޓެގީ ވަކިކުރުމުން މިފަހަރުގެ ވޯލްޑް ކަޕްގައި ސްޕެއިންގެ ޓީމަށް އިރުޝާދު ދޭނީ ސްޕެއިންގެ ފުޓްބޯޅަ އިދާރާގެ ސްޕޯޓިން ޑިރެކްޓަރުގެ މަގާމުގައި ހުރި ފެނާންޑޯ ހިއޭރޯއެވެ.\nމިރޭގެ މެޗުގެކުރިން ބޭއްވި ނޫސްވެރިންގެ ބައްދަލުވުމުގައި ރާމޯސް ބުނީ ފާއިތުވި ދުވަސްތަކުގައި ހިނގާދިޔަ ކަންތައްތައް މާޒީގެ ތެރެއަށް ދޫކޮށްލުމަށްފަހު ކުރިއަށްދާންޖެހޭ ކަމަށާއި މިވަގުތަށް އެންމެ ރަނގަޅުވާނީ ހުރިހާ އެންމެންގެ ފޯކަސް ވޯލްޑް ކަޕަށް ބެހެއްޓުން ކަމަށެވެ.\nއަދި ލޮޕެޓެގީ އަށްފަހު ސްޕެއިންގެ ކޯޗުކަމާއި ހަވާލުވާން ހިއޭރޯ އަށް ވުރެ ވަކި ގާބިލު މީހެއް ނެތްކަމަށްވެސް ރާމޯސް ބުންޏެވެ.\n"ވަރަށް ދިގު މުއްދަތެއް ވަންދެން އަހަރުމެން ދަންނަ ފަރާތެއް ހިއޭރޯ އަކީ. އޭނާ އަކީ މި މަގާމަށް ހަމަ އެންމެ ގާބިލު ފަރާތް. ހިނގައިގެން މިދިޔަ ކަންތައްތަކުގެ އަސަރު މުބާރާތުގެ ތެރޭގައި އަހަރުމެންނަކަށް ނުކުރާނެ" ރާމޯސް ބުންޏެވެ.\nހިނގައިގެންދިޔަ ކަންތައްތަކާ ގުޅިގެން ސްޕެއިންގެ ޓީމުގެ ތެރޭގައި އެއްވެސް މައްސަލައެއް ނޫޅޭ ކަމަށާއި ކުޅުންތެރިން އަދިވެސް ތިބީ މުބާރާތް ކާމިޔާބުކުރުމުގެ އަޒުމުގައި ކަމަށްވެސް ރާމޯސް ބުންޏެވެ. އަދި މިރޭ ސްޕެއިން އިން ނިކުންނަނީ ބޮޑު މެޗަކަށް ކަމަށާއި އުއްމީދަކީ މުބާރާތް ރަނގަޅު ގޮތަކަށް ފެށުން ކަމަށްވެސް އޭނާ ބުންޏެވެ.\n"ހިނގައިގެން މިދިޔަ ކަންތައްތައް މާޒީގެ ތެރެއަށް ވީހާވެސް އަވަހަކަށް ދުއްވާލުން އެއީ އެންމެ ރަނގަޅު ގޮތަކީ. އެ ކަންތައްތަކަށް މާބޮޑަށް ފޯކަސް ކުރުމުގެ ބޭނުމެއް ނެތް. މިރޭ އަހަރުމެން މި ނިކުންނަނީ އެންމެފަހުގެ ޔޫރަޕްގެ ޗެމްޕިއަނުންނާއި ދެކޮޅަށް. މިއީ އަހަރުމެން މިހާރު ފޯކަސް ބަހައްޓަންޖެހޭ ހަމައެކަނި ކަމަކީ. އެހެން ހުރިހާ ކަމެއް ހަނދާނުން މިހާރު ފޮހެލަންޖެހޭ" ރާމޯސް ބުންޏެވެ.\nރަޝިޔާގެ ފިޝްޓް ސްޓޭޑިއަމްގައި މިރޭ ޕޯޗުގަލް އާއި ސްޕެއިން ބައްދަލުކުރާ މެޗު ފަށާނީ ރާއްޖެގަޑިން 11:00 ޖަހާއިރުއެވެ.\nކޮވިޑް-19: ސްޕެއިން އިން އިތުރު 1623 މީހަކު މަރުވިކަމަށް ރެކޯޑްކޮށްފި\nކޮވިޑް-19: ސްޕެއިން އިން ފައްސިވި މީހުންގެ އަދަދު މިލިއަނަކަށް


SunOnline: Raajjeyge7club akah AFC licence libijje\nރާއްޖޭގެ ހަތް ކުލަބަކަށް އޭއެފްސީ ލައިސެންސް ލިބިއްޖެ\nޢަބްދުﷲ އައިމަން 17 Nov 2019, 14:34\nމިއަހަރުގެ ލީގުގައި މާޒިޔާއާއި އޭއެފްސީ ބައްދަލު ކުރި މެޗެއްގެ ތެރެއިން --- ފޮޓޯ// އެފްއޭއެމް\nމުޅި ދެކުނު އޭޝިޔާގައި ވެސް ނިސްބަތުން އެންމެ ގިނަ ކުލަބުތަކަކަށް އޭއެފްސީ ލައިސެންސް ލިބުނު ގައުމަކަށް ދިވެހި ރާއްޖެ ވެއްޖެ އެވެ.\nވޭތުވެ ދިޔަ އަހަރު ދިމާވި އޭއެފްސީ ލައިސެންސިންގް މައްސަލައާ އެކު މިއަހަރު އޮތް އޭއެފްސީ އެއްވެސް މުބާރާތެއްގައި ކުޅުމުގެ ފުރުސަތު ރާއްޖޭގެ އެއްވެސް ކުލަބަކަށް ނުލިބެއެވެ. ލައިސަންސް ނުލިބުނީ މުއްދަތު ހަމަވުމުގެ ކުރިން އެ ކްލަބްތަކަށް ދީފައިވާ ލޮގިން އިން އޭއެފްސީގެ ކްލަބް ލައިސަންސިން ސިސްޓަމް (ކްލާސް) އަށް ލިޔެކިޔުންތައް އަޕްލޯޑްކޮށްފައިނުވާތީ އެވެ. ކްލަބްތަކުން ކްލާސް އަށް ލިޔެކިޔުންތައް އެޕްރޫވްކުރާނީ އެފްއޭއެމްގެ ކްލަބް ލައިސަންސިން އޮފިސަރެވެ. އޭއެފްސީ އަށް އެ ލިޔުންތައް ފެންނާނީ އެފްއޭއެމްގެ ކްލަބް ލައިސަންސިން އޮފިސަރު އެ އެޕްރޫވްކުރުމުންނެވެ.\nކްލަބް ލައިސަންސިންގައި އޮންނަނީ މައިގަނޑު ހަތަރު ބަޔަކަށް ބަހާލައިފަ އެވެ. އެއީ ސްޕޯޓިން، އިންފްރާސްޓްރަކްޗާ، ލީގަލް އަދި ފައިނޭންޝިއަލް އެވެ. މި ބައިގެ ދަށުން އެކި ބައިތަކެއް ވެސް ހުރެ އެވެ. އޭގެ ތެރޭގައި ކުޅުންތެރިންގެ މެޑިކަލް ކަންތައްތައް ފުރިހަމަވުމާއި ކްލަބްގެ މާލީ ރިޕޯޓާއި އެކެޑަމީ ޕްލޭނާއި އަދި އޭގެ އިތުރުން ވެސް އެކި އެކި ކަންތައްތަކާ ބެހޭ ލިޔެކިއުންތައް ހުށަހަޅަން ޖެހެ އެވެ.\nއެފްއޭއެމް ހައުސްގައި މިއަދު ބޭއްވި ނޫސްވެރިންގެ ބައްދަލުވުމުގެ ތެރެއިން --- ސަން ފޮޓޯ// އަހްމަދު އަވްޝަން އިލްޔާސް\nއެކަންކަން ފުރިހަމަ ނުކުރުމުގެ ސަބަބުން ވޭތުވެ ދިޔަ ސީޒަނުގައި ރާއްޖޭގެ އެއްވެސް ކުލަބަކަށް ލައިސެންސް ލިބިފައި ނުވުމުން އެކަން ސީރިއަސް މައްސަލައެއްގެ ގޮތުގައި ބަލައި، އެކަމަށް ހައްލެއް ހޯދުމުގެ ގޮތުން މިއަހަރުގެ ޖަނަވަރީ މަހުގެ ތެރޭގައި އެފްއޭއެމުން ވަނީ އެފްއޭއެމްގެ ކްލަބް ލައިސަންސިން އޮފިސަރަކަށް ކުރިން ވެލެންސިއާގެ މެނޭޖަރުކަންކުރި އަބްދުﷲ ޝިބާއު (ޝިބާ) ހަމަޖައްސައިފި އެވެ.\nޝިބާ ވަނީ ރާއްޖޭގެ ކުލަބުތަކާ އެކު އޭގެ ފަހުން ވަރަށް ގާތުން މަސައްކަތްކޮށް އަންނަ އަހަރުގެ އޭއެފްސީ މުބާރާތްތަކުގައި ބައިވެރިވެވޭނެ ފުރުސަތު ހޯދައިދީފަ އެވެ. އެގޮތުން ރާއްޖޭގެ ފުރަތަމަ ޑިވިޝަނުގައި ވާދަކުރާ ނުވަ ކުލަބުގެ ތެރެއިން ހަތް ކުލަބަކަށް މިހާރު ވަނީ ލައިސެންސް ލިބިފަ އެވެ. މިއީ ދެކުނު އޭޝިޔާގައި ވެސް ނިސްބަތުން އެންމެ ގިނަ ކުލަބުތަކަށް ލައިސެންސް ދޫކޮށްފައިވާ މިންވަރެވެ.\n"ފަސޭހަ ކަމެއް ނޫން އޭއެފްސީ ކުލަބު ލައިސެންސް ހޯދުމަކީ. އޭތި ފެންނަންތާ މިއޮތީ. އިންޑިއާއިން 19 ކުލަބުން [އޭއެފްސީ ލައިސެންސަށް] ހުށައަޅައިގެން ހަ ކުލަބަށް ލިބިފައި މިއޮތީ. އެއީ މިވަގުތު އެންމެ ބާރަށް ކުރިއަރަމުން އަންނަ އެއް ގައުމު." މިއަދު އެފްއޭއެމްގައި ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން އެފްއޭއެމްގެ ޖެނެރަލް ސެކެއްޓަރީ ހުސައިން ޖަވާޒް (ޖަވާ) ވިދާޅުވި އެވެ.\nބަންގްލަދޭޝްގެ ހަ ކުލަބަކުން އޭއެފްސީ ލައިސެންސަށް ލައިގެން ލިބިފައިވަނީ ތިން ކުލަބަށެވެ. ބޫޓާނުން 10 ކުލަބަކުން އެކަމަށް ލައިގެން ފަސް ކުލަބަކަށް ލިބުނު އިރު ނޭޕާލުގެ އެއްވެސް ކުލަބަކަށް ނުލިބެ އެވެ. ދެކުނު އޭޝިޔާއިން އެންމެ ގިނައިން ލައިސެންސް ލިބިފައި ވަނީ ސްރީ ލަންކާއަށެވެ. ނަމަވެސް އެ ގައުމަށް ވެސް ޖާގަ ލިބުނީ ވަރަށް ގިނަ ކުލަބުތަކަކުން އެކަމަށް ލައިގެން ކަމަށް ޖަވާ ވިދާޅުވި އެވެ.\nވޭތުވެ ދިޔަ އަހަރު ދިމާވި މައްސަލަތަކަށްފަހު އެނގިގެން ދިޔަ އެއްކަމަކީ އެފްއޭއެމްއާއި ކުލަބުތައް ލައިސެންސަށް އަހުލުވެރިވެފައި ނުވާ މިންވަރެވެ. އެހެން ނަމަވެސް އެކަން ހައްލު ކުރުމުގެ ގޮތުން މިއަހަރު ވަނީ އޭއެފްސީ ލައިސެންސަށް ކުލަބުތައް އަހުލުވެރި ކުރުމުގެ ގޮތުން ރާއްޖޭގެ ލީގުގައި ބައިވެރި ވުމަށް ވެސް ކުލަބު ލައިސެންސް ފުރިހަމަ ކުރުމަށް މަޖުބޫރު ކޮށްފަ އެވެ. ކުލަބު ލައިސެންސާއި އޭއެފްސީ ލައިސެންސްގައި ދާދި އެއްގޮތް ކަންތައްތަކެއް ހުރި ނަމަވެސް މިއަހަރަކީ އެކަން ކަމަށް ކުލަބުތަކަށް އައު އަހަރެއް ކަމުން އެފްއޭއެމުން ކުލަބުތަކަށް ކޮންމެސް ވަރަކަށް ވަނީ ދޫ ދީފަ އެވެ.\nއެހެން ނަމަވެސް އަންނަ އަހަރުގެ ސީޒަނުގައި ކުލަބު ލައިސެންސްގެ ހުރިހާ ކަމެއް ވެސް ވަރަށް ހަރުކަށިކޮށް ބަލާނެ ކަމަށް ޝިބާ ވަނީ ވިދާޅުވެފަ އެވެ.\n"ކޮންމެސް ވަރަކަށް ކުލަބުތައް ސިސްޓަމަކަށް އެޅިފައި މިއޮތީ. މިއީ އަދި ނިމުނީއެއް ނޫން. އަންނަ އަހަރުން އެފްއޭއެމްއާ އެކު މި މަސައްކަތް ކުރާ އިރު މިއަހަރު މި ލިބުނު ފިލާވަޅުތަކުގެ އަލީގައި ކަންތައްތަކެއ ރަނގަޅު ކުރަން މަސައްކަަތް ކުރާނަން،" ޝިބާ ވިދާޅުވި އެވެ.\nއޭނާ ވިދާޅުވީ، އަންނަ އަހަރުން ފެށިގެން އެންމެ ކުޑަ ކަމެއް ވެސް ހާމަނުކޮށް އޮވެއްޖެ ނަމަ ލޯކަލް ލައިސެންސް ވެސް ދޫނުކުރާނެ ކަމަށެވެ. އެހެން ކަންތައް ވެއްޖެ ނަމަ ބައެއް ކުލަބުތައް ނުފެނުން ވެސް އެކަށީގެންވާ ކަމަށެވެ. އެހެން ނަމަވެސް އެފްއޭއެމްއާއިި ކުލަބުތައް ހަރުދަނާ ކުރުމުގެ ގޮތުން އެއީ ކޮންމެހެން ވެސް ކުރަން ޖެހޭ ކަމެއް ކަމަށް ޝިބާ ވަނީ ވިދާޅުވެފަ އެވެ.\nމިއަހަރުގެ ފުރަތަމަ ޑިވިޝަނުގައި ވާދަކުރާ ކުލަބުތަކުގެ ތެރެއިން އޭއެފްސީ ލައިސެންސް ލިބިފައި ނުވަނީ ނިލަންދޫ އަށާއި ވިކްޓަރީއަށެވެ. ނިލަންދޫއަށް އެފުރުސަތު ލިބިފައި ނުވަނީ އެ ކުލަބު ގައުމީ ލީގުގައި ވާދަކޮށްފައިވާ އަހަރު މަދުވީމަ އެވެ. އެހެން ނަމަވެސް ވިކްޓަރީއަށް އެފުރުސަތު ނުލިބުނީ އެ ކުލަބުގެ އެޑްމިނިސްޓްރޭޓިވް ގިނަ ކަންތައްތަކެއް ފުރިހަމަ ނުކޮށް ހުރުމުންނެވެ.\nއޭއެފްސީ ކުލަބު ލައިސެންސް ލިބުނު ކުލަބުގެ ތެރެއިން މިހާރު ހަ ކުލަބުގެ ހުރިހާ ކަމެއް ނިމފައިވާ އިރު ފޯކައިދޫގެ އިދާރީ ކުދި ކުދި މައްސަލަތަކެއް ހުރުމުން އެކަން ހައްލު ކުރުމާ އެކު އެކުލަބުގެ ލައިސެންސްގެ ކަންތައްތައް ވެސް ނިމޭނެ އެވެ.\nމި ފަހަރު ރާއްޖޭގެ އެއްވެސް ކްލަބެއް އޭއެފްސީ ކަޕްގައި ވާދަނުކުރާއިރު ފުޓްބޯޅަ ފޯމެޓަށް ވަނީ ބަދަލު ގެނެސްފަ އެވެ. އެގޮތުން މި އަހަރު ޖުލައި މަގު ފެށި ފުޓްބޯޅަ ސީޒަން ނިމޭނީ އަންނަ އަހަރު ފެބްރުއަރީ މަހުގެ ވެސް ފަހުންނެވެ. އަންނަ އަހަރުގެ އޭއެފްސީ ކަޕުން ފުރުސަތު ދޭނެ ކަމަށް ބެލެވެނީ މިދިޔަ އަހަރުގެ ލީގު ޗެމްޕިއަން ޓީސީ ސްޕޯޓްސް ކްލަބަށާއި ލީގުގެ ދެ ވަނަ އަށް ދިޔަ މާޒިޔާ އަށެވެ. ކްލަބްތަކާ އެކު ބޭއްވި މަޝްވަރާއާ އެކު މިދިޔަ އަހަރުގެ އެފްއޭ ކަޕާއި ޕްރެޒިޑެންޓްސް ކަޕް ނުބާއްވަ އެވެ.\nއޭއެފްސީ ކަޕަކީ ރާއްޖޭން 2004 އިން ފެށިގެން ވާދަކުރަމުން އަންނަ މުބާރާތެކެވެ. މި މުބާރާތަކީ ދިވެހި ކުޅުންތެރިންނަށް ކްލަބް ލެވެލްގައި ބައިނަލްއަގްވާމީ ފެންވަރުގައި ގިނަ ތަޖުރިބާތަކެއް މީގެ ކުރިން ލިބިފައިވާ މުބާރާތެކެވެ. އަދި ރާއްޖޭގެ ކްލަބްތަކުން ވަނީ އޭޝިއާގެ ނަން މަޝްހޫރު ޓީމުތައް އަތުން މި މުބާރާތުގައި ރަނގަޅު ކާމިޔާބެއް ވެސް ހޯދައިފަ އެވެ. އެގޮތުން ރާއްޖޭގެ ނިއު ރޭޑިއަންޓް ވަނީ 2005 ވަނަ އަހަރުގެ މުބާރާތުގެ ތިން ވަނަ ހޯދައި 2013 ވަނަ އަހަރު ކުއާޓާ ފައިނަލުގައި ކުޅެފަ އެވެ.


Councilorun magaamugai dhemi thibumah edhivadaigenfi | Mihaaru\nއިންތިޚާބު ބޭއްވެންދެން ކައުންސިލަރުން މަގާމުގައި ދެމިތިބެން އެދިވަޑައިގެންފި\n05 ޖޫން 2020 - 00:59\nއިންތިޚާބު ނުބޭއްވި ކުރިމަތިވާ ގާނޫނީ ހުސްކަމާ ހެދި ލާމަރުކަޒީ ނިޒާމްގެ ހިންގުން ހުއްޓިދާނެތީ ސަރުކާރުން ހުށަހަޅައި ގާނޫނުއަސާސީ އަށް ރައްޔިތުންގެ މަޖިލީހުން ވަނީ އިސްލާހު ގެނެސް ކައުންސިލަރުންގެ ދައުރު ދަންމައިފަ އެވެ.\nއެހެންވިޔަސް މަގާމުގައި ދެމިތިއްބެވުމުގެ ވިސްނުމެއް ބައެއް ކައުންސިލަރުން ނުގެންގުޅުއްވަ އެވެ.\nމިކަމަށް އިޝާރާތް ކުރައްވައި ޕީއެސްއެމްގެ ރާއްޖެ މިއަދު ޕްރޮގްރާމްގައި މިނިސްޓަރު އިމްރާން ވިދާޅުވީ މަގާމުގައި މިހާރު ދެމިތިއްބެވި ބައެއް ކައުންސިލަރުންނަށް ކުރިއަށް އޮތް އިންތިޚާބުގައި ވާދަ ނުކުރައްވާތީ ދައުރު ހަމަވުމާ އެކު މަގާމުން ދުރަށް ވަޑައިގަތުމަށް ބޭނުންވާ ކަމަށެވެ. ބައެއް ކައުންސިލަރުން ބޭނުން ވަނީ އެހެން ވަޒީފާތަކަކަށް ދާން ކަމަށް ވެސް ވިދާޅުވި އެވެ.\nއެކަމަކު ގައުމަށް މި ދިމާވި ހާލަތުގައި، އޮތް އެންމެ ރަނގަޅު ހައްލަކީ ގާނޫނުއަސާސީ އިސްލާހުކޮށް ދައުރު ދެންމުމުގެ މަގްސަދު ހާސިލްވާ ގޮތަށް ކައުންސިލަރުން ޚިދުމަތުގައި ދެމިތިއްބެވުން ކަމަށް ވިދާޅުވި އެވެ.\n"ކައުންސިލްތަކުން ވެސް މިދިޔަ މުއްދަތުގެ ތެރޭގައި ކުރި ބުރަ މަސައްކަތަކީ އަޅުގަނޑު ހަމަ ޔަގީނުން ވެސް ބަލައި ގަންނަ މަސައްކަތެއް. އެހެންވީމަ މިހާރު ކައުންސިލްތަކުގައި ތިބި މެމްބަރުންނަށް އަޅުގަނޑު އިލްތިމާސް ކުރަން އެ ބޭފުޅުންގެ އަރިހުން ވަރަށް އިހުލާސްތެރިކަމާ އެކު އެދެން ކުރިއަށް މިއޮތް މުއްދަތުގައި އާ ކައުންސިލް އިންތިޚާބުވެ އެ ބޭފުޅުންނާ ޒިންމާ ހަވާލު ކުރެވެންދެން ތިބޭފުޅުން މި މަސައްކަތް ފުރިހަމަ ކޮށްދެއްވުމަށް،" މިނިސްޓަރު ވިދާޅުވި އެވެ.\nVaguthee council thakuge baaru hani kuraa bill thasdheegu kuravvaifi\nވަގުުތީ ގޮތުން ކައުންސިލްތައް ދެމިއޮންނަ މުއްދަތުގައި ބާރުތައް ހަނިކުރާ ބިލް ތަސްދީގު ކުރެއްވުން\nމިނިސްޓަރު ވިދާޅުވި ގޮތުގައި ކޮވިޑް-19އާ އެކު ކައުންސިލްތަކާއި ލޯކަލް ގަވަމެންޓް އޮތޯރިޓީ (އެލްޖީއޭ) އެކުގައި މަސައްކަތް ކުރުމަށް ރަނގަޅު މާހައުލެއް ގާއިމް ކުރެވިއްޖެ އެވެ. އަތޮޅުތަކަށް ކޮވިޑް-19 އެހާ ބޮޑަށް ފެތުރިގެން ނުދިޔަ މައިގަނޑު އެއް ސަބަބަކީ ވެސް ސަރުކާރަށް އެއްބާރުލުން ދީގެން ކައުންސިލްތަކުން ކުރި މަސައްކަތް ކަމަށް މިނިސްޓަރު ވިދާޅުވި އެވެ.\nކުރިން އިއުލާން ކުރި ތާރީހުގައި ލޯކަލް ކައުންސިލްތަކުގެ އިންތިޚާބު ނުބޭއްވުމުން ގާނޫނީ ހުސްކަމެއްގެ ތެރެއަށް ދާނެ ކަމަށް ގިނަ ބަޔަކު ހީކުރި ކަމަށާއި ނަމަވެސް އެކަން ހައްލު ކުރަން ސަރުކާރުން ތިބީ ކުރިއާލާ ތައްޔާރުވެގެން ކަމަށްވެސް މިނިސްޓަރު ވިދާޅުވި އެވެ. ގާނޫނުއަސާސީ އިސްލާހުކޮށްގެން އަންގާރަ ދުވަހު އެ މައްސަލައަށް ހައްލު ހޯދާފައިވާއިރު އެއީ ސަރުކާރުން އެޅި ހަރުދަނާ ފިޔަވަޅެއް ކަމަށް ވެސް މިނިސްޓަރު ވިދާޅުވި އެވެ.\nކޮވިޑް-19 އާ ގުޅިގެން ކައުންސިލް އިންތިޚާބު އެއް އަހަރަށް ފަސް ކުރިއިރު މިހާރު ތިބި ކައުންސިލް މެމްބަރުންގެ ދައުރު އަންގާރަ ދުވަހަށް ވަނީ ހަމަވެފަ އެވެ.\nމިހާރު ތިބި ކައުންސިލް މެމްބަރުން ވަގުތީ ގޮތުން މަގާމުގައި ދެމިތިބޭ މުއްދަތުގައި ކައުންސިލްތަކުގެ ބައެއް ބާރުތައް ހަނިކުރުމަށް ވަނީ ނިންމައިފަ އެވެ. އެގޮތުން ބައެއް ބާރުތައް ކައުންސިލްތަކަށް ބޭނުން ކުރެވޭނީ އެލްޖީއޭގެ ހުއްދަ ހޯދުމަށް ފަހު އެވެ. އަދި މިހާރު އޮތް އެލްޖީއޭގެ ބޯޑު އުވައިލުމަށް ފަހު، އާ ބޯޑެއް ރައީސް އައްޔަން ކުރަން ވެސް އެ ގާނޫނު ލާޒިމްކުރެ އެވެ.\nގާނޫނު ބުނާގޮތުން އާ ކައުންސިލް މެމްބަރުން ހުވާ ކުރެވެންދެން، ކައުންސިލްތަކުގެ ބެލުމުގެ ދަށުގައި ހުރި އިމާރާތްތަކާއި ބިންތައް ވިއްކުމާއި ހަ މަހަށް ވުރެ ދިގު މުއްދަތަށް ކުއްޔަށް ދިނުމާއި ކައުންސިލް ޒިންމާވާ ގޮތަށް ދަރަނި ނެގުމާއި އާންމު ޚިދުމަތްތަކަށް އިންވެސްޓް ކުރުމާއި ރައްޔިތުންގެ ނަމުގައި ހުރި ފައިސާއިން ޚަރަދު ކުރުމާއި މުވައްޒަފުން ވަކި ކުރުމާއި އައްޔަން ކުރުމުގެ ކަންކަން ކުރުމަށް އެލްޖީއޭގެ ހުއްދަ ހޯދަން ޖެހޭނެ އެވެ.\nލޯކަލް އިންތިހާބު ލޯކަލް ކައުންސިލްތައް އިމްރާން އަބްދުﷲ، ހޯމް މިނިސްޓަރު އެލްޖީއޭ\nމި ދުވަސްކޮޅު ކައުންސިލްގައި އޮންނާނީ ސިޓީ ބަލައިގަތުމާއި ޖަވާބު ދިނުން. ކައުންސިލަރުން ނެތަސް މިކަންވާނެ.\nކައުންަިލަރުން އޭގެ ގޮތުގައި ޙަރަކާތްތަެރި ނުވާތީ މިމުއްދަތުގައި އޮތީ ރަށްކުނިކަހާ ސާފުކުރުމާ ވިހާ މަރުވާ ބލެހެއްޓުން އެކަނި މޮޔާތް އަތަށް ކަނޑި ދެވިދާނެތީ މުޅިގައުމު ބިރުގަނޭ\nދަންނަވަންތޯ މަނިކުފާނު. ތިޔާގެ ތެރޭން ގިނައީ ކަރަޕްޓް އަދި ނިމިދިޔަ އެމްޑީ ޕްރައިމަރީތެރެއިން ފޭލިވީ މީހުން. ރައްޔިތުން ނޫނެކޭ ބުނެފައިވާ މީހުން. އިންތިޚާބު އަވަސްކުރޭ.\nއިމްރާނަ ކުރި ތާއީދު ގެންގޮފިން.\nކައުންސިލަރުން ނެތަސް ރަށު އޮފީސްތައް ހިނގާނެ. ވަޒީރަކު ނެތަސް މިނިސްޓްރީތައް ހިނގާނެ. ރައީސް ނެތަސް ޤައުމު ހިނގާނެ. މީހަކު ނެތިއްޔާ ޖެހިގެންހުރިމީހާ އެކަންކުރާނެ، ކޮންމެހެން ޤާނޫނީ ހުސްކަމޭ ފުސްކަމޭ ކިޔާނެކަމެއްނެތް. ސިޔާސީ މީހުން ތިބެގެނެއްނޫން އޮފީސްތަކުން މަސައްކަތްކުރަނީކީ، އެތަންތަނުގައި ތިބި މަދަނީ މުވައްޒަފުން އެތަންތަނުގެ ކަންކަންކުރަނީ. ގިނަފަހަރު ސިޔާސީމީހުން ގިނަވުމުން އޮފީސްތައް ބަރުހެލިވަނީ.\nގައުމު ހަމައަކަށް އެޅެންދެން މިހާރު ތިބި ކައުންސިލަރުން ތިބޭގޮތަށް ތިބޭގޮތަށް ނިންމުން އެއީ މިވަގުތަށް ސަރުކާރުން ކުރި ވަރަށް ރަނގަޅު ކަމެއް. މަދުވެގެން5ކައުންސިލަރުންލުންވާނެ ސަރުކާރަށް ފައިނޭންޝިއަލީ ވަރަށް ބޮޑު ބުރަޔަކަށް.\nބައެއްމީހުން އިންޑިޔަގެ ރިސްވަތުގެ ފައިސަގަ ހިފާފަ އެމީހުންގެ ޕަޕެޓަކަ ވަނީ.\nމުނާފިގުންނާ އެކީގަ މަސައްކައް ކޮއްގެން ކާމިޔާބެ ނުވާނެ.\nކައުންސިލްތަކުގެ ދައުރު ދިގުދަންމާފައި އެކަމަކު ބާރުތައް ހަނިކުރީމާ އެއީ ލާމަރުކަޒީ އުސޫލުން ހިންގުން ކަމަކަށް ނުވާނެ. މިއީ ރައީސް އިބޫގެ ހުވާކުރެއްވުން 17 ނޮވެމްބަރަށް ފަސްކުރިކުރުން ކަހަލަ ކަމެއް. މިއަށްވުރެ މާރަގަޅުވާނެ ކައުންސިލަރުން އައްޔަންކުރިނަމަ. މިހާރު ނަމެއްގައި ބުނެވޭނެ އިންތިހާބުކުރި ކައުންސިލަރުންނޭ ތިބީ.


އެމްޑީޕީގެ ޗެއާޕާސަންކަމުގެ އިންތިހާބު: ދެ ފެކްޝަންގެ ލީޑަރުން ވޯޓު ލައްވައިފި – Haftha\nThu, 26 May, 2022, 2:10 pm\nރައީސް ނަޝީދު (ހަފްތާ ފޮޓޯ) އަދި ރައީސް ސޯލިހު (ފޮޓޯ: އަދަދު) ---\nއެމްޑީޕީގެ ޗެއާޕާސަންކަމުގެ އިންތިހާބު: ދެ ފެކްޝަންގެ ލީޑަރުން ވޯޓު ލައްވައިފި\nމިއަދު ކުރިއަށްދާ އެމްޑީޕީގެ އެތެރޭގެ އިންތިހާބުގައި އެމްޑީޕީގެ އެންމެ އިސް ލީޑަރު، ރައީސް އިބްރާހިމް މުހައްމަދު ސޯލިހާއި އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވޯޓު ލައްވައިފި އެވެ.\nރައީސް ސޯލިހު ވޯޓު ލައްވާފައިވަނީ ދަރުމަވަންތަ ސްކޫލުގައި ބަހައްޓާފައި ހުރި ޅ. ހިންނަވަރު ދާއިރާގެ ވޯޓު ފޮއްޓަށެވެ. އަދި ނަޝީދު ވޯޓު ލައްވާފައިވަނީ ޖަމާލުއްދީން ސްކޫލުގައި ބަހައްޓާފައި ހުރި ގަލޮޅު އުތުރު ދާއިރާގެ ފޮއްޓަށެވެ.\nމި އިންތިހާބުގައި ވާދަ ކުރައްވާ ދެ ކެންޑިޑޭޓުންގެ ތެރެއިން ރައްޔިތުންގެ މަޖިލީހާއި ވަޒީރުންގެ މަޖިލީހުގެ އެމްޑީޕީ ގިނަ މެންބަރުންގެ ތާއީދު އޮތީ ފައްޔާޒަށެވެ. ފައްޔާޒަށް ތާއީދުކުރައްވާ ވަޒީރުންގެ ތެރޭގައި ނަޝީދުގެ އަރިސް ބޭފުޅުންވެސް ހިމެނެ އެވެ. އޭގެ ތެރޭގައި ހެލްތު މިނިސްޓަރު އަހުމަދު ނަސީމް އަދި އެންވަޔަރަމަންޓް މިނިސްޓަރު އާމިނަތު ޝައުނާ ހިމެނިވަޑައިގަންނަވަ އެވެ.\nނަޝީދާއެކު މަޖިލީހުގެ ނައިބު ރައީސް އީވާ އަބްދުﷲ ވެސް ތާއީދުކުރައްވަނީ އިންތިއަށެވެ. އެ ޓީމުގައި ދެން އެންމެ އިސްކޮށް އުޅެނީ އެމްޑީޕީގެ ކުރީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެންބަރު ހަސަން ލަތީފާއި މެދު ހެންވޭރު ދާއިރާގެ މެންބަރު އަލީ އާޒިމާއި އުނގޫފާރު ދާއިރާގެ މެންބަރު މުހައްމަދު ވަހީދު (ވައްޑެ) އާއި މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑޭ) އެވެ.\nފާހަގަ: ރައީސް އިބްރާހިމް މުހައްމަދު ސޯލިހް, ރައީސް މުހައްމަދު ނަޝީދު, އެމްޑީޕީ, އެމްޑީޕީ ޗެއާޕާސަންގެ އިންތިހާބު, ސިޔާސީ


Reethi Firihenaku Fenumun Heybalivaa Anheneh Egey Tha? ރީތި ފިރިހެނަކު ފެނުމުން ހޭބަލިވާ އަންހެނެއް އިނގޭތަ؟ – Huvadhoo News Reethi Firihenaku Fenumun Heybalivaa Anheneh Egey Tha? Huvadhoo News\nރީތި ފިރިހެނަކު ފެނުމުން ހޭބަލިވާ އަންހެނެއް އިނގޭތަ؟\n“ރީތި ފިރިހެނުން ފެނުމުން ހޭބަލިވާ އަންހެނެކޭ” މިއިބާރާތް އާންމުގޮތެއްގައި ބޭނުންކޮށް އުޅެނީ، މާގިނައިން ފިރިހެނުންނާއި ހެދި އުޅޭ، ގިނަ ފިރިހެނުންނާއި ގުޅުން ބާއްވާ، އުޅުން ގޯސް އަންހެނުންނަށެވެ. މި ލިޔުން އަމާޒު ކުރެވިފައިވަނީ ވެސް ރީތި ފިރިހެނަކު ފެނުމުން ހޭބަލިވާ އަންހެނަކަށެވެ. ނަމަވެސް އާންމު އުޞޫލުން މިއިބާރާތް ބޭނުންކުރާ ގޮތާއި މުޅިން ތަފާތުކޮށެވެ.\nއިނގިރޭސި ވިލާތުގެ ޤައުމެއް ކަމުގައިވާ ޗެޝަޔަރގެ ނޯތުވިޗް ޓައުނަށް އުފަން އުމުރުން 30 އަހަރުގެ ޒުވާން އަންހެނެއް ކަމުގައިވާ ކްރިސްޓީ ބްރައުން އަކީ “ކެޓަޕްލެކްސީ” ނަމަކަށް ކިޔާ ވަރަށް އާދަޔާ ޚިލާފު ސިއްޙީ މައްސަލައެއް ކުރިމަތިވެފައިވާ ފަރާތެކެވެ. އޭނާއަށް ކުރިމަތިވެފައިވާ މި ސިއްޙީ މައްސަލައިގެ ސަބަބުން އޭނާއަށް ބޮޑެތި އިހްސާސްތައް ކުރިމަތިވުމުން، އަމިއްލަ ހަށިގަނޑުގެ ކޮންޓްރޯލް ދޫވެ ހެޔަށް ގޮތްވެއެވެ. މިގޮތުން ކްރިސްޓީއަށް ރީތި ހިތްކިޔާ ފިރިހެނަކު ފެނުމުންވެސް، ހުރިތަނަކަށް ހުއްޓުން އަރައި ފްރީޒްވެ، ދެކަކޫމައްޗަށް ތިރިވެ ހޭނެތޭ ގޮތްވެއެވެ.\nކްރިސްޓީގެ ހެޔަށް ގޮތްވަނީ ހަމައެކަނި ރީތި ފިރިހެނުން ފެނުމުން އެކަނިއެއް ނޫނެވެ. ތަފާތު ގަދަ އަޑުތައް އިވުމުން، ރުޅި ގަދަވުމުން، ބިރުގަތުމުން އަދި ބައެއްފަހަރު މާގަދަޔަށް އުފާވެ ހީ ހެދުމުންވެސް މިފަދައިން އޭނާގެ ހަށިގަނޑުގެ ކޮންޓްރޯލް ގެއްލި ހެޔަށް ގޮތްވެއެވެ. އެހެންކަމުން، ދެކުދިންގެ މަންމައެއް ކަމުގައިވާ ކްރިސްޓީ މަގުމަތިން ހިގާފައި ދާއިރުވެސް، އެއްވެސް ފިރިހެނެއްގެ މޫނަށް ނުބަލައި ބިމަށް ބަލައިގެން ހިގުމާއި، އޭނާގެ އިހްސާސްތަކާއި ގުޅިފައިވާ ތަފާތު ކަންކަން ކޮންޓްރޯލް ކުރުމަށް ޚާއްސަ ސަމާލުކަމެއް ދެއެވެ.\nކްރިސްޓީ ބުނެފައިވާގޮތުގައި، އޭނާއަށް ކުރިމަތިވާ މިމައްސަލައިގެ ސަބަބުން ބައެއްފަހަރު ލަނދުވެސް ގަންނަން ޖެހޭކަމުގައެވެ. އެއްފަހަރަކު، ވިޔަފާރި ކުރުމަށް ނުކުމެ އުޅެނިކޮށް ޝޮޕިންގ ސެންޓަރެއްގެ ތެރެއިން ރީތި ފިރިހެނެކަށް ބަލާލެވުމުން، ހަރަކާތް ހުއްޓި، ދެކަކޫ މައްޗަށް ތިރިވި، ކުޑަކޮށް ހެޔަށް ގޮތްވެ، އެއްކޮށް ދިޔަ ކޮއްކެއެއްގެ އަތުގައި ހިފައި އެހީތެރިކަން ހޯދަން ޖެހުނުކަމުގައެވެ. ގިނަ މީހުންގެ ތެރޭގައި އުޅޭއިރު ކްރިސްޓީ އޭނާގެ އިމޯޝަންތައް ކޮންޓްރޯލްކޮށް، ލަނދު ގަންނަ ހާލަތެއް ކުރިމަތި ނުވެވޭތޯ އަބަދުވެސް މަސައްކަތް ކުރެއެވެ. އަދި މިފަދަ ހާލަތެއްގައި އަމިއްލަ ނަފުސަށް ކުރިމަތިވެދާނެ ނުރައްކަލަކަށް އަބަދުވެސް ލޯހުޅުވައި ވިސްނައިގެން އުޅުމަށް ކްރިސްޓީ ޚާއްސަ ސަމާލުކަމެއް ދެއެވެ.\nކްރިސްޓީ ބުނާގޮތުން އާންމުކޮށް ދުވާލަކު5ފަހަރަށް “ކެޓަޕްލެކްސީ”ގެ އެޕިސޯޑު ނުވަތަ މައްސަލަ އޭނާއަށް ކުރިމަތިވެއެވެ. އަދި އޭނާގެ އިހްސާސްތަކާއި ގުޅިފައިވާ މިމައްސަލައގެ ސަބަބުން ބައެއް ދުވަސްދުވަހު ގެއިން ބޭރަށް ނުދެވެއެވެ. ކްރިސްޓީ ބުނާގޮތުން މިމައްސަ ބޮޑަށް ގުޅިފައިވަނީ، ހަމަ ނިދި ނުލިބުމާއެވެ. އަދި މިއީ އޭނާގެ ހަށިގަނޑުގައިވާ ޖީންގެ ތެރެއިން މައްސަލައެއް ކުރިމަތިވެފައިވާ ޖީންއެއްގެ ސަބަބުން ކުރިމަތިވަ ކަމެކެވެ.\nކްރިސްޓީ ބުނާގޮތުން އޭނާއަށް ހަމަޔަށް ނިދި ނުލިބިއްޖެނަމަ، “ކެޓަޕްލެކްސީ”ގެ މައްސަލަތަށް އާދަޔާ ޚިލާފަށް ބޮޑުވެއެވެ. އިމޯޝަންތަކާއި ގުޅިފައިވާ މިމައްސަލަ ކުރިމަތިވުމުން، ސިކުނޑިއަށް ލޭ ހިނގުމުގައި މައްސަލަތަކެއް ކުރިމަތިވެ، ހަށިގަނޑުގެ ކޮންޓްރޯލް ކްރިސްޓީއަށް ގެއްލި، ބިންމައްޗަށް ތިރިވެ، ހެޔަށް ގޮތްވެއެވެ. އުސްތަންތަނަށް އެރުމުން ނާއި ސިޑިން އެރުމުންވެސް ކްރިސްޓީއަށް ތަފާތު ސީޒާރތައް ކުރިމަތިވެއެވެ. ކްރިސްޓި އަކީ އުސްތަންތަނަށް އެރުމަށް ބިރުގަންނަ މީހެކެވެ.\nކްރިސްޓީއަށް މިމައްސަލަ ފުރަތަމަ ކުރިމަތިވީ އުމުރުން9އަހަރުގައި ބޮލަށް ލިބުނު އަނިޔާއަކަށް ފަހުއެވެ. ރައްޓެހިންތަކަކާއެކު “ހޯސް ޗެސްޓްނަޓްސް” ބިނުމަށް ގަހަކަށް ގާއުކަނިކޮށް، އެއްލި ގާބުރިޔަކުން ކްރިސްޓީގެ ބޮލުގައި ޖެހި ބޮލަށް އަނިޔާ ވިއެވެ. ނަމަވެސް “ކެޓަޕްލެކްސީ”ގެ މައްސަލަޔަކީ ޖެނެޓިކް މައްސަލައެއްގެ ސަބަބުން ކުރިމަތިވާ ކަމެކެވެ.